Faaithuvi 24 Gadi Iru UK Gai Covid Veydhanathah 40% Ithuruvehje - Vaguthu\nފާއިތުވި 24 ގަޑިއިރު އިނގިރޭސިވިލާތުގައި ކޮވިޑް-19 ފެތުރުނު މިންވަރު 40 އިންސައްތަ އިތުރުވެ ހާލަތު ގޯސްވެއްޖެއެވެ.\nމީޑިޔާ ރިޕޯޓްތަކުން ބުނާގޮތުގައި، އިނގިރޭސިވިލާތުގައި ކޮވިޑް ކޭސްތައް އިތުރުވެފައި މިވަނީ ކޮވިޑް ހުއްޓުވުމަށް އަޅާފައިވާ ފިޔަވަޅުތަކަށް ލުއި ދޭން އެޤައުމުގެ ބޮޑުވަޒީރު ބޮރިސް ޖޯންސަން ނިންމަވަން އުޅުއްވަނިކޮށެވެ.\nމިހާރު އިނގިރޭސިވިލާތުން ކޮވިޑްގެ އާ ވޭރިއެންޓް ކަމަށްވާ ޑެލްޓާ ޕްލަސް ވޭރިއެންޓް އައިސްފައިވާކަމަށް ޕަބްލިކް ހެލްތް އިންގްލެންޑް އިން ބުނެފައިވެއެވެ.\nމިހާތަނަށް އިނގިރޭސިވިލާތުން ޑެލްޓާ ޕްލަސް ވޭރިއެންޓުގެ 41 ވޭދަނަ ވަނީ ފެނިފައެވެ.\nޑެލްޓާ ވޭރިއެންޓް ފުރަތަމަ ފެނިފައި ވަނީ އިންޑިޔާއިންނެވެ. އަދި މިހާރު ޑެލްޓާ ޕްލަސް ހަލުވިކަމާއި އެކު ފެތުރި ކޮވިޑްގެ ހާލަތު އިތުރަށް ގޯސްވަމުންދާކަމަށް ސިއްހީ މާހިރުން ބުނެއެވެ.\nއިނގިރޭސިވިލާތުގައި ޑެލްޓާ ޕްލަސް ފެތުރެމުންދަނީ އެޤައުމުގެ ސަރުކާރުން ކޮވިޑް ކޮންޓްރޯލް ކުރުމަށް އަޅާފައިވާ ފިޔަވަޅުތަކަށް ލުއި ދިނުމާއި ގުޅިގެން ކަމަށް ސިއްހީ މާހިރުން ވިދާޅުވެ އެވެ. ބްރިސްޓަލް ޔުނިވަރސިޓީގެ ޕްރޮފެސަރ ގެބްރިއެލް ސްކޭލީ ބޭރުގެ މީޑިޔާ އަކަށް މައުލޫމާތު ދެމުން ވިދާޅުވީ އިންޓަނޭޝަނަލް ދަތުރުތަކަށް އިނގިރޭސިވިލާތު ހުޅުވާލުން އެއީ އެޤައުމުގެ ސަރުކާރުން ހެދި ގޯހެއް ކަމަށާއި އަދި އެފަދަ ކަމެއް ތަކުރާރު ނުކުރުމަށް އޭނާ ވަނީ އެދިފަ އެވެ.\nޕްރޮފެސަރ ގެބްރިއެލް ސްކޭލީ ވިދާޅުވީ މި ދަނޑިވަޅުގައި އެއްވެސް ލުުޔެއް ދިނުމަކީ ބުއްދިވެރިކަމެއްގެ ގޮތުގައި އޭނާ ނުދެކޭ ކަމަށެވެ.\nއެކްޒެޓާ ޔުނިވަރސިޓީގެ ޕްރޮފެސަރަކު ވިދާޅުވީ އިނގިރޭސިވިލާތުގައި ވެކްސިން ނުޖަހާ ފަރާތްތައް ގިނަ ކަމަށާއި އޭގެ ތެރޭގައި ޒުވާނުންގެ އިންސައްތަވެސް އިތުރު ކަމަށެވެ. އަދި މިފަދަ ދަނޑިވަޅެއްގައި ސަރުކާރުން ލުއިތައް ދިނުން ބުއްދިވެރިކަމެއްގެ ގޮތުގައި ނުދެކޭ ކަމަށް އޭނާ ވިދާޅުވިއެެވެ.\nފާއިތުވި 24 ގަޑިއިރުގެ ތެރޭގައި އިނގިރޭސިވިލާތުން 16,135 މީހުން ކޮވިޑަށް ފައްސިވެފައިވާއިރު މިއީ ފެބްރުއަރީ ހަ ގެ ފަހުން އެއްދުވަސްތެރޭގައި އެންމެ ގިނަ މީހުން ފައްސިވި ދުވަހެވެ. އަދި އިއްޔެ 19 މީހުން ކޮވިޑް ޖެހިގެން މަރުވެފައިވާއިރު އެޤައުމުގައި މަރުވި މީހުންގެ ޢަދަދު މިހާރު މިވަނީ 128,027 އަށް އަރާފައެވެ.


Raajjey ge zuvaan football team Cambodia aa evvarukoffi - vNews.mv\nރާއްޖޭގެ ޒުވާން ފުޓްބޯޅަ ޓީމު ---\nރާއްޖޭގެ ޒުވާން ފުޓްބޯޅަ ޓީމު ކެމްބޯޑިއާއާ އެއްވަރުކޮށްފި\nއިސްމާޢީލް ޝާހު (ކުޑަ ޝާހު) Dhaka | 18 October 2019, 21:25\nބަންގާޅުގައި މިހާރު ކުރިޔަށްދާ 16 އަހަރުން ދަށުގެ ޔުއެފާ އެސިސްޓް ޑިވެލޮޕްމެންޓް ޓޯނަމަންޓް 2019 ގައި ރާއްޖެ ކުޅުނު ދެވަނަ މެޗުގައި ކެމްބޯޑިއާއާ އެއްވަރުކޮށްފި އެވެ.\nމިއަދު ކުޅުނު މެޗު އެއްވަރުވީ 2-2 ގެ ނަތީޖާއަކުންނެވެ.\nޑާކާގައި ކުރިއަށްދާ މި މުބާރާތުގައި މިއަދު ކުޅުނު މެޗުގައި އެންމެ ފުރަތަމަ ގޯލް ޖަހާ ލީޑު ނެގީ ކެމްބޯޑިއާއިންނެވެ. މެޗުގެ 16 ވަނަ މިނެޓުގައި ސަ އުސޯސް މި ގޯލް ކާމިޔާބުކުރީ ވަރަށް ދުރުން ފޮނުވާލި ހަމަލާއަކުންނެވެ. އެކަމަކު 25 ވަނަ މިނެޓުގައި ރާއްޖޭގެ މުހައްމަަދު ޚަނާން އާދަމް ވަނީ ނަތީޖާ އެއްވަރުކޮށްދީފައެވެ. މިފަހަރުގެ މުބާރާތުގައި ރާއްޖޭގެ ޚަނާންގެ ފަރާތުން މޮޅު ކުޅުމެއް ފެނިގެންދާއިރު، ފެރޯ އައިލޭންޑްސްއާ ދެކޮޅަށް ކުޅުނު މެޗުގައި އޭނާ ވަނީ ހެޓްރިކް ހަދާފައެވެ.\nދެވަނަ ހާފު ފަށައިގެން ތިންވަނަ މިނެޓުގައި ކެމްބޯޑިއާއިން އަލުން ލީޑު ނެގި ނަމަވެސް، އޭގެ 8 މިނެޓު ފަހުން ރާއްޖެއިން ވަނީ އަނެއްކާވެސް ނަތީޖާ އެއްވަރުކޮށްފައެވެ. މި ގޯލް ރާއްޖެއަށް ކާމިޔާބުކޮށްދިނީ މުހައްމަދު ރާއިފް ފަޒީލެވެ.\nމުބާރާތުގެ ދެވަނަ މެޗުން ރާއްޖެ ޕޮއިންޓެއް ހޯދިއިރު، ފުރަތަމަ މެޗުން ފެރޯ އައިލޭންޑްސް އަތުން ރާއްޖެ ބަލިވީ 10-3 ގެ ނަތީޖާއަކުންނެވެ.\nމުބާރާތުގައި ވާދަކުރަނީ ރާއްޖެ އާއި ފެރޯ އައިލޭންޑްސް އާއި ކެމްބޯޑިއާ އަދި މުބާރާތް ބާއްވާ ގައުމު ބަންގްލަދޭޝްއެވެ. ރާއްޖެ ކުޅޭ ފަހު މެޗުގައި އަންނަ އާދީއްތަ ދުވަހު ބައްދަލުކުރާނީ މުބާރާތް ބާއްވާ ބަންގްލަދޭޝް އާއެވެ.


ޔާރު ނުބުނޭ ތިހެން … (9) – Esfiya\nޔާރު ނުބުނޭ ތިހެން … (9)\nޚިޔާލްތަކަށް ގެއްލިފައި އިން ރުހާ ސިހިގެން ދިޔައީ މީހަކު ކަރުކެހިލުމުންނެވެ. ސިހިފައި ބަލާލިއިރު، މޭމަތީ ދެއަތް ހުރަސްކޮށްލައިގެން މިކްޔާން ހުރީ އޭނާއަށް ބަލާށެވެ. ރުހާ ބަލާލުމުން، ދެބުމަ ހިއްލާލާފައި ކިހިނެއްވެފައިހޭ އަހާލިއެވެ. ދެފަރާތަށް ބޯހޫރާލި ނަމަވެސް، ރުހާ ހައިރާންވީ މިކްޔާން އިސްވެ އައިސް އޭނާއާއި ވާހަކަދެއްކުމުންނެވެ. އެއަށްވުރެވެސް ބޮޑަށް ހައިރާންވީ އޭނާގެ ގާތުގައި އިށީނުމުންނެވެ. އެމޫނުގައިވި އުޖާލާކަމާއި އުފާވެރިކަންވެސް ރުހާއަށް ސިއްރެއް ނުވިއެވެ. ހިތުގައި އެތައް ސުވާލެއް އުފެދީފައިވީނަމަވެސް، ރުހާގެ ދުލާއި ހަމައަށް އެއްވެސް ލަފްޒެއް ނައެވެ. އަނގައިން ނުބުނެ މިކްޔާނަށް ބަލަން އިނދެވުނީއެވެ.\n“އަސްލުވެސް ދަތުރު ވަރަށް ޕާރފެކްޓްތަ….؟؟؟؟ ކޮން ކަމެކޯ އެންމެ މަޖާވީ…؟؟؟” ގޮނޑީގައި އިށީންގޮތަށް މިކްޔާން ބުނެލި އެއްޗަކުން ދެލޯބޮޑުކޮށްފައި ރުހާއަށް ބަލާލެވުނުއިރު، އެދޮން މޫނަށް ފިނިފެންޖަންބުކުލަ ވެރިވެގަތީ ބަސްބުނާހާ ވަގުތުކޮޅެއްގެ ތެރޭގައެވެ. އޭނާ އެވާހަކަތައް ދެއްކިކަން މިކްޔާނަށް އެނގުނީ ކިހިނެއްބާއޭވެސް ހިތަށް އެރިއެވެ. މިކްޔާންގެ ސުވާލަށް ޖަވާބު ނުދެވުނުތާ، އެހެން އަހާލާކަށްވެސް އޭނާއަކަށް ނުކެރުނެވެ. އިސްޖަހާލިގޮތަށް އޭނާ އިނީ އިސް އުފުލާލަންވެސް ނުކެރިފައެވެ.\n“އަހަންނަކަށް ނޭނގެ އެހާ މަޖާވީ ކަމެއް…..” ލަދުގެންފައި އިން ރުހާގެ ޙަރަކާތްތަކަށް ބަލަން އިން މިކްޔާންގެ ތުންފަތަށްވެރިވި ލާނެއް ހިނިތުންވުން ނުފިލާ ވިއެވެ. ހީވަނީ ލަދުގެންފައި އިން ރުހާ އިތުރަށް ލަދުގަންނަވާލަން އުޅުނުހުންނެވެ.\n“އަހަރެން އެހެން ބުނީ އެމީހުންގެ ސުވާލުތައް ހުއްޓުވަންވެގެން…..” މިކްޔާނަށް ނުބަލަން މަސައްކަތްކުރަމުން މިހެން ބުނެލިއިރު ރުހާ އިނީ ރަކިވެފައެވެ. އޭނާއަށް ހިތްވަރުކޮށްލާފައި އެހެން ބުނަން ކެރުނީތީވެސް ހިތާހިތުން އަމިއްލަ ނަފްސަށް ތަޢުރީފްކޮށްލެވުނެވެ. ރުހާގެ ޖަވާބު އިވިފައި މިކްޔާންގެ ގާތަށް ހިނިއައެވެ. މިކްޔާންގެ ހުނުމުގެ އަޑަށް ބޭއިޚްތިޔާރުގައި ރުހާއަށް ބަލާލެވުނީ، އިވިގެންދިޔަ ޖާދުވީ ފިރިހެންވަންތަ އަޑުގެ ސަބަބުންނެވެ. އެވަގުތު މިކްޔާންވެސް ބަލަން އިނުމުން ދެމީހުންގެ ހަތަރުކަޅި ބައްދަލްވީވަގުތު، ރުހާގެ ގައިން ހީބިހި ހިލުވާލީ އެދެލޮލުގައިވި އަސަރަކުންނެވެ. ރުހާއަށް ބަލަން އިންއިރު، މިކްޔާންގެ ދެލޮލުގައިވި، ތަފާތު އަސަރުތައް ދެނެގަންނާކަށް ރުހާއަކަށް ނޭނގުނެވެ. އެނގޭހާވެސް އެއްޗަކީ އޭނާގެ ބެލުމުން ރުހާގެ ހިތުގެ ފުންމިނަށް އަސަރުކުރިމެވެ. ހިތުގެ ތެޅުން އަވަސްވެ، ތަފާތު ގޮތްތަކެއްވަމުން ދިޔަކަމެވެ. ރުހާ އަވަސްއަވަހަށް އިސްޖަހާލީ އިތުރަށް ބަލަން ނުކެރުމުންނެވެ.\nރުހާއާއި ހަތަރުކަޅި ބައްދަލްވުމުން މިކްޔާންގެ ހިތަށްވެސް އެނގުންވެލިއެވެ. ހިތުގެ ވިންދު އަވަސްވިއެވެ. ދެލޮލުގައި މަސްތުކަމެއް އުފެދުނުކަހަލައެވެ. އެރީތި ސޫރައިން ނަޒަރު ވަކިކޮށްލަން ހިތްނުރުހޭ ފަދައެވެ. ރާޅުކަމެއް ނުވާ އޮމާން މޫނުގައި ފިރުމާލަން ހިތް އެދެނީއެވެ. ހިތުގައި އުފެދުމުން އައި ޚިޔާލުތަކުން އެއްކިބާވެލެވުނީ ރުހާ އިސްޖަހާލުމުންނެވެ. ހިތާއި ދިމާއިން މޭމަތީ އަތް ހިންގާލެވުނީ މާބާރަށް ހިތްތެޅޭހެން ހީވުމުންނެވެ. ރުހާދެކެ ލޯބިވެވުނީބާއޭ ހިތަށް އެރުމުން އަނެއްކާވެސް ރުހާއަށް އަވަސް ނަޒަރެއް ދެވުނެވެ. ދެންމެއަކާއި ޖެހެންދެން އެމޫނުމަތީގައިވި ލާނެއްކުލަވަރު ފިލާގޮސް، މޫނުމަތީގެ ކުލަވަރު އެކީބަދަލުވެގެން ދިޔައެވެ.\n“މިކްޔާންއަށް ކިހިނެއް އެނގުނީ އަހަރެން އެހެން ބުނިކަމެއް……” އެދެމުދުގައިވި ހިމޭންކަމުން އުނދަގޫވާން ފެށުމުން ރުހާ އަހާލިއެވެ. ރުހާ، އިސްވެ ވާހަކަ ދެއްކުމުން މިކްޔާނަށްވެސް ހަމަޖެހިލެވުނެވެ. އަދި އޭނާއަށް އެކަން އެނގުނުގޮތް ކިޔައިދިނެވެ. މިކްޔާންގެ ވާހަކަ އަޑުއަހަން އިން ރުހާއަށް ލޯހަނިކޮށްލާފައި ބަލާލެވުނީ، މިކްޔާން އެފަދަކަމެއް ކޮށްފާނޭ ހީވެފައިނުވުމުންނެވެ.\n“އެއީ އަހަރެން އެކަހަލަ ކަމެއްކުރި ފުރަތަމަފަހަރު…. އަސްލު އަހަރެންނާ ގުޅުންހުރި ވާހަކައެއްވީމަ އަޑުއަހާލަން ބޭނުންވީ……” ރުހާގެ ނަޒަރު ސީދާވެފައިވުމުން، މިކްޔާން އަވަސްއަވަހަށް ބުނެލީ އަމިއްލަ ދިފާޢުގައެވެ. ރުހާގެ ގާތަށް ހިނިއައީ މިކްޔާން އެހާ ސީރިއަސްވެފައި އެހެން ބުނުމުންނެވެ. ރުހާ ހޭންފެށުމުން މިކްޔާނަށްވެސް ހެވުނެވެ.\n“މިކްޔާން…. ސޮރީ….” ކުއްލިއަކަށް ރުހާ އެހެން ބުނުމުން މިކްޔާން ހައިރާންވިއެވެ. ދެބުމަ ގާތްކޮށްލަމުން، ކޮންކަމަކާހޭ އަހާލެވުނީ އޭނާގެ ކިބައިން ރުހާ މަޢާފަށް އެދޭވަރުގެ ކަމެއް ވީ ހަނދާން ނެތުމުންނެވެ.\n“އެދުވަހު ނާޒްގެ ވާހަކަ ބުނީމަ ވަރަށް ރުންކުރުކޮށް ވާހަކަދެއްކުނީ…. އަސްލު ފަހުން ވަރަށް ދެރަވި އެހެން ވާހަކަދެއްކުނީމަ…. ގަސްތަކު ނޫން…. އަހަންނަށްވެސް ނޭނގެ ކީއްވެކަމެއް އެހެން ވާހަކަ ދެއްކުނީ….. އަހަންނަށް ހީވަނީ މިކްޔާން ނާޒްއާއި ވާހަކަ ދައްކަން ހުރީމަކަންނޭނގެ އަހަންނަށް ކަމުނުދިޔައީ…. އަހަރެމެން ދޭތެރޭ އަދި އެހާ ގާތް ގުޅުމެއް ނެތް ނަމަވެސް އަހަރެން މީ މިކްޔާންގެ އަނބިމީހާ…. އެއްވެސް އަންބަކު ބޭނުމެއް ނުވާނެ ކަންނޭނގެ އެމީހެއްގެ ފިރިއަކު ހިލޭ އަންހެނަކާ ވާހަކަދައްކާކަށް….. އެވެސް އެކަނި….”މިކްޔާން ހިތަށް އަރާފާނެ އެއްޗަކާ ދޭތެރޭ ވިސްނުނުކަމުގައިވިޔަސް، ރުހާ ބޭނުންވީ ޙަޤީގަތް ހާމަކުރާށެވެ. ހަމައެހެންމެ ޙަޤީގަތް އެނގޭށެވެ. ރުހާ ވާހަކަ ދައްކަމުންދިޔައިރު މިކްޔާން އިނީ ފަރުވާތެރިކަމާއިއެކު ބަލާށެވެ. އެދެލޮލުން ނުތަނަވަސްކަން ފެނުމުން މިކްޔާނަށް އުނދަގޫވިއެވެ. ރުހާގެ ވާހަކަތައް ނިންމާލުމާއެކު، ދެފަރާތަށް ބޯހޫރާލުމަށްފަހު ވާހަކަދައްކަން ފެށުނީ އެހެންވެއެވެ.\n“ރުހާ ހާސްނުވޭ….. އެއީ މިހާރު ނިމިފަ އޮތް ކަމެއް….. ރުހާ ހިތްނޭދޭނެ ކަހަލަ ނޫނީ ރުހާއަށް ދެރައެއް ލިބޭފަދަ އެއްވެސް ވާހަކައެއް އެދުވަހު އަހަރެމެން ދޭތެރޭ ނުދެކެވޭ….. ރުހާއަށް އެއްވެސް ކަމެއް ސިއްރުކޮށްފައި ބާއްވަން ބޭނުންނުވާތީ އަހަރެންވެސް ނާޒްގެ ޙަޤީގަތް ކިޔައިދޭން މަސައްކަތް ކުރީ…. އަހަރެން ވިސްނައިގެން ހުރީ އެދުވަހު ދެކެވުނު ވާހަކަތައްވެސް ރުހާއަށް ކިޔައިދޭން….. އެކަމަކު އެދުވަހު ރުހާ އަޑު ނާހަ ދިޔައީމަ އަހަންނަށް ނުކިޔައިދެވުނީ….. ރުހާގެ މަޤާމުގައި އަހަރެން ހުރިނަމަވެސް އެގޮތަށް ކަންތައްކުރެވޭނެ ކަންނޭނގެ…. އެއީ އެވަރު ކަމެއް ނޫން….. އަހަރެން މާފުކޮށްފިން…..” މިކްޔާންގެ ފަރާތުން އިވިގެން ދިޔަ ވާހަކަތަކުން ރުހާ އިނީ ބުނާނެ އެއްޗެއް ނޭނގިފައެވެ. ކައިވެނިވީއްސުރެ މިކްޔާން ހުންނަނީ އޭނާ ދެކެ ހިތްހަމަ ނުޖެހިފައެވެ. އެހެނަސް ދެންމެ އެ ދެއްކި ވާހަކަތަކުން ރުހާގެ ހިތުން މިކްޔާނަށް ޚާއްސަ ޤަދަރެއް ދެވުނެވެ. މިކްޔާނަށް އެ ހުރިހާ ކަމެއް އެހާފަސޭހައިން ދޭހަވީތީ އޭނާ އުފާވިއެވެ. އޭނާއަށް ޤަބޫލުކުރެވުނުގޮތުގައި އެއީ އެދެމެދުގައިވާ ގުޅުން ރަނގަޅަށް ފަށައިގަތުމަށްޓަކައި ވަރަށް މުހިއްމު ކަމެކެވެ.\nރުހާ އެއްޗެކޭ ނުބުނުމުން މިކްޔާން އުޅުނީ އެދުވަހު ނާޒްއާއި ދެމެދު ހިނގައިދިޔަ ވާހަކަތައް ކިޔައިދޭށެވެ. މިކްޔާން އެވާހަކަ ފެށުމުން ރުހާ މޭޒުމަތީ އޮތް މިކްޔާންގެ އަތްތިލައިގައި ހިފަހައްޓާލަމުން އެވާހަކަތައް ހުއްޓުވިއެވެ. ރުހާގެ ބީހުމުން އަނެއްކާވެސް މިކްޔާނަށް ކުރެވުނީ ކުރީދުވަހުވެސް ކުރެވުނު އިޙްސާސްތަކެވެ. ހީވަނީ ހަށިގަނޑުގައި ކަރްނޓުގެ ރާޅުބާންޏެއް ދަތުރުކުރަން ފެށިހެންނެވެ. ހިތުގެ ހިނގުން އަވަސްވެ ބާރު ބާރަށް ހިތުގައި ވިންދުޖަހާހެން ހީވިއެވެ.\n“މަލަކް އަހަންނަށް ކިޔައިދީފި ނާޒްގެ ވާހަކަތައް….. ތިދެމީހުންގެ ކައިވެނި ނުވީ ކީއްވެގެންކަން…. އަހަރެން މިކްޔާނަށް އިތުބާރުކުރަން….. އެދުވަހު ތިދެމީހުންގެ ދެމެދުގައި ދެކެވުނު ވާހަކަތައް އަހަންނަށް ނުކިޔައިދިނަސް އެއްވެސް މައްސަލައެއް ނެތް……” ރުހާގެ އަތަށް ނަޒަރު ހުއްޓާލައިގެން އިން މިކްޔާނަށް ހޭވެރިކަންވީ ރުހާ ވާހަކަ ދައްކަން ފެށުމުންނެވެ. ރުހާ ވާހަކަދައްކަމުން ދިޔައިރު އޭނާ އިނީ ކަޅިޖަހާވެސްނުލާ އެމޫނަށް އަރާ ފައިބަމުންދިޔަ ކުލަވަރުތަކަށް ބަލާށެވެ. ރުހާ ބުނަން ބޭނުންވި ވާހަކަތައް ބުނެ ނިމުމުން ހިނިތުންވެލިއެވެ. ބަދަލުގައި މިކްޔާންވެސް ހިނިތުންވެލިއެވެ.\n“ޝުކުރިއްޔާ…. އަހަންނަށް އިތުބާރުކުރީތީ…. ރުހާއެކޭ އެއްފަދައިން އަހަރެންވެސް މިހާރު ބޭނުންވޭ މިގުޅުން ރަނގަޅުކުރަން… އަހަރެން ޤަބޫލުކުރާ ގޮތުގައި މިނޫން ހަރުފަތަކަށް މިގުޅުން ގެންދިއުމަށްޓަކައި އިތުބާރަކީ ވަރަށް މުހިއްމު އެއްޗެއް…. ހަމައެހެންމެ މިދެމެދުގައި އެކުވެރިކަން އާލާވުމަކީވެސް ވަރަށް މުހިއްމުކަމެއް….. ﷲ އިރާދަކުރެއްވީތީ މިހާރު މިއޮތީ އެކުވެރިކަން އުފެދިފައި….” މިކްޔާންގެ އަތްމަތީ އަތް އަޅާލައިގެން އިން ރުހާގެ އަތުގައި އަނެއް އަތުން ހިފާލަމުން ހިނިތުންވެފައި އިނދެ މިކްޔާން ބުނެލިއެވެ. ރުހާވެސް ބޯ ޖަހާލީ މިކްޔާންގެ ވާހަކަތަކާއި އެއްބައިވުމުގެ ގޮތުންނެވެ. އޭނާވެސް އިނީ ހިނިތުންވެލައިގެންނެވެ.\n“އަހަންނަށްވެސް ރުހާއާއި ދޭތެރޭ ކުރިން ކަންތައް ކުރެވުނީ ރަނގަޅަކަށް ނޫން….. އެހެންވީމަ އެކަމަށް މާފަށް އެދެން….. އެކުވެރިކަން ފެށުމުގެ ކުރިން ކުރިން ގޯސްކޮށް ކުރެވިފައިހުރި ހުރިހާ ކަމެއް ރަނގަޅުކުރަން ބޭނުން…..” އެއިން ގޮތަށް ރުހާގެ އަތުގައި ދެއަތުން ހިފަހައްޓާލައިގެން އިނދެ މިކްޔާން ބުނެލިއެވެ. ހިތުގައި އެއްވެސް ބުރަކަމެއް ބޭއްވުމެއްނެތި ރުހާ މިކްޔާނަށް މާފުކުރިއެވެ.\n“މިހާރު ހިތްހަމަޖެހޭތަ…..؟؟؟؟” އަނބުގަހުގައި އެލުވާފައިވާ އުނދޯލިތަކުން އުނދޯއްޔެއްގައި ރުހާމެންގެ ޙަރަކާތްތަކަށް ބަލަން އިން ރިދާ ސިހިގެން ދިޔައީ ދާދި ގާތުން މިލާން ވާހަކަދެއްކުމުންނެވެ. މިލާނަށް ބަލާލަމުން ރިދާއަށް އަނގައަށް ގޮތެއް ހަދާލެވުނީ، އޭނާ ބުނި އެއްޗެއް ފަހުމް ނުވުމުންނެވެ.\n“މި ބުނީ ފަހަރީގެ އުފާވެރިކަން ފެނިފައި ހިތްހަމަ ޖެހިއްޖެހޭ….؟؟؟؟؟ ހަމަގައިމުވެސް ދެމީހުން ތިބިގޮތުން ހީވަނީ ވަރަށް އުފަލުންހެން އެތިބީ….” ރިދާގެ މޫނުގެ ކުލަވަރު ދެނެގަންނަމުން، މިލާން ބުނެލީ ދުރުގައި ތިބި މިކްޔާންމެނަށް ބަލާލަމުންނެވެ. އަދި އެތަނުން އެހެން އުނދޯއްޔެއްގައި އިށީނެވެ. މިލާނަށް ޖަވާބު ދިނުމުގެ ކުރިން ރިދާ ހިނިތުންވެލިއެވެ. އަދި އޭނާވެސް ދުރުގައި ތިބި ރުހާމެންނަށް ބަލާލިއެވެ.\n“ވަރަށް ހިތްހަމަޖެހިފައި މި އިންނަނީ…. މިހާރު ދެން އަހަންނަށް ރަށަށް ގޮސް ހަމަޖެހިލައިގެން އުޅެވިދާނެ…. އަސްލު އަހަރެން އުއްމީދުކުރިވަރަށްވުރެވެސް އުފާވެރިކޮށް ދޮންތި ފެންނަނީ…. އަހަރެން ވަރަށް އުފާވެއްޖެ…..” އެއިން ގޮތަށް އިނދެ ރިދާ ބުނެލިއެވެ. ކުރިން އޭނާއަށް ހީކުރެވިފައިވީ ނައިޒަކްގެ ޚިޔާލްތަކުގެ ސަބަބުން، އެހާ އަވަހަށް ރުހާއަށް މިކްޔަނާއި އެކީ ގާތްގުޅުމެއް ނުބޭއްވޭނެކަމަށެވެ. ނަމަވެސް މިހާރު އޭނާގެ ހިތުގައި އެކަމާ ދޭތެރޭ އެއްވެސް ޝއްކެއް ވަހުމެއް ނެތެވެ. އޭނާގެ ހިތަށް ފުރިހަމަ ހަމަޖެހުން ލިބިއްޖެއެވެ.\n“އެހެންވީއިރު ތިޔަ ވީ…. އެކަމަކު އަހަރެން މިހުރިހާ ކަމެއް ކޮށްދިނީމަވެސް އެންމެ ކުޑަމިނުން ޝުކުރުއަދާކޮށްލަންވެސް ނޭނގުނެއްނު…..” މިލާން މިހެން ބުނުމުން ސުވާލު އުފެދިފައި އިން ރިދާ، މިލާނަށް ބަލާލިވަގުތު، އޭނާގެ ގާތަށް ހިނިއައީ މިލާންގެ މޫނު ފެނިފައެވެ. ރިދާ ހެއްވާލުމުގެ ބޭނުމުގައި ފާޑަކަށް ތުންދަމާލައިގެން އިން މިލާނަށްވެސް ނުހީއެއް ނީނދެވުނެވެ.\n“އަހަރެން މިކޮޅަށް ގެންނަން ޚިޔާލް ދިނީ މިލާންދޯ…..” ކުރިންވެސް އެހެން ހީވެފައިވީތީ، ރިދާއަށް އަހާލެވުނެވެ. މިލާން ބޯޖަހާލިއެވެ.\n“ވަރަށް ބޮޑަށް ޝުކުރިއްޔާ…. ހުރިހާ ކަމަކަށްވެސް…..” ރިދާ ހިތުގެ ފުންމިނުން މިލާނަށް ޝުކުރު އަދާކޮށްލިއެވެ. ކުޑަ ހިނިގަނޑަކާއެކު އެއީ އެވަރުކަމެއް ނޫނޭ މިލާން ބުނެލިއެވެ.\n“ހޫމް…. ދެން ކީއްވެއޯ އަސްލު އަހަންނަށް އެހާވަރަށް ތި އެހީވަނީ….؟؟؟؟ ގައިމު ފުރަތަމަ ނިކަން އެންޓިވެގެން އުޅުނީ….. ދެން ކުއްލިއަކަށް މާހެޔޮ އެދިގެން ތި އުޅެނީއޯ…..” ދެލޯ ހަނިކޮށްލަމުން ރިދާ ސުވާލުކޮށްލުމުން މިލާން ބޯކަހާލިއެވެ.\n“ހެހެ… ފުރަތަމަ އަހަންނަކަށް ނޭނގެއޭ ތީ އެހާ ހިތްބަލި ކުއްޖެއްކަމެއް….. އެރޭ އަހަންނަށް ފެނުންއިރު ހީވި ދެންމެ ދެންމެ ބަޑި ފަޅައިގެން ހިނގައިދާނެހެން….. އެހެންވެ އަހަރެންގެ ހިތުގައި ޙަމްދަރުދީ އުފެދުނީ….” އަނގައަށާއި މޫނަށް ވައްތަރުޖައްސަމުން މިލާން ވާހަކަދެއްކުމުން ރުހާއަށް ނުހީއެއް ނީނދެވުނެވެ. މިލާނަށް ޝައުގުވެރިކަމާއިއެކު ރިދާއަށް ބަލަން އިނދެވުނީއެވެ. މަޖާ މިޒާޖުގެ މި ސާދާ ކުއްޖާ، އޭނާގެ ހިތާއި ހަމައަށް ވާޞިލްވުމުގައި ކާމިޔާބު ހޯދައިފިއެވެ. މަޖާވެލާފައި މިލާން ދިން ޖަވާބަކީ އަދި އެއްބައެވެ. ޙަޤީގަތަކީ އޭނާގެ ހިތުގައި ޙަމްދަރުދީގެ އިތުރުން ރިދާއަށްޓަކައި ތަފާތުގޮތަކަށް ވިންދުޖަހަމުންދާކަމެވެ. އެރޭގެ ފަހުން ރިދާގެ ޚިޔާލްތައް ކުރެވޭކަމެވެ. އެމޫނުން ނުތަނަވަސްކަމާއި ހިތްދަތިކަން ފެނުމުން، މިލާންގެ ހިތަށްވެސް އުނދަގޫވާކަމެވެ. ރިދާގެ މޫނުން އުފާވެރިކަމާއި އުޖާލާކަން ފެނުމުން އޭނާގެ ހިތަށް ހަމަޖެހުން ލިބޭކަމެވެ. ނޭނގެނީ އޭނާއަށް ރިދާދެކެ ލޯބިވެވިފައިވާ ކަމެވެ.\n“އަސްލު އަހަރެން މީ އެހާ ހިތްބަލި ކުއްޖެއްނޫން… ދޮންތިއަކީ އަހަންނަށް ވަރަށް ޚާއްސަ މީހެއް…. ވަރަށް ވަރަށް ޚާއްސަ…. ދޮންތި އަހަންނާ ދުރުގައި ވުމަކީ އަހަރެންގެ ހަށިގަނޑުން އެއްބައި މަދުވުންފަދަކަމެއް…. އެހާ ދެރަވީ ދޮންތިއާއި ވަކިވާން ޖެހޭތީ…. އަސްލަށްވެސް ވަރަށް ބޮޑަށް ޝުކުރިއްޔާ މިލާން…. އެރޭ މިލާންގެ ސަބަބުން އަހަރެންގެ ހިތަށް ވަރަށް ބޮޑު ހަމަޖެހުމެއް ލިބުނު….. މިލާންގެ ތި ހެޔޮކަން އަހަރެން ހަނދާން ނައްތައެއް ނުލާނަން…..” ރިދާ ވާހަކަ ދައްކަމުންދިޔައިރު އެތުންފަތުގައި ނުފިލާ ލުއި ހިނިތުންވުމެއްވިއެވެ. ރުހާގެ ފަރާތުން ތަޢުރީފްގެ ބަސްތައް ލިބުމުން ފިރިހެނަކަށްވީނަމަވެސް، މިލާން ރަކިވިއެވެ. ބުނާނެ އެއްޗެއް ނޭނގުމުން ފާޑަކަށް ހެވިފައި އިނދެ އޭނާއަށް ބޯކަހާލެވުނީއެވެ.\nބާބެކިއު ސްޓޭންޑް ކައިރީ މަސްތައް ފިހެވޭވަރު ބަލަން ހުރި ނިމާލްގެ އަތުގައި ކޮށްޓާލަމުން، އޭނާގެ ގާތުގައި ހުރި ލީނާ، ލޮލުގެ އިޝާރާތުން އުނދޯލިތަކުގައި ތިބި މިލާންމެން ދައްކާލިއެވެ. އޭރު އެމީހުންގެ ގާތުގައި ހުރި މަލަކް ހުރީ ފޯނަށް ގެއްލިފައެވެ. ނިމާލް އެދިމާއަށް ބަލާލާފައި ކިހިނެއްވީހޭ އަހާލިއެވެ. ލީނާ ސިއްރުން އެއްޗެކޭ ބުނަން އުޅުން ވަގުތު ހުއްޓާލީ، އެދިމާއަށް އައި މިކްޔާނާއި ރުހާ ފެނުމުންނެވެ. ލީނާގެ އިތުރުން ނިމާލަށްވެސް އެދެމީހުން ފެނުމުން ހިނިތުންވެލިއެވެ. އެތަނަށް އައިސް މަޑުކޮށްލި މިކްޔާން ނޭވާ އެތެރެއަށް ދަމާލަމުން ވަރަށް މީރުވަސްދުވާކަމުގައި ބުނުމުން މިހާރު ނިމެންކައިރިވެއްޖެ ކަމުގައި ނިމާލް ބުނެލިއެވެ.\nފަތިސްނަމާދުކޮށް އަވަދިވެގެން މިކްޔާނާއި މިލާނާއިއެކު މިސްކިތުން އައި ނިމާލަށް ގެއަށް ވަން ވަގުތު، ހަޓުތެރޭއިން ލީނާ ފެނުމުން އެދިމާއަށް މިސްރާބު ޖެހިއެވެ.\n“ހާދަ ބޮޑު ފިކުރެއްގައި…. ކޮންކަމަކާ ތި ވިސްނަނީ….؟؟؟؟” ލީނާ އިނީ ވިސްނުމެއްގައިހެން ހީވުމުން އޭނާގެ ގާތުގައި އިށީންނަމުން ނިމާލް އަހާލިއެވެ. ލީނާއަށް ނިމާލް އެތަނަށް އައިކަންވެސް އެނގުނީ އޭނާ ވާހަކަދެއްކުމުންނެވެ.\n“އަހަންނަށް މިވިސްނެނީ ދަރިންނާދޭތެރޭ….” ލީނާ ދައްކާ ވާހަކަ ފަހުމް ނުވުމުން ނިމާލް އިނީ ސުވާލު އުފެދިފައެވެ.\n“މާތް ﷲ ގެ އިރާދަފުޅާލައިގެން މިކްޔާންގެ ކައިވެނި ވަރަށް ރަނގަޅު ކުއްޖަކާ ކުރެވިއްޖެ….. އަހަރެން ބޭނުންވަނީ ދެން މިލާންވެސް އެހެން ނުހުރެ ކައިވެނިކުރަން….. ރުހާކަހަލަ އަޚްލާގް ރަނގަޅު ދީންވެރިކުއްޖެއް އަހަރެންގެ މިލާންއަށް ލިބިއްޖެއްޔާ ކިހާ ރަނގަޅު ދޯ….” ޚިޔާލަކަށް ގެއްލިފައި އިން މީހެއް ފަދައިން ލީނާ ބުނެލިއެވެ.\n“ލީނާ ތި އިޝާރާތްކުރަނީ ރިދާއަށް ދޯ….” ފަރުވާތެރިކަމާއިއެކު ލީނާއަށް ބަލަން އިން ނިމާލަށް އެހެން އަހާލެވުނީ، އެކަމަށް ޝައްކުވެފައި އިނުމުންނެވެ. އޭނާގެ ހިތުގެ އަޑު ފިރިމީހާގެ ހިތަށް ވާޞިލްވުމުން ލީނައަށް އަވަސްއަވަހަށް ބޯޖަހާލެވުނުއިރު، އެމޫނުމަތި އެކީ އުޖާލާވެގެން ދިޔައެވެ.\n“ރުހާއެކޭ އެއްގޮތަށް އަހަންނަށް ރިދާވެސް ވަރަށް ކަމުދޭ…. އެ ދެބެންވެސް ކިހާ ހިތްހަމަޖެހޭނެ އެއް ގެއެއްގައި އެއްކޮށް އުޅެވޭގޮތްވީމަ…. ޖާވިދުމެންވެސް ކިހާ ހިތްހަމަޖެހޭނެ….” ލީނާ ވާހަކަ ދައްކަމުންދިޔައިރު، އޭނާގެ އަޑުގައި ތަފާތު ޖޯޝެއް އެކުލެވިފައިވީ، އެއީ އޭނާ ނުހަނު ގަޔާވާ ކަމަކަށްވުމުންނެވެ.\n“އަހަންނަށްވެސް އެމަންޖެ ކަމުދޭ އަހަރެމެންގެ މިލާންއަށް…. އެކަމަކު ހީވޭތަ ޖާވިދުމެން ދެކުދިން ދުރަށް ފޮނުވާނެހެން…. އެމީހުންވެސް ބޭނުންވާނެކަންނޭނގެ އެއްކުއްޖަކުނަމަވެސް ފެންނަ ހިސާބުގައި ރަށުގައި ބަހައްޓަން….. އެހެންނޫނަސް، މިލާންއާއި ރިދާގެ ވިސްނުން ހުރިގޮތެއްވެސް ބަލަންވާނު…..” ލީނާ ދެއްކި ވާހަކަތަކަށް ފުންކޮށް ވިސްނާލުމަށްފަހު، ނިމާލް އޭނާގެ ޚިޔާލް ޚިއްސާކޮށްލިއެވެ. ލީނާވެސް ނިމާލްގެ ވާހަކަތަށް ޤަބޫލުކޮށް ބޯޖަހާލިއެވެ.\n“އެހެންނޫނަސް ޖާވިދުމެންނާ ހަމައަށް އެވާހަކަ ގެންދިއުމުގެ ކުރިން އަހަރެމެންގެ މިލާން ބޭނުންވާގޮތެއް ބެލުން ވަރަށް މުހިއްމުވާނެ….. ލީނާ އޭނައާއި ވާހަކަ ދައްކާލަންވީނު…..” ލީނާއަށް ބަލާލަމުން ނިމާލް މިހެން ބުނުމުން ލީނާ ބޯޖަހާލިއެވެ.\nމިކްޔާން ކޮޓަރިއަށް ވަންއިރު ރުހާއިނީ ފަތިސްނަމާދުކޮށް އަވަދިވެގެން މުސައްލާމަތީ ޤުރްއާން ކިޔަވާށެވެ. ދޮރުގައި ލެނގިލައިގެން މިކްޔާނަށް ހުރެވުނީ ރުހާ ޤުރްއާން ކިޔަވާ އަޑުއަހާލާށެވެ. ރީތި ރާގަކަށް މަޚްރަޖްތަކާއި އެއްގޮތަށް ކިޔަވަމުންދިޔައިރު، އަޑުއިވޭ ކޮންމެ މީހަކަށްވެސް ތައުރީފްކޮށްނުލާ ނުހުރެވޭނެކަންނޭނގެއެވެ. ކައިވެނީވީފަހުން ރުހާ ކޮންމެ ދުވަހަކުވެސް ކިޔަވާއިރު އޭނާއަށް ޝައުގުވެރިކަމާއިއެކު، އަޑުއަހަން ހުރެވެއެވެ. ކިޔަވާ ނިންމާލުމަށްފަހު، ރުހާ މިކްޔާނަށް ބަލާލިއެވެ. މިކްޔާން ހިނިތުންވެލުމުން ރުހާވެސް ހިނިތުންވެލިއެވެ. ޤުރްއާން ފޮތާއި މުސައްލާ، އޮންނަތާނގައި ބޭއްވުމަށްފަހު، ރުހާ އައިސް މަޑުކޮށްލީ މިކްޔާންގެ ގާތުގައެވެ. މިއަދަކީ ދެމީހުންނަށްވެސް ވަރަށް ޚާއްސަ ދުވަހެކެވެ. ކައިވެންޏަށްފަހު، ދެމީހުންގެ ދެމެދުގައި އެކުވެރިކަން އުފެދިފައިވުމުގެ އިތުރުން އެގުޅުން އިތުރަށް ވަރުގަދަކުރުމަށް ދެމީހުން އެކީ މަސައްކަތްކުރުމަށް ޢަޒުމް ކަނޑައަޅާ، އެއާއި އެއްގޮތަށް ޢަމަލުކުރަން ފެށި ދުވަހަށް ވީތީއެވެ.\n“ހިނގާ ކޮފީ ބޯން….” ރީތި ހިނިތުންވުމަކާއިއެކު ރުހާ ބުނެލިއެވެ. އެހިނިތުންވުމަށް މިކްޔާންގެ ހިތް ފިދާވިއެވެ. އަވަސް އަވަހަށް ބޯޖަހާލެވުނީ ރުހާއާއިއެކު ގިނަވަގުތު ހޭދަކޮށްލަން ހިތް އެދޭވަރުންނެވެ. ޤުރްއާން ކިޔަވާލާފައި މިކްޔާން އަންނާނެކަމުގައި ބުނުމުން، ރުހާ ދިޔައީ މިކްޔާން އަންނަންވާއިރަށް ކޮފީ ތައްޔާރުކުރާށެވެ.\nރުހާ ބަދިގެއަށް ވަންއިރު މިލާނާއި މަލަކްގެ އިތުރުން ރިދާވެސް މޭޒުދޮށުގައި ތިއްބެވެ. ތިންމީހުންގެ އަތުގައިވެސް އާވިއަރައަރާހުރި ކޮފީތަށްޓެއްވިއެވެ. ކޮންމެވެސް މަޖާވާހަކައެއް ދައްކާފައި އެމީހުން ތިބީ ހޭށެވެ. ރުހާ ބަދިގެއަށް ވަނުމުން، ތިން މީހުންވެސް ރުހާއަށް ހެނދުނުގެ ސަލާންކިޔާލިއެވެ. ރުހާވެސް އެމީހުންނަށް ހެނދުނުގެ ސަލާން ކިޔާލުމަށްފަހު އަވަސްވެގަތީ ކޮފީގިރާށެވެ.\nދެތަށި ކޮފީ ގިރާލުމަށްފަހު، ރުހާވެސް ގޮސް މޭޒުދޮށުގައި ހުރި ގޮނޑިއެއްގައި އިށީނެވެ. އޭގެ އިރުކޮޅެއްފަހުން، މިކްޔާންވެސް އައިސް އެމިހުންނާއި ބައިވެރިވިއެވެ. ފަސް މީހުން މޭޒުދޮށުގައި ތިބެގެން އެކިއެކި މަޖާ ވާހަކަތައް ދައްކަމުން، ހެމުން ދިޔައިރު ހީވަނީ ދުވަސްވީ އެކުވެރިންތަކެއްހެންނެވެ. އެތެރެއަށް ވަންނަން އައި ނިމާލްގެ ދެމަފިރިންނަށް މިމަންޒަރު ފެނުމުން ދެމީހުންނަށްވެސް ބޭއިޚްތިޔާރުގައި ހިނިތުންވެލެވުނެވެ. ދަރިންގެ މެދުގައި އެހާ ގާތް އެކުވެރިކަމެއްވީތީ މާތްﷲ އަށް ޙަމްދުކޮށްލެވުނެވެ. އެމީހުންވެސް އެކުދިންނާއި ބައިވެރިވެގެން ކޮފީ ބުޔެވެ. އެކުގައި އުފާވެރި ޢާއިލީ ވަގުތުކޮޅެއް ހޭދަކޮށްލެވުނީތީ، އެންމެންވެސް ތިބީ ވަރަށް ހިތްހަމަޖެހިފައެވެ.\nކޮފީބޮއެ ނިމުމުން ރުހާ އިސްވެ ހުރެގެން މަލަކްއާއި ރިދާއާއިއެކު ހެނދުނުގެ ސައި ތައްޔާރުކުރުމުގައި އަވަސްވެގަތެވެ. މިކްޔާނާއި ނިމާލް ވިޔަފާރީގެ ވާހަކައެއް ދައްކަމުން ބޭރަށް ނުކުންނަން ދިޔައިރު، މިލާންވެސް އެމީހުންގެ ފަހަތުން ފޯނާއި ކުޅެމުން ދިޔައެވެ. އެވަގުތު ލީނާ މިލާނަށް ގޮވާ ހުއްޓުވިއެވެ. އޭނާ ބޭނުންވީ އެންމެ ވަގުތުކޮޅެއްވެސް ބޭކާރު ނުކޮށް މިލާންގެ ގާތުގައި ރިދާގެ ވާހަކަ ދައްކާށެވެ.\nމިލާން ގޮވައިގެން ލީނާ ދިޔައީ އަނބުދޮށުގައި ހުރި އުނދޯލިތައް ކައިރިއަށެވެ. އޭރު އިރު އަރާފައިވުމުން، އިރުގެ ރަންދޯދިތައް އަނބުގަހަށް އެޅިފައިވުމުން ނުހަނު ހިތްގައިމުގޮތެއް ފެންނާން ހުއްޓެވެ. ފަތިހުގެ ތެތްފިނިކަން ފިލާގޮސްފައިވީނަމަވެސް، މަޑުމަޑު ފިނިވައިރޯޅި ޖެހެމުންދެއެވެ. ކުނިނުކަހާ އޮތުމުން އަނބުގަހުން ފައިބާފައިވާ ދޮންފަތްތައް އެތަން މިތާވިއެވެ. ގަހުން ވެއްޓިފައި އޮތް ވަނދު ޅައަނބެއް އަތަށް ނަގައިގެން މިލާން އުނދޯލީގައި އިށީނީ ލީނާ އެހެން އުނދޯއްޔެއްގައި އިށީނުމުންނެވެ.\n“ދަރިފުޅަށް ރިދާ ކަމުދޭތަ…..؟؟؟؟” މާ ދުރުދުރުން ވާހަކަ ދައްކަން ނުހަދާ ލީނާ ސީދާ މައުޟޫއަށް ދިޔައެވެ. ޚިޔާލެއް ފިކުރެއްނެތި އަތުގައި އޮތް އަނބު މައްޗަށް އެއްލާފައި ހިފަން އުޅުނު މިލާނަށް ލީނާގެ ސުވާލުން ސިހުންވީވަރުން ފާޑަކަށް ހުއްޓުންއަރާފައި ލީނާއަށް ބަލާލެވުނެވެ. ބޮލުގައި ފިރުމާލެވުނީ މައްޗަށް އެއްލި އަނބުއައިސް ބޮލުގައި ޖެހުމުންނެވެ.\nkiyuntherinnah mi baives kamudhaane kamah ummeedhukuran 😀😊\nEamge mi vaahaka mihaaru eam ge FB page “EamYaa ge vaahaka” in ves kiyaalan libeyne vaahaka kiyuntheringe mauloomaathahtakaa dhannavaalan\nmi storyge 8th part ah kohlaafa in comment ah THANKS ❤ eem ah comment fenuny thankolheh fahun nd eyru comment close ves kohlaafa iny ehnve reply nukohlevuny… sorry\nMashaa Allah…. Mi part vx varah reethi…. When next?? I’m waiting for the next!! 💕💕\nThanks Faruha ❤❤❤\nSoon In Sha Allah 🙂\nMi part vx vvvv rythi Maasha Allah… avahah next part genesdhehchey.. ❤ 😍\nThanks Hanaan ❤❤❤\nYeah will try 🙂\nCan’t wait to see another part, but I’m so curious to know what happened between naizak and ruha, I hope you will clarify that one. but I don’t like arrange marriage😭 may be ruha is better off with naizak..\nThanks Thasny ❤❤❤\nYeah sure… I’ll clarify what actually happened Between Ruhaa nd naizak… Jst wait foralittle bit 🙂 aww is it?? hehe 👍\nބޭވަފާތެރި ނުވަމޭ ޔާރާއޭ..(22 ވަނަ ބައި)\nހިތާމަ ލޯބި June 19, 2016\nތި ލޯތްބަށްޓަކައި (8)\nތަޤްދީރު 08 ވަނަ ބައި\nހިތާމަ March 31, 2020\nމި ވާވަރު ބުނެދޭ ހިތްވޭ\nލޯބި June 20, 2021\nއިންސާފްގެ އިންތިޒާރުގައި ތިބި ކުދިންނަށް…


"Al Zumar 53" | Dhiislam\n"ގަޑިއެއްހާއިރުގެ ވީޑިއޯ ކޯލެއް ބިޓަށް ކޮށްލުމަށްފަހު ހެޑްސެޓްނުނަގާ އެއޮތްގޮތަށް އޮވެ ނިދަން ފަސޭހައަކަށް އަލީރަމީޒުގެ ލަވައެއް ޖަހާލީމެވެ. އޭރު ގަޑިން ފަތިހު4ޖަހަނީއެވެ. ލަވައިގެ ތެރެއަށް ގެނބިގެން އޮއްވާ ނިދުނު އިރެެއްވެސް ނޭނގެއެވެ. ބައި ގަޑިއެއް ހާއިރުވެސް ނުވެ ކުއްލިއަކަށް ހޭލެވުނީ ނޭވާ ނުލެވިގެންނެވެ.\nމުޅި މީހާ އޮތީ ދާހިތްލާ ފޯވެފައެވެ. ހީވަނީ ބޮޑުކަންތައް ގަނޑެއް ވާން އުޅޭހެންނެވެ. އަނގައިން ބަހެއް ބުނަން އުޅެ ނުބުނެވުނެވެ. ދޫހަރަކާތެއް ނުކުރެވުނެވެ. މޭފިތޭހެން ހީވެއެވެ. އަތްފައި ގުޑުވައިވެސް ނުލެވުނެވެ. ފަޔަށް ފިނިވާކަހަލަ އިހުސާސެއް ވާންފެށިއެވެ. މިއީ އަހަރެންގެ އެންމެ ފަހުވަގުތުބާއޭ ހީވިއެވެ. ޝަހާދަތް ކިޔަން މަސައްކަތް ކޮށްކޮށް ބަލިވެއްޖެއެވެ. ނުކިޔުނެވެ.\nއަހަރެންގެ ހާލު އަހަންނަށް ވިސްނާލެވުނެވެ. އުމުރުން 24 އަހަރުވެގެން ދިޔައިރު އަހަރެންނަކީ އެއްގޮތަކަށްވެސް ނަމާދު ކުރާމީހަކީމެއްނޫނެވެ. ޤުރުއާން ހަތިމުގައި ސުކޫލުގައި އުޅުނު އިރު އަތްލި ގޮތަށް ނާތްލަމެވެ. ރޯދަ މަހު ހަމައެކަނި ހައިބަނޑާހުރެ ރޯދަހިފަމެވެ. އެކަމަކު ނުކެޔަސް ސިގިރޭޓް ބޮމެވެ. ރިސޯޓްގައި އުޅުނުއިރުވެސް މިހާރުވެސް ގަދަޔަށް ރާބޮމެވެ. ޕޯންބެލުމަކީ އަހަރެންގެ ކަށީގައި ހިފާފަ ހުރިކަމެކެވެ. ފިލްމާއި މިޔުޒިކަކީ މަގޭ ހުސްވަގުތުގެ ބައިވެރިޔާއެވެ. ބިޓާއި ދިމާވާ ކޮންމެ ރެއަކު ޒިނޭކުރަމެވެ. ޕަބްޖީއަކީ މަގޭ ހިތުގެ ވިންދެވެ. ނިދިނަގާލާފަވެސް ޕަބްޖީއަށް ފިދާވަމެވެ. އުޅެމުން މިދަނީ އަހަރެން ހިތުން އަރާމު ރީތި ކޫލް ލައިފެކެވެ. ދުލުން ޝަހާދަތް ކިޔާލަނިކޮށް ނިމުނީކަމަށް ދުށީމެވެ. މަރުވަމުންވެސް ޝަހާދަތް ކިޔާލާނަމޭ ހިތީމެވެ. އެހެނަސް މިހާލަތު ދެކިބަލާށެވެ.\nސުބްޙާނަ ﷲ! މިހާ ޣާފިލް ހާލުގައި ވަނިކޮށް އަހަރެންގެ ފުރާނަ ގެންދަވަނީބާއޭ ހިތަށްއެރިއެވެ. މިފާފަތަށް ފުހެވޭނެ ގޮތެއް އޮންނާނެބާއޭ ހިތަށް އެރިއެވެ. މަރުމަތީ ޝަހާދަތް ނުކިޔޭ މީހާގެ ހާލު ހިތަށް އަރާ ރޮވެންފެށިއެވެ. އަހަރެން ނަރަކައިން ދުވަހަކުވެސް ނުނިކުމެވޭނެއޭ ހިތް ބުނަންފެށިއެވެ. ދެލޮލުން ހިފެހެއްޓުމެއް ނެތް ކަރުނަ ފައިބަމުން ދިޔައެވެ. އެއޮތްގޮތަށް އޮވެ އަހަރެން ހިތާހިތުން ދުޢާކުރަން ފެށީމެވެ.\n"ޔާ ﷲ! ޣާފިލް ކަމުގައި މިއަޅާ ވަނިކޮށް ފުރާނަ ނުހިތްޕަވާށި. މިއަޅާއަށް ތައުބާވުމުގެ ފުރުސަތު ދެއްވާށި. ދެން އިންޝާ ﷲ ދުވަހަކުވެސް އެޣާފިލް ކަމަށް އެނބުރި ނުދާނަމެވެ. ޔާ ﷲ! ޔާ ﷲ!"\nއަހަރެންގެ ހިތަށް ނިދާއެއް އިއްވުނު ކަހަލަ އިޙްސާސެއް ވެގެންދިޔައެވެ. ލޯމަރާލެވުނެވެ. "އައްޒުމަރު 53" ތަކުރާރުކޮށް ހިތަށް އަރަން ފެށިއެވެ. ވައި އަޑުން ކަންފަތް ކައިރި ބުނާހެންވެސް ހީވެއެވެ. އެއީ ކޯޗެއްބާއެވެ؟ "އައްޒުމަރު 53".. އަހަރެންނަށް ލޯހުޅުވާލެވުނެވެ. ދޫ ހަރަކާތް ކުރެވެން ފެށިއެވެ. ފައިގެ ފިނިކަން ކެނޑެން ފެށިއެވެ. އަހަރެންނަށް ސިފަވެގެން ދިޔައީ ކުޑައިރު މުހައްމަދު ރަސޫލު ﷲ ފިލްމުން ފެނުނު މަންޒަރެކެވެ.\nސަލާމްލެއްވި އިބްރާޙިމް އަލައިހިއްސަލާމްގެ އަނބިކަނބަލުން ސާރާ ފިރުއައުނުގެ ގަނޑުވަރަށް ގެންގޮސް އެކަމަނާގެ ހަށިގަނޑުގައި އަތްލާން އުޅުނު ހިނދު އެދެއަށް ކަސްތޮޅުއެޅި ދޫބަންދުވިގޮތެވެ. އެހެނަސް ދެން ދުވަހަކުވެސް އެ ޠާހިރު ހަށިގަނޑުގައި ނުބީހޭން ވަޢުދުވީ ހިނދު އެކަލާނގެ ފިރުއައުނުގެ އަތް ކަސްތޮޅުން ވީއްލި ދޫ ހަރަކާތް ކުރެވުނު ހާދިސާއެވެ. މަޑުމަޑުން ތެދުވީމެވެ. ފޯނުނަގައި އައްޒުމަރު ސޫރަތުގެ 53 ވަނަ އާޔަތް ހޯދީމެވެ.\nސުބްޙާނަﷲ! އެކަލާނގެ އަހަރެން ޣާފިލް ހާލުގައި އޮވެ ކުރި ދުޢާގެ ޖަވާބު ދެއްވިގޮތް ދެކިބަލާށެވެ. ﷲ އަކްބަރު!\nއެއިވެނީ ފަތިހުގެ ބަންގީގެ އަޑެވެ. އަހަރެން އަވަސް އަވަހަށް ގޮސް ފެންވަރާ ހިނައިތޯހިރުވީމެވެ. ކަރުގައި އޮތް ފަށާއި އަތުގައި ހުރި އަނގޮޓިތަކާއި އަތްފައިގައި ހުރި ވާފަށްތައް ނެގީމެވެ. ރަނގަޅަށް ކުރަން ނޭނގުނަސް އިނގޭގޮތަކަށް ކުރީމެވެ. ވުޟޫކުރަން އުޅެ ތަރުތީބުވެސް ހަނދާނަށްނައެވެ. ނުކުރަންޏާ ވާނީ އެހެންތާއެވެ. އެހެނަސް ހީވާ އެންމެ ރަނގަޅަކަށް ކޮށްގެން އައިސް ފަޓުލޫނެއް ހޯދީމެވެ. ދެ ފަޓްލޫނު ނޫނީ އެކަށްވެސް ހުރީ ފައިފަލަމަސްގަނޑު މެދަށް އަރާ ސޯޓެވެ. ފަޓްލޫނެއް ލައި ޓީޝާޓެއް ލައިގެން ނަމާދުކުރަން ހުއްޓުނީމެވެ. ނަމާދުގެ ހަރަކާތްތައް އިނގުނަސް ކިޔާ ތަސްބީޙަތަކެއް ހަނދާނެއްނެތެވެ.\nއެންމެ ކުޑަމިނުން އަލްޙަމްދު ކިޔަން އުޅެވެސް އެއްކޮށް ނޭނގުނެވެ. އަހަރެންނަށް އަހަރެންގެ އަސްލު ސައިޒު އިނގުނީދެނެވެ. ގަދަވެފަ ޔޯވެފަ އުޅުނަސް އަސްލު ސައިޒު ޒީރޯކަން އެނގުނެވެ. ތަސްބީޙަތައް ނޭނގޭ ޙާލު ﷲ އަކްބަރު، ސުބްޙާނަ ﷲ އެކަނި ކިޔަމުން2ރަކުއަތުގެ ހަރަކާތްތައް ކުރީމެވެ. މަޑުމޮޅިކަމާއެކު އަތް އުފުލާ ދުޢާކުރީމެވެ. ތަޢުބާވެ ދެން ދުވަހަކުވެސް އެނގިހުރެ ފާފައަކަށް އަރާނުގަތުމަށް އަމިއްލަ ނަފްސަށް ވަޢުދުވީމެވެ. ލަވަތަކުގެ ލިރިކްސްއަށްވުރެ ދަސްކުރަންޖެހޭ އެއްޗިހިތަކެއް ވާކަން އިނގުނެވެ. މާދަމާއިން ފެށިގެން ދަސްކުރުމަށް އަޒުމް ކަނޑައެޅީމެވެ. ދުވަސް ފެށިގެން ދިޔައީ މުޅިން އާ މީހެއްގެ ގޮތުގައެވެ. އާދީނަކަށް ވަދެވުނު އިޙްސާސްތަކެއް ކުރުވަމުންނެވެ.\n"އަލްޙަމްދު ﷲ! އަހަރެން މިގޮތުގައި ސާބިތުވެ ހުންނަތާ ދެ އަހަރު ފަހަނައަޅާ ގޮސްފިއެވެ. މިހާރު ޤުރުއާން ކިޔެވުމާއި ދީނީ އިލްމު ހޯދުމަކީ އަހަރެންގެ ހޮބީ ކަމުގައި ވެއްޖެއެވެ. އިނގޭހެއްޔެވެ؟ މާދަމާއަކީ އިންޝާ ﷲ ތަޤުވާވެރި، އިއްފަތްތެރި އުޚްތަކާއި އަހަރެން ކައިވެނި ކުރާ އުފާވެރި ދުވަހެވެ. މިއަދު އަހަންނަކީ ސުންނަތުގައި ހިފާ، އެގޮތަށް އަމަލުކުރަން މަސައްކަތްކުރާ މީހަކީމެވެ."\nއެކުވެރިންނެވެ. އަހަރެން މިވާހަކަ މި ހިއްސާކޮށްލީ ފަހަރެއްގައިވެސް އަހަރެންގެ މޮޅު ކަނޑާކަށްނޫނެވެ. ފާފަ މައްޗަށް ފާފަކުރަމުންގޮސް އަމިއްލައަށް ނަރަކައިގެ އަހުލުވެރިއެއްގޮތުގައި ނިންމައިގެން ތިބި ޒުވާނުންނަށް އިބްރަތަކަށެވެ. ފަހަރުގައި ކޮންމެ މީހަކަށް މިފަދަ ހާދިސާއެއް ދިމާނުވެދާނެއެވެ. ނޫނީ މިއަށްވުރެ ބިރުވެރި ކަމެއްވެސް ހިނގާފާނެއެވެ. ފާފައިގައި ޣަރަގުވެފައި ވާހާލު، ތައުބާ ނުވެވި އަހަރެންގެ ބައެއް އެކުވެރިންވެސް ދުނިޔެ ދޫކޮށް ގޮސްފިއެވެ. ވީއިރު މާދަމާއަށް ތައުބާވުން ލަސްނުކުރާށެވެ. ވަގުތު ފާއިތުވެދާނެއެވެ.


Anbimeeha'ah Taj mahal kahala ge'eh hadhaidheefi Anbimeeha'ah Taj mahal kahala ge'eh hadhaidheefi\nތާޖު މަހަލްގެ ނަކަލު--\nއަނބިމީހައަށް ތާޖު މަހަލް ކަހަލަ ގެއެއް ހަދައިދީފި\nއަންގާރަ 23 ނޮވެމްބަރ 2021 | ލަޒީނާ ޢަބްދުالله\nދުނިޔޭގެ ހަތް އަޖައިބުގެ ތެރޭގައި ހިމެނޭ، އިންޑިއާގެ އާގަރާގައި ހުންނަ ތާޖު މަހަލްއަކީ މީލާދީން 1600ގެ އަހަރުތަކުގައި އިންޑިއާގައި ރަސްކަން ކުރެއްވި ޝާހު ޖަހާންގެ އަނބިކަނބަލުން ކަމަށްވާ މުމްތާޒް މަހަލްއަށް ހަދައިދިން ބިނާއެކެވެ. އެ ބިނާއަކީ ލޯބީގެ ރަމްޒެއްގެ އިތުރުން އިންޑިޔާގެ މުއްސަދި ސަގާފަތާއި މަސައްކަތްތެރިކަން ދައްކުވައިދޭ ބިނާއެކެވެ. އަނެއްކާވެސް އިންޑިޔާ މީހަކު މިވަނީ އޭނާގެ އަނބިމީހާއަށް ތާޖު މަހަލްއެއް ހަދައިދީފައެވެ.\nތާޖު މަހަލް ނަކަލުކޮށް ދިރިއުޅެވޭ ގޮތައް މި ފަހަރު ތާޖު މަހަލް ހަދާފައިވަނީ އިންޑިއާގެ މަދްޔާ ޕްރަދޭޝްއަށް ނިސްބަތްވާ އަނަންދު ޕްރަކާޝްއެވެ. ތައުލީމީ ދާއިރާގައި ހަރަކާތްތެރިވާ އަނަންދު އެ ގެ ހެދީ އޭނާގެ އަންހެނުން މަންޖޫޝާއަށް ހަދިޔާއަކަށެވެ. އެ ގެ ހެދުމުގެ ކުރިން އެ ދެ މީހުންވަނީ ތާޖު މަހަލްއަށް ޒިޔާރަތްކޮށްފައެވެ.\nތާޖު މަހަލްގެ ނަކަލެއް ގޮތައް އެ ގެ ޑޒައިން ކޮށްފައިވަނީ އިންޖިނިއަރުން އެތަނަށްގޮސް ވަރަށް ބޮޑަށް ދިރާސާކުރުމަށްފަހުއެވެ. ތާޖު މަހަލްގެ އިތުރުން އަރަންގްބާދުގައި ހުންނަ މިކަހަލަ ތަނެއްކަމަށްވާ "ބީބީ ކާ މަގްބަރާ" އަށްވެސް އިންޖިނިއަރުން ޒިޔާރަތްކޮށް އެތަން ހަދާފައިވާގޮތް ވަނީ ބަލާފައެވެ. އެންމެ ފުރަތަމަ އަނަންދު އިންޖިނިއަރުންގެ ގާތު އެދިފައިވަނީ 80 ފޫޓް އުސްކޮށް އެ ގެ ހެދުމަށެވެ. ނަމަވެސް އެކަމަށް ހުއްދަ ނުލިބުމުން، ތާޖު މަހަލް ގޮތައް ހަދަން ނިންމީއެވެ.\nތާޖު މަހަލް ނަކަލުކޮށް ހެދި އެ ގެ ހެދުމަށް ތިން އަހަރު ހޭދަވިއެވެ. މުންނާރުތަކާއެކު އެތަނުގެ ބޮޑުމިނަކީ 90 ސްކެއަރ މީޓަރއެވެ. މުންނާރުތައް ނުލައި މައިގަނޑު އެ ގެ ހަދާފައިވަނީ 60 ސްކެއަރ މީޓަރގައެވެ. 29 ފޫޓް އުސް ގުއްބެއް ހިމެނޭ އެ ގެ ހަދާފައިވަނީ ދެ ފަންގިފިލާއަށެވެ. ކޮންމެ ފަންގި ފިލާއެއްގައި ދެ ނިދާކޮޓަރި ހުންނަ އިރު، އެ ގޭގައި ބަދިގެއަކާއި ލައިބްރަރީއެއްގެ އިތުރުން މެޑިޓޭޝަނަށް ހާއްސަ ކޮޓަރިއެއްވެސް ހުރެއެވެ. އެ ގެއަށް ހާއްސަކޮށް ފަރުނީޗަރވެސް ހަދާފައިވަނީ މުމްބާއީންނެވެ.\nތާޖު މަހަލްގެ ނަކަލާއެކު ގިނަ ބަޔަކު އެ ތަނުގެ ރީތި ކަމަށް އަންނަނީ ތައުރީފް ކުރަމުންނެވެ. ހަމައެއާއިއެކު ޝާހު ޖަހާންއާއި މުމްތާޒު ނޫނަސް، އަނަންދުއާއި މަންޖޫޝާއަކީވެސް ލޯބީގެ ފުރިހަމަ ނަމޫނާއެއް ކަމަށް މީހުންދަނީ ބުނަމުންނެވެ. އޭގެ އިތުރުން ތާޖު މަހަލްއެކޭ އެއްފަދައިން އެތަން ބެލުމަށް މީހުން އަންނާނެ ކަމަށާއި، އެ ތަނާއި އެ ދެ މީހުންގެ ވާހަކަވެސް ތާރީހުގެ ތެރެއަށް ވަދެ، ޖީލުތަކަށް އެވާހަކަ މަޝްހޫރުވެގެންދާނެކަމަށް ވަނީ ބެލެވިފައެވެ.


ޙައްޖަށް އެހެން ޤައުމުތަކުން މީހުން ބައިވެރިވެވޭނެ ކަމުގެ ޔަޤީން ކަމެއް އަދި ނުދޭ، އެކަމަކު ޙައްޖު ކުރެވޭނީ ވެކްސިން ޖަހާފައިތިބޭ މީހުންނަށް – Dhen.mv\nމަރްޔަމް ވަޙީދާ March 3, 2021 - 4:19 pm\nމިއަހަރުގެ ޙައްޖުގެ މަތިވެރި އަޅުކަން އަދާ ކުރުމަށް އެހެން ޤައުމުތަކުގެ މީހުންނަށް ބައިވެރިވެވޭނެ ކަމުގެ ޔަގީންކަން ސައުދީ ޢަރަބިޔާއިން އަދިވެސް ނުދެއެވެ.\nބޭރުގެ ބައެއް ރިޕޯޓުތަކުން ބުނާ ގޮތުގައި، ޙައްޖުގެ އަޅުކަން އަދާކުރަން ދިޔުމުގެ ކުރިން، ޙައްޖާޖީން ތިބެން ވާނީ ކޮވިޑް-19 އިން ރައްކާތެރި ވުމަށް ވެކްސިން ޖަހައިގެން ކަމަށް ސައުދީ ސަރުކާރުން ބުނެފައިވެއެވެ.\nސައުދީ ހެލްތު މިނިސްޓަރ ތައުފީޤް އަލް-ރާބިއާ ވިދާޅުވީ، މިއަހަރުގެ ޖުލައި މަހު ޙައްޖުގެ މަތިވެރި އަޅުކަން އަދާކުރަން ދިޔުމުގެ ކުރިން ޙައްޖާޖީން ކޮވިޑަށް ރައްކާތެރިވުމުގެ ވެކްސިން ޖެހުމަކީ މަޖުބޫރުކަމެއް ކަމަށެވެ.\nއަލް-ރާބިއާ މިހެން ވިދާޅުވި ނަމަވެސް، އެހެން ޤައުމުތަކުގެ މީހުންނަށް މިއަހަރު ޙައްޖަށް ދެވޭނެ ކަމެއް ނުވަތަ ނޫން ކަމެއް އޭނާ ޔަގީން ކޮށްދެއްވާފައެއް ނުވެއެވެ.\nއިސްލާމްދީނުގެ ފަސް ރުކުނުގެ ތެރެއިން ޙައްޖުގެ މަތިވެރި އަޅުކަމަކީ އޭގެން އެއް ރުކުނެވެ. އެގޮތުން ސިއްޙީ ގޮތުންނާއި މާލީގޮތުން ކެރި ކުޅަދާނަ ވެގެންވާ ކޮންމެ މީހެއްގެ އުމުރުން އެއް ފަހަރު ޙައްޖުގެ އަޅުކަން އަދާކުރުން ފަރްޟު ވެގެން ވެއެވެ.\nމީގެ ކުރިން އަހަރުތަކުގައި ދުނިޔޭގެ އެކި ކަންކޮޅުތަކުން 2.5 މިލިއަނެއްހާ މީހުން ޙައްޖުގެ މަތިވެރި އަޅުކަމުގައި ބައިވެރިވިއެވެ.\nނަމަވެސް ކޮވިޑް-19 ގެ ހާލަތާ ގުޅިގެން ނިމިދިޔަ 2020 ވަނަ އަހަރު ސައުދީ ސަރުކާރުން ވަނީ، ޙައްޖަށް ދެވޭ މީހުންގެ އަދަދު މަދުކޮށް، ހަމައެކަނި ސައުދީ އަރަބިއާގެ ރައްޔިތުންނާއި އެ ޤައުމުގައި ދިރިއުޅޭ މީހުންނަށް އެކަނި ޙައްޖުގައި ބައިވެރިވެވޭ ގޮތް ހަދާފައެވެ.\nހައްޖަށް ދެވޭނީ ކޮވިޑް-19 ވެކްސިން ޖަހާ ފަރާތްތަކަށް އެކަނި: ސައުދީ\nބޯޑަރު ބަންދުކުރުމުން، އުމްރާވެރިންގެ ހުރިހާ ހަރަދެއް ސަރުކާރުން ނަގައިފި\nޢުމްރާއަށް މީހުން ގެންދިޔުމުގެ ހުއްދަ ދީފައިވާ ކުންފުނިތަކަށް އެ ފުރުޞަތު އެބައޮތް- މިނިސްޓްރީ


Baresdhoo masahkaiy fashaanee aa model akah: Raaidh\nބަރެސްދޫގެ މަސައްކަތް ފަށާނީ އާމޮޑެލަކަށް: ރާއިދު\nބަރެސްދޫގެ ކުރީގެ މޮޑެލް: އަލުން މަސައްކަތް ފަށާއިރު މޮޑެލް ތަފާތުވާނެ ކަމަށް އެމްއައިޓީޑީސީން ބުނޭ --\nލ. ބަރެސްދޫގެ މަޝްރޫއު މި ސަރުކާރުން އަލުން ފަށަން ނިންމާފައިވަނީ އާ މޮޑެލް އަކަށް ކަމަށް އެމްއައިޓީޑީސީން ބުނެފި އެވެ.\nއެމްއައިޓީޑީސީގެ އެމްޑީ މުހައްމަދު ރާއިދު ވިދާޅުވީ ބަރެސްދޫ މަޝްރޫއު ހިންގަން އެ ކުންފުނީގެ ކުރީގެ މެނޭޖުމަންޓުން އިންވެސްޓަރުންގެ އަތުން 3.6 މިލިއަން ޑޮލަރު ނަގާފައިވާ ކަމަށެވެ. ނަމަވެސް ކުރީ ސަރުކާރުން ބަރެސްދޫ އެއްވެސް ވަރަކަށް ތަރައްގީނުކޮށް މުޅިން އެހެން ބޭނުންތަކަށް އެ ފައިސާ ބޭނުންކޮށްފައިވާ ކަމަށެވެ.\nބަރެސްދޫ އަށް ފައިސާ ދެއްކި ބައެއް މީހުން އެ ޕްރޮޖެކްޓް ކުރިއަށް ނުދާތީ ފައިސާ އަނބުރާ ހޯދަން ހުށަހަޅަމުންދާތީ ރާއިދު ވިދާޅުވީ މިހާރުގެ މެނޭޖުމަންޓަށް އޮތީ ފިނޭންސް މިނިސްޓްރީން އެ ފައިސާ ލޯނެއް ގޮތަށް ނަގައިގެން އަނބުރާ ހަވާލުކުރުން ކަމަށެވެ. ފިނޭންސް މިނިސްޓްރީން ފައިސާ ދޫކުރަނީ ކޯޓުން މައްސަލަ ނިންމުމުން ކޯޓުން ނިންމާ ގޮތަކަށް ކަމަށްވެސް ވިދާޅުވި އެވެ. އެ އުސޫލުން މިހާރުގެ މެނޭޖްމަންޓުން އެތައް ބަޔަކަށް ފައިސާ ދޫކޮށްފައި ހުންނާނެ ކަމަށްވެސް ވިދާޅުވި އެވެ.\n"އަޅުގަނޑުމެނަށް ސޯޝަލް މީޑިއާގައި ވެސް ވަރަށް ގިނައިން އަމާޒުވާ ސުވާލެއް މިއީ، ކޮބައިހޭ އަހަރެމެންގެ ފައިސާ. އެ ފައިސާ ނަގައިގެން ތިބި ބަޔަކު އެބަ ތިބި ވަރަށް އަރާމުގައި ވަރަށް ދުރުގައި ބަލަހައްޓައިގެން." ރާއިދު ވިދާޅުވި އެވެ.\nކުރީގެ ސަރުކާރުން ބަރެސްދޫގެ އިންވެސްޓަރުންގެ ފައިސާއަށް ހިޔާނަތްތެރިވެފައިވާ ކަމަށާއި މިކަމުގެ ސަބަބުން "ގަނަ ތެޅެން" ޖެހެނީ މިހާރުގެ މެނޭޖްމަންޓުން ކަންވެސް ރާއީދު ފާހަގަކުރެއްވި އެވެ.\nބަރެސްދޫ މަޝްރޫއުގެ މިހާރުގެ މަސައްކަތުގެ އަޕްޑޭޓް ހިއްސާކުރައްވަމުން ރާއިދު ވިދާޅުވީ މި ޕްރޮޖެކްޓަކީ ގުދުރަތީ ގޮތް ވަކި ރަށެއްގައި ހިންގޭނެ ޓޫރިޒަމްގެ އެންމެ ބޮޑު އެއް މަޝްރޫއު ކަމަށެވެ. ޕްރޮޖެކްޓް އަލުން ފެށުމުގެ މަސައްކަތް ކުރަމުންދާ ކަމަށާއި ތަފާތު ދެ އިންވެސްޓަރުންނާއި މިހާރު ވާހަކަ ދައްކަމުންދާ ކަމަށްވެސް ވިދާޅުވި އެވެ.\nއަލުން މި މަޝްރޫއު ފަށައިގަންނަ އިރު ކުރީގެ މޮޑެލްއާއި ތަފާތު ވާނެ ކަމަށް ރާއިދު ވިދާޅުވި އެވެ. އެއީ ޓޫރިޒަމްގެ ގާނޫނަށް ގެނައި 10 ވަނަ އިސްލާހައި އެކުގައި އެމްއައިޓީޑީސީއަށް ލިބުނު ފުރުސަތުގެ ތެރެއިން ގެންނަ ބަދަލުތަކެއް ކަމަށްވެސް ވިދާޅުވި އެވެ.\n"އެއް މަސައްކަތަކީ ވިލާ ދިގު މުއްދަތަކަށް އަޅައިގެން ވިއްކުން. އެއީ ސަރުކާރުން މިހާރު ވަރަށް ބޮޑަށް ބޭނުންވާ އެއް މޮޑެލް. ބަރެސްދޫ ފަދަ ބޮޑު ރަށެއް ހަމައެކަނި ގެސްޓް ހައުސް އަޅައިގެން ވިއްކުމަކީ މި ސަރުކާރުގެ ސިޔާސަތެއް ނޫން" ރާއިދު ވިދާޅުވި އެވެ.\nއޭނާ އިތުރަށް ވިދާޅުވީ އެމްއައިޓީޑީސީން ގަސްދުކުރަނީ ފައިސާ ދައްކާފައިވާ އިންވެސްޓަރުން އަނބުރާ ފައިސާ ބޭނުންވާނަމަ ފައިސާ ހަވާލުކުރުމަށް ކަމަށެވެ. އަދި އާ މޮޑަލްއާއި އެކުގައި ކުރިއަށްދާން ކުރިން ފައިސާ ދެއްކި ބައެއް ފަރާތްތަކުން ބޭނުންވާތީ އެފަރަތާތްތަކާ އެކު ކުރިއަށްދާނެ ކަމަށްވެސް ވިދާޅުވި އެވެ.\nޓޫރިޒަމް ބަރެސްދޫ އެމްއައިޓީޑީސީ\nއެމްއައިޓީޑީސީ މެދުވެރިކޮށް ހިންގި ކަންކަން ބަލަން ފާސްކޮށްފި


މުއްލާ އުމަރު ދިރިއުޅުނީ އެމެރިކާގެ އަސްކަރީ މަރުކަޒަކާ ކައިރީގައި\nކާބުލް (މާޗް 12) - ތާލިބާނުންގެ ލީޑަރު މުއްލާ އުމަރު ދިރިއުޅުނީ އަފްޣާނިސްތާނުގައި އެމެރިކާ ސިފައިންގެ މަރުކަޒަކާ ވަރަށް ކައިރީގައި ކަމަށް އޭނާއާ ބެހޭ ގޮތުން ނެރުނު ފޮތެއްގައި ބުނެފި އެވެ.\nބޭޓެ ޑޭމްގެ "ދަ ސީކްރެޓް ލައިފް އޮފް މުއްލާ އުމަރު" ގައި ބުނެފައިވާ ގޮތުގައި އޭނާ ދިރިއުޅުނީ ޒާބުލް ޕްރޮވިންސްގައިވާ އެމެރިކާގެ ފޯވާޑް އޮޕަރޭޓިން މަރުކަޒަކާ ތިން މޭލު ދުރުގަ އެވެ. އެ ތަނުގައި އެމެރިކާގެ 1،000 ސިފައިން ތިބެ އެވެ.\nނެދަލޭންޑްސްގެ ނޫސްވެރިޔާ ޑޭމް ވަނީ ފޮތް ލިޔަން ފަސް އަހަރު ދިރާސާކޮށްފަ އެވެ. އޭނާ ވަނީ ތާލިބާނުންގެ އެތައް ބަޔަކާ އިންޓަވިއު ކޮށްފަ އެވެ. އޭނާ ވަނީ މުއްލާ އުމަރުގެ ބޮޑީގާޑުންގެ ތެރޭގައި ހިމެނޭ ޖައްބާރު އުމާރީއާ ވެސް ވާހަކަ ދައްކައިފަ އެވެ.\nބީބީސީގެ ރިޕޯޓަރަކު 1996 ވަނަ އަހަރު ސިއްރުން ނަގާފައިވާ ވީޑިއޯއެއްގައި މުއްލާ އުމަރު. --ފޮޓޯ:ބީބީސީ\nޑޭމްގެ ފޮތުގައި ބުނެފައި ވަނީ މުއްލާ އުމަރު އުޅުނީ އެމެރިކާގެ އަސްކަރީ މަރުކަޒާ ކައިރީގައިވާ ސިއްރު ކޮޓަރިއެއްގައި ކަމަށެވެ. އެއް ފަހަރެއްގައި އެމެރިކާ ސިފައިން އެ ބްލޮކް ބަލާ ފާސްކުރި ކަމަށް ވެސް އޭނާ ބުނެފައިވެ އެވެ. ނަމަވެސް މުއްލާ އުމަރު ފިލައި އޮތްތަން ހޯދިފައި ނުވާ ކަމަށް ބުނެފައިވެ އެވެ.\nސެޕްޓެމްބަރު 11 ގައި ދިން ހަމަލާ އަށް ފަހު އެމެރިކާ އިން ވަނީ މުއްލާ އުމަރުގެ ބޮލަށް 10 މިލިއަން ޑޮލަރު ހުށަހަޅައިފަ އެވެ. އޭނާ މަރުވީ އެޕްރީލް 23، 2013 ގަ އެވެ.\nއަރުޝީފަށް ނެގީ 12/03/2019 13:32\nއެންމެފަހުން އަޕްޑޭޓްކުރީ 12/03/2019 13:32


Livpure water purifier: geybiseeah fenuge ingilaabee badhaleh\nލިވްޕިއޯ ވޯޓާ ޕިއުރިފަޔާ: ގޭބިސީއަށް ފެނުގެ އިންގިލާބީ ބަދަލެއް\nލިވްޕިއޯ ވޯޓާ ޕިއުރިފަޔާއެއް: މި މެޝިނުން ފެނުގެ ހަރަދު ކުޑަ ކޮށްދޭ-\nރާއްޖޭގެ ތިމާވެއްޓަށް އޮތް އެންމެ ބޮޑު އެއް ވަބާއަކީ ކުންޏެވެ. ކުނީގެ ބޮޑުބައި ކުޅޭ އެކެއްޗަކީ ފެން ބޮއިފައި އުކާލާ ހުސްފުޅި އެވެ. އެހެންވެ، ހުސްފުޅި މަދުކުރަން ޖެހެ އެވެ. އެކަން ނުކުރެވޭ އެއް ސަބަބަކީ ފެން ބޯން ފުޅި ބޭނުން ކުރަން ޖެހުމެވެ. ނަމަވެސް ވީއޭއެމްކޯ އިން ރާއްޖެ އަށް ގެނެސްދީފައިވާ "ލިވްޕިއޯ" ވެގެން ގޮސްފައިވަނީ މި ކަމަށް މިހާރު އޮތް ހައްލުގެ ގޮތުގަ އެވެ. ބޯފެ ނަށް އުފާ ގެނުވާނެ ޓެކްނޮލޮޖީގެ ގޮތުގަ އެވެ.\nލިވްޕިއޯ" ބޯފެނަށް އުފާ ގެނުވާނެ ޓެކްނޮލޮޖީ އަކަށް ވަނީ ކީއްވެގެން ހެއްޔެވެ؟ އިންޑިއާގެ ލިވްޕިއޯ ކުންފުނީގެ އުފެއްދުމެވެ. މި އުފެއްދުން ދުނިޔޭގެ މިލިއަނަކަށްވުރެ ގިނަ މީހުން ބޭނުންކުރެ އެވެ. މި މެޝިން ތަފާތު އިންޑަސްޓްރީތަކާއި ގޭގޭގައި ބޭނުން ކުރަން ވެސް އުފައްދާފައިވެ އެވެ. ސުވާލަކީ މި އުފެއްދުން ރާއްޖެ ފަދަ ގައުމަކަށް މުހިންމު ވަނީ ކީއްވެގެން ހެއްޔެވެ؟\nމި މެޝިން ތަފާތު އިންޑަސްޓްރީތަކާއި ގޭގޭގައި ބޭނުން ކުރަން ވެސް އުފައްދާފައިވެ އެވެ. ސުވާލަކީ މި އުފެއްދުން ރާއްޖެ ފަދަ ގައުމަކަށް މުހިންމު ވަނީ ކީއްވެގެން ހެއްޔެވެ؟ މީގެ ސަބަބުތައް ގިނަ އެވެ.\nމި ފަދަ އުފެއްދުމެއް ހޯދާއިރު އެންމެ ފުރަތަމަ ވިސްނުމަށް އަންނާނީ މި ބޭނުން ކުރުމުން މާލީ ގޮތުން ލިބޭނެ ފައިދާ އެވެ. ޖީބަށް އަންނާނެ ލުއި ކަމަށެވެ. މިގޮތުން ބަލާއިރު، މި މެޝިން ބޭނުންކުރާނަމަ ފެން ގަންނަން މިހާރު ހޭދަކުރާ ވަރު 90 ޕަސެންޓް ކުޑަވެގެން ދެއެވެ. ލިވްޕިއޯ އުފައްދާފައިވަނީ ގޭބިސީ ތަކަށް ފަސޭހަކަމާއެކު ބޭނުން ކުރެވޭނެ ގޮތަކަށެވެ.\nމި މެޝިން ގުޅާފައި ހުންނަނީ އާއްމު ފެން ހޮޅިއާއެކު ލިވްޕިއޯ ފަރުމާކޮށްފައިވަނީ އަށް ދަރަޖައަކަށް ފެން ސާފުކޮށް ދޭނެ ގޮތަކަށެވެ. އެހެންވެ، މި ފެން ތައްޓާ ހަމައަށް އަންނައިރު، ސާފުކޮށް އާއްމު މިނަރަލް ވޯޓާއެކޭ ތަފާތެއް ނުހުންނާނެ އެވެ. ނަތީޖާއަކަށްވަނީ އެއް ފަހަރު ބޭނުންކޮށްފައި އެއްލާލާ ފެން ފުޅީގެ އަދަދު މިލިއަނުން މަދުވެގެން ދިއުމެވެ. މި ފަދަ ވަސީލަތެއް ގަންނައިރު އާއްމު ގޮތެއްގައި އަންނަ އެންމެ ބޮޑު ބޮލުގެ ރިހުމަކީ މި ހަރުކުރުމާއި މިއަށް ބޭނުންވާ ސާމާނު ހޯދުމެވެ. މިކަމުގައި ވީއޭއެމްކޯ އިން އެހީތެރިވެދޭނެ އެވެ. ވީ.އޭ.އެމް ކޯ ގެ ސޯރޫމަށް ގުޅާލުން (3337055) މީގެ ހުރިހާ ސްޕެއާއެއް އެ ކުންފުނިން ލިބޭނެ އެވެ.\nބޯފެނަށް ކުރާ ހަރަދު ކުޑަވޭ\nމާލޭގެ ގިނަ ގޭބީސީތަކުން ބޯންބޭނުންކުރަނީ މިނަލަރްފެންކަމަށްވެފައި، ފެނަށް ކުރާ ޙަރަދުވަރަށް ބޮޑެވެ. އެގޮތުން ކޮންމެ ގޭބީސީއަކަށްވެސް މަދުވެގެން މަހަކު 1200 ރުފިޔާ ފެނަށް ހަރަދުވެއެވެ. އަދި ހަމައެއާއި އެކު ފެންކޭސް އުފުލުމުގެ އަންހެންވެރިން އުފުލަންޖެހޭ ތަކުލީފުން ސަލާމަތްކޮށްދެއެވެ.\nޕްލާސްޓިކް ފުޅި މަދުކުރަން މުހިންމު އުފެއްދުމެއް\nތަފާތު ހިސާބުތަކުން ދައްކާގޮތުގައި ރާއްޖޭގައި ދުވާލަކަށް، 860 މެޓްރިކް ޓަނުގެ ކުނި އުކާލެވޭއިރު، އޭގެ ތެރެއިން ގިނައީ ޕްލާސްޓިކުގެ ބާވަތްތަކެވެ. ޙާއްސަކޮށް، ބޯން ގެންގުޅޭ، އެއްބަފަހަރު ބޭނުންކޮށް އުކާލެވޭ ފެންފުޅީގެ އަދަދު އަހަރަކަށްވުރެ އަހަރެއްދަނީ އިތުރުވަމުންނެވެ. ފަހުގެ ދިރާސާތަކުން ދައްކާގޮތުގައި، އަވީގައި ގިނަ ވަގުތަ ބަހައްޓާފައި ހުންނަ ފެން ބޭނުންކުރުމުން އިންސާނާގެ ހަށިގަނޑަށް ވަރަށް ބޮޑެތި ގެއްލުންތަކެއް ކުރިމަތިކުރުވަ އެވެ.\nމިނަރަލް ފެން ގޭގެއަށް\nލިޕްޕިއޯ ވޯޓަރޕިއުރިފަޔަރއެއް ގޭގައި ހަރުކުރުމުން، ޕުލާސްޓިކް ފެންކޭސްގެ ނުގަނެވެސް މިނަރަލް ފެން ގޭން ލިބޭގޮތްހަމަޖެހިގެންދާނެއެވެ.\nފިލްޓަރު ބަދަލުކުރަން ޖެހެނީ 6000 ލީޓަރަށް ފަހު\nލިވްޕިއޯ ވޯޓާގެ ފިލްޓަރު ބަލަކުރަންޖެހެނީ ހަ މަހާއި އަށް މަހާއި ދޭތެރޭގައެވެ. އެއީ ކޮންމެ 6000 ލީޓަރަކަށްފަހުއެވެ. އަދި މެމްބްރޭން ބަދަލުކުރަންޖެހެނީ ކޮންމެ 1.5 އާއިދެ އަހަރާ ދެމެދުގައެވެ.\nސާފު ބޯފެން ޔަގީން ކޮށްދޭ\nލިވްޕިއޯ އާރް އޯ ފިލްޓަރުން 2000 ޓީޑީއެސް މިލިގްރާމާއި ހަމައަށްވެސް ފިލްޓަރުކޮށްދެއެވެ. ޖަރާސީމާއި، ފެއްސާއި، ކްލޯރިން، ކެލްޝިއަމާއި، މެގްނީޒިއަމް ފަދަ މާއްދާތައް ފިލްޓަރުކޮށްދެއެވެ. ފެނުގެ ހުންނަ ބަރުކަމާއި ލޮނުކަން ކަނޑުވާލަދީ، މިނަރަލް އެއްކޮށްދީ ފެނުގެ pH ލެވެލް ރަނގަޅުކޮށް އަލްކަލައިން ރޭންޖުގައި ހިފަހައްޓައިދެ އެވެ.\nލިވް ޕިއޯގެ ވީޑިއޯއެއް\nހިލޭ ހަރުކޮށްދިނުމާއި އާފްޓަ ސޭލްސް ސާވިސް\nވީއޭއެމްކޯ އިން ވޯޓަ ޕިއުރިފަޔާ އާންމުންނަށް ވިއްކަމުން ދަނީ ހިލޭ ހަރުކޮށްދިނުމާއި އަދި އާފްޓާ ސޭލްސް ހިދުމަތާއިއެކު އެވެ.\nލިވްފިއޯ ސްމާޓް ޓަޗް\nލިވްޕިއޯ ސްމާޓް ޓަޗްއަކީ، ލިވްޕިއޯ ވޯޓާ ޕިއުރިފަޔަތަކުގެ ތެރެއިން އެންމެ ފަހުގެ މޮޑެލެވެ. ދިވެހިންގެ ތެރޭގައި ވަރަށްބޮޑު މަގްބޫލުކަމެއް ހޯދައިފައިވާ ލިވްޕިއޯ ސްމާޓް ޓަޗަކީ 8 ސްޓޭޖް ފިލްޓަރކޮށްދޭ، އެންމެ އެޑްވާސް މޮޑެލްއެވެ. ގަޑިއަކު 15 ލީޓަރާއި ހަމައަށް ފެން ފިލްޓަރުކޮށްދިނުމުގެ ގާބިލުކަން ހުންނަ ލިވްޕިއޯ ސްމާޓް ޓަޗްއަކީ 8.5 ލީޓަރުގެ ސްޓޯރޭޖް ޓޭންކްއެއް ވެސް ހުންނަ ސިސްޓަމެކެވެ. ދިވެހީންގެ ތެރޭގައި އެންމެ މަގްބޫލީ ލިވްޕިއޯ ސްމާޓް ޓަޗެވެ.\nރެޑްވޭވްގައި ކަރަންޓު ބިލު ކުޑަކޮށްދޭ އުފެއްދުންތަކެއް!


Coalition dhemehettumah kuranjehey masakkaih bura، ehaame undhagoo!\nކޯލީޝަން ދެމެހެއްޓުމަށް ކުރަންޖެހޭ މަސައްކަތް ބުރަ، އެހާމެ އުނދަގޫ!\nހަަތަރު ލީޑަރުންގެ ބައްދަލުވުމެއް މި ހަފްތާގެ މެދު ތެރޭގައި ބޭއްވޭނެ ކަމަށް ގަބޫލުކުރައްވާ ކަމަށް ރައީސް ވިދާޅުވެފައިވޭ\nބައްދަލުވުން ޕްލޭންކުރުމުގައި ދޯދިޔާ ކަންތައްތަކެއް އެބަހުރި\nކ. މާލެ 27 ޖެނުއަރީ 2019 | އާދީއްތަ 17:52 4,579\nހަތަރު ލީޑަރުން ނިމިދިޔަ ނޮވެމްބަރު މަހު ބޭއްވި ބައްދަލުވުމުގެ ތެރެއިން - ރާއްޖެއެމްވީ\nމިއީ ގިނަ ބައެއްގެ އުންމީދުތަކާ ގުޅިފައިވާ ކޯލީޝަނެކެވެ. ދެކަފި އެތައް ފިކުރެއްގެ މައްޗަށް އެކުލެވިގެން ވިޔަސް އެންމެންގެ ވެސް އުންމީދުތައް ގުޅިފައި ވަނީ ގާތްގަނޑަކަށް އެއް ކަންތައްތަކަކަށެވެ. ކޮރަޕްޝަނުން ސަލާމަތްވެފައިވާ މުޖުތަމައެއް ބިނާކުރުމާއި، އަދުލު އިންސާފު ގާއިމުކުރުން ފަދަ އަސާސީ ކަންތައްތަކެއްގެ މައްޗަށެވެ. އެހެން ނަމަވެސް ރައްޔިތުންގެ އަގުލަބިއްޔަތުގެ އުންމީދުތައް ގުޅިފައިވާ ކޯލީޝަން ދެމެހެއްޓުމުގައި މި ވަނީ އުނދަގޫތަކަކާ ކުރިމަތިލާންޖެހިފައެވެ. ކޯލީޝަން ދެމެހެއްޓުމަށް ކުރަންޖެހޭ މަސައްކަތް ބުރައެވެ. ޒިންމާ ވެސް ބޮޑެވެ.\nއާ އަހަރު ފެށުމާ އެކު ފެންނަނީ ކޯލިޝަންގެ ތެރޭގައި އޮތް އެންމެ ބޮޑު ދެ ޕާޓީގެ މެދުގައި ކަންބޮޑުވުންތަކެއް އޮތް މަންޒަރެއެވެ. ކޯލިޝަންގައި ރެނދުލާފައިވާ މަންޒަރެއެވެ. ފެންނަނީ ކޯލިޝަންގައި ހިމެނޭ ބޮޑު ދެ ޕާޓީގެ ތެރެއިން، ދެވަނައަށް އެންމެ ބޮޑު ޕާޓީ، ޖޭޕީން ކެނޑިނޭޅި ކޯލިޝަންގައި ހިމެނޭ އެންމެ ބޮޑު ޕާޓީ އެމްޑީޕީއަށް ބަހުގެ ހަމަލާތައް ދޭން ފެށި މަންޒަރެއެވެ. ކަލަވެސް ގޮވަން ފެށީއެވެ. ހީކުރެވުނީ މިކަމަށް ހައްލެއް ހޯދައިދޭން ކޯލިޝަން ލީޑަރުން އަވަސްވެގަންނާނެ ކަމަށެވެ. ވާނީ ވެސް އެހެންތާއެވެ. އެއީ ކޯލިޝަންގައި ހިމެނޭ މިފަދަ މައްސަލަތައް ހައްލުކުރުމަށް ކޯލިޝަންގައި ހިމެނޭ ހަތަރު ޕާޓީގެ ލީޑަރުން ކޮންމެ މަހަކު އެއްފަހަރު ރައީސް ސޯލިހާ އެކު ބައްދަލުވުމެއް ބޭއްވުމަށް ކޯލިޝަންގައި ހިމެނޭ ޕާޓީތަކުގެ ހަތަރު ލީޑަރުންގެ މެދުގައި ވަނީ އެއްބަސްވެވަޑައިގެންފައެވެ.\nއެހެންކަމުން އެންމެން ވެސް އިންތިޒާރުކުރަމުން އަންނަނީ ކޯލިޝަން ލީޑަރުންގެ ބައްދަލުވުމެއް އާ އަހަރު ފެށުމާ އެކު ބާއްވާނެ ދުވަހަކަށެވެ. ފާއިތުވި އަހަރު ފެނިގެންދިޔައީ ކޯލިޝަންގެ ލީޑަރުންގެ މެދުގައި މަހަކު އެއް ފަހަރު ބައްދަލުވުމެއް ބާއްވައި މަޝްވަރާގެ އުސޫލުން ކަންކަން ނިންމަމުން ދިޔަ މަންޒަރެއެވެ. ހިޔާލު ތަފާތުވުންތަކެއް ހުރި ނަމަވެސް އެއްގޮތް ކުރެވޭތޯ މަސައްކަތްކުރިތަން ފެނިގެން ދިޔައެވެ. އެހެންކަމުން އެންމެނަށް ވެސް ހީކުރެވިފައި އޮތީ ކޯލިޝަންގެ މެދުގައި ބޭއްވުނު ބައްދަލުވުންތަކަކީ ދުރާލާ ޕްލޭންކޮށްގެން ރޭވިގެން ބޭއްވުނު ބައްދަލުވުންތަކެއް ކަމަށެވެ.\nމަހަކު އެއްފަހަރު ބޭއްވުމަށް ނިންމި ބައްދަލުވުން މި މަސް ނިމިގެންދާން ކުޑަތަން ވެފައިވާ އިރު ވެސް ބޭއްވިފައި ނުވުމުގައި އޮތީ ކޮން ސަބަބެއް ކަމާ މެދު ވަނީ ސުވާލު އުފެދިފައެވެ. އެ ބައްދަލުވުމާ މެދު އުންމީދު ކުޑަވެފައިވާ މައިގަނޑު ސަބަބަކީ ބައްދަލުވުން އިންތިޒާމްކުރާނެ ފަރާތެއް ކަނޑައެޅިފައި ނެތުމެވެ. ހީކުރެވިފައި އޮތީ ކޯލިޝަންގެ ބައްދަލުވުންތަށް އިންތިޒާމް ކުރަނީ ރައީސް އޮފީހުން ކަމަށެވެ. ނަމަވެސް ލިބުނު މައުލޫމާތަކަށް ބަލާއިރު ބައްދަލުވުންތައް އިންތިޒާމް ކުރަނީ ކޯލިޝަންގައި ހިމެނޭ ހަތަރު ޕާޓީންނެވެ. ރައީސް އޮފީހުގެ ވިސްނުމަކީ އެއީއެވެ.\nނަމަވެސް ކޯލިޝަންގައި ހިމެނޭ ހަތަރު ޕާޓީން، މި ކަން ސާފުކުރުމަށް މަސައްކަތް ކުރުމުން އެ ޕާޓީތަކުން ބުނެފައި ވަނީ، ހަތަރު ލީޑަރުންގެ ބައްދަލުވުމުގެ ކަންތައްތައް އިންތިޒާމް ކުރަނީ ރައީސް އޮފީހުން ކަމަށެވެ. އެއީ ޕާޓީތަކުން ކުރާ ކަމެއް ނޫން ކަމަށެވެ. މިކަމުން ދޭހަވީ ރައީސް ސޯލިހާ އެކު ހަތަރު ލީޑަރުން، ބޭއްވި ބައްދަލުންތަކަކީ އެއްވެސް އިންތިޒާމެއް ދަށުން ބޭއްވުނު ބައްދަލުވުންތަކެއް ނޫން ކަމެވެ. އަދި ހަތަރު ލީޑަރުންގެ ބައްދަލުވުމެއް ބޭއްވުމަށް އެއްބަސްވެވަޑައިގެންފައި އޮތް ކަމުގައި ވިޔަސް، މި ކަމަށް ޝެޑިއުލްއެއް ހަދައި ޕްލޭން ކުރެވިފައި ނެތް ކަމެއެވެ. އަދި ކޯލިޝަންގައި ރޯވެފައިވާ ހުޅުގަނޑު ނިއްވާލުމަށް މަސައްކަތް ކުރުމުގައި އިސްކަމެއް ދެވިފައި ނެތް ކަމެވެ.\nކޯލިޝަންގެ ހަތަރު ލީޑަރުންގެ ބައްދަލުވުމެއް މި މަހު ދެން ނޯންނާނެ ކަމަށް ބެލެވިފައި ވަނިކޮށް، ޖެނުއަރީމަހުގެ 24 ވަނަ ދުވަހު ރައީސް ސޯލިހު ބޭއްވެވި ނޫސްވެރިންގެ ބައްދަލުވުމުގައި ވިދާޅުވެފައި ވަނީ އެ ބައްދަލުވުން މި ހަފްތާގެ މެދު ތެރޭގައި ބޭއްވޭނެ ކަމަށް ޤަބޫލުފުޅުކުރައްވާ ކަމަށެވެ. އަދިވެސް ތާރީޚެއް ކަނޑައެޅިފައެއް ނެތެއެވެ. އިތުރު މައުލޫމާތެއް ވެސް ނެތެވެ.\nމާޒީގައި އުފެދުނު ކޯލިޝަންތަކާއި މި ކޯލިޝަން ކޮންމެ ގޮތަކުން ބެލިޔަސް ތަފާތެއެވެ. ރާއްޖޭގެ ސިޔާސީ މަސްރަހުގައި ހިމެނޭ އެންމެ ތަޖްރިބާކާރު ބޭފުޅުން މި ކޯލިޝަންގައި ހިމެނިވަޑައިގަންނަވައެވެ. ރާއްޖޭގެ ވެރިކަން ކޮށްފައިވާ ދެ ރައީސުން ކޯލިޝަންގައި ހިމެނިވަޑައިގަންނަވައެވެ. ތަޖްރިބާގެ ގޮތުން ބަލާއިރު، މިއީ މިހާތަނަށް އުފެދުނު އެންމެ ވަރުގަދަ ކޯލިޝަނެއެވެ. އެހެންކަމުން ޑިމޮކްރަސީގެ ރިވެތި އުސޫލުން މަޝްވަރާގެ ރީތި ގޮތުން ކޯލިޝަންގައި އުފެދިފައިވާ ހިޔާލު ތަފާތުވުން ނައްތާލުމަކީ ނުވާނެ ކަމެއް ނޫނެވެ. ކޯލިޝަންގައި ހިމެނޭ ހުރިހާ ޕާޓީއަކުން ވެސް އެ ޕާޓީއެއްގެ ސިޔާސީ ފިކުރަށް އިހްތިރާމްކޮށް ގޮތް ދޫކޮށް އެކުގައި ކުރިއަށް ދެވޭނެ ގޮތްތައް ހޯދައި ބަލައި ކުރިއަށްދާން ޖެހެއެވެ. ކީހާ ޅެމެއް ފަރިއްސަށް ނަހަދާށެވެ.\nމި ހަފްތާ މެދު ތެރޭގައި އޮންނާނެ ކަމަށް ބެލެވޭ ކޯލިޝަން ލީޑަރުންގެ ބައްދަލުވުމުގައި ރޯވެފައިވާ އަލިފާންގަނޑަށް ފިނިކަމެއް ހޯދުން މުހިންމެވެ. ކޯލިޝަންތަކަށް ގެއްލިފައިވާ އިތުބާރު ހޯދައިދެވޭނީ ހަތަރު ލީޑަރުން ރައީސް ސޯލިހުއާ އެކު ކޯލިޝަން ދެމެހެއްޓުމަށް އަތުކުރި އޮޅާލައިގެންނެވެ. ހަތަރު ލީޑަރުންގެ ބައްދަލުވުންތައް ޕްލޭނެއްގެ ދަށުން ގެންގޮސްގެންނެވެ. ނޫން ނަމަ މިހާރު އުފެދިފައިވާ ކޯޅުންގަނޑު އިތުރަށް ގޯސްވެ މީގެ ކުރިން ވެސް ކޯލީޝަންތަކަށް ކުރަންޖެހުނު ތަޖުރިބާ ކުރަންޖެހުމަކީ އެކަށީގެންވާ ކަމެކެވެ. އެއީ މި ވަގުތު ރައްޔިތުން ބޭނުންވާނެ ގޮތެއް ނޫނެވެ.


ސެކިއުރިޓީ ބެލަހައްޓައި ދޭނެ ފަރާތެއްހޯދުން\n2020 ވަނަ އަހަރަށް މިސްކޫލްގެ ސެކިއުރިޓީ ބެލެހެއްޓުމަށް ޝައުގުވެރިވާ ފަރާތެއް ހޯދުމަށް ކުރެވުނު ނަންބަރ (IUL)GS-130/22/2019/26 އިޢުލާނާއި ގުޅިގެން ހުށަހެޅުނު އަންދާސީ ހިސާބުތައް މަދުކަމަށް ފެންނާތީ، އެއިޢުލާނު ބާޠިލުކޮށް މިކަމަށް ބީލަން ހުށަހެޅުމުގެ ފުރުސަތު ދެވަނަ ފަހަރަށް ހުޅުވާލަމެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\nމިބީލަމުގައި ބައިވެރިވާން އެދޭ ފަރާތްތަކުން، މިސްކޫލްގައި ނަންނޯޓް ކުރެއްވުން އެދެމެވެ. ނަންނޯޓް ކުރުން އޮންނާނީ 2019ނޮވެމްބަރ 27 އިން 2019 ޑިސެމްބަރ 02 އަށް ބަންދުނޫން ކޮންމެ ދުވަހަކު 9:00 އިން 13:00 އަށެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\nމިބީލަމާއި ބެހޭގޮތުން އެއްވެސް ސުވާލެއްވާނަމަ 2019 ޑިސެމްބަރ 02 ވާ ހޯމަ ދުވަހުގެ 14:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\nމިޕްރޮޖެކްޓާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން 2019 ޑިސެމްބަރ 03 ވާ އަންގާރަ ދުވަހުގެ 10:00 ގައި މިސްކޫލްގައި އޮންނާނެއެވެ.\nބިޑް ބަލައިގަތުމާއި ހުޅުވުން އޮންނާނީ 2019 ޑިސެމްބަރ 05 ވާ ބުރާސްފަތި ދުވަހުގެ 10:00 ގައި މިސްކޫލްގައެވެ.


Dho?! Artistunge koalhunthakaaeku lavafoshi hedah olhuneetha?\nއާޓިސްޓުންގެ ކޯޅުންތަކާ އެކު ލަވަފޮށި ހެޑަށް އޮޅުނީތަ؟\nމީގެ ދެ ތިން އަހަރު ކުރިން ނަމަ، މި ރާއްޖޭގެ ލަވަކިޔުންތެރިންނާއި މިއުޒިކް ކުޅޭ މީހުން ކުޅުނު ހުރިހާ މިއުޒިކާއި ކީހާ ލަވައަކާއި ޅެމަކާއި ފަރިއްސެއް ވެސް ވީ އެމީހުންގެ މިއުޒިކީ އާލާތްތަކާ އެކު ބޮޑު ފޮށީގައެވެ. ރިސޯޓަކަށް ގޮސް "ކޮމާޝަލް ކަވާ ލިސްޓެއް" ކުޅެލާފައި އެނބުރި އަންނަ ގޮތަށް އިތުރު ގިގެއް ލިބެން ދެން މިއުޒިކު ކުޅޭ އާލާތްތަކާ އެކު ބޮޑުފޮއްޓަށް އެރި ނިދާލާފައި ތިބި އާޓިސްޓުން ވެސް މަދެއް ނޫނެވެ. ފުރިހަމަ ޔަގީންކަމެއް ނެތް އެ ދާއިރާގައި ދެކޮޅަށް ދުވެލަދުވެލަ، ގަނަތެޅިލަތެޅިލަ ތިބިއިރު ބޮޑުފޮށީގައި ރައްކާކޮށްގެން އުޅުނު އޮރިޖިނަލް މިއުޒިކާއި ލަވަތަކަށް އެންމެ ކުޑަމިނުން އެ ފޮށިގަނޑު ވަރުގެ އިސްޓޭޖެއް ވެސް ހަގީގަތުގައި ނެތެވެ. މި ހާލެއްގައި، ރިކޯޑްކުރި ލަވަތަކާއި އަލްބަމްތައް ތާކުންތާކު ނުޖެހި، އެ ހުރިހާ އާޓެއް ރައްކާކުރި ފޮއްޓަށް ހިރަފުސް އަރައި އާޓާއި މިއުޒިކްގެ މަތިން ފޫހިވާން ކައިރިވެފައި ވަނިކޮށް ލަވަފޮށީގެ ނަމުގައި މިއުޒިކް ސްޓްރީމިން އޮންލައިން ޕްލެޓްފޯމެއް 2017ގައި ތައާރަފުކުރުމާ އެކު ބޮޑުފޮށިން ތެދުވެ މަކުނުވާތައް ކަފާލާފައި އަލްބަމާއި ލަވަ އާއި އާލާތްތައް ހިފައިގެން މި ހުރިހާ އާޓިސްޓުން ވެސް ދުއްވައިގަތީ ލަވަފޮއްޓަށެވެ. – މިފަހުން ރާއްޖޭގެ މިއުޒިކް ސީނަށް އައި އެންމެ ބޮޑު އިންގިލާބު ފެށިގެން ނިއުޅިގަތް މަންޒަރު އޮތީ މިހެންނެވެ.\nއޭގެ ފަހުން މިއަދު ލަވަފޮށީގައި ރަޖިސްޓްރީވެފައި ތިބި ރާއްޖޭގެ އާޓިސްޓުންގެ އަދަދު 680 އަށް އަރާއިރު މީގެ ތެރެއިން ވަރަށް ގިނަ އާޓިސްޓުންނަކީ ލަވަފޮށިން "ރޯޔަލްޓީ" ގެ ފުރިހަމަ އަގުތަކެއް ގަވާއިދުން އަދާކުރަމުން އަންނަ އާޓިސްޓުންނެވެ. ކުޅޭނެ ގިގެއް ނެތަސް ބަރާބަރަށް "ލަވަފޮށިން" ރަނގަޅު އާމްދަނީއެއް ނަގާ އާޓިސްޓުންނެވެ. ވަކިން ހާއްސަކޮށް ކޯވިޑްގެ މި ބަލިމަޑުކަމުގެ ތެރޭގައި، ރިސޯޓް މިއުޒިކް އިންޑަސްޓްރީ ބަންދުވެ، ފުރަބަންދެއްގައި މިއުޒިޝަނުން ތިބިއިރު ލަވަފޮށި ކަހަލަ ޕްލެޓްފޯމެއްގެ މުހިންމުކަން ވަނީ އެމީހުންނަށް އެތައް ގުނައަކަށް ބޮޑުވެފައެވެ. – އެކަމަކު އެ ވާހަކައެއް ނޫނެވެ. އަދި ދިވެހި މިއުޒިކާއި ލަވަ އާއި އާޓިސްޓުން ސަލާމަތްކޮށްދިން ބޮޑު ބުއްދިވެރިޔާ، ލަވަފޮށީގެ އެ ކާމިޔާބު ސްޓޯރީއެއް ވެސް ނޫނެވެ. – މި ކޮވިޑާ އެކު، ލަވަފޮށީގައި، ލަވަ އަށް ވުރެ އާޓިސްޓުންގެ ކޯޅުމެއްގެ އަޑުގަދަވެގެން އުޅޭ ވާހަކައެވެ.\nލަވަފޮށިން މި އިވެނީ ކޮން ކޯޅުމެއް؟ ރޯޔަލްޓީގެ ގޮތުގައި 20 ލާރި ކުޑަތަ؟\n"ލަވަފޮށި" އަކީ މިއުޒިކް ސްޓްރީމިންގެ އެންމެ މަޝްހޫރު އަދި އެންމެ ބޮޑެތި އެޕްލިކޭޝަންތައް ކަމުގައިވާ ސްޕޮޓިފައި އާއި ޑީޒާގެ ކޮންސެޕްޓަށް ރާއްޖޭގައި ހިންގާ އެންމެ ބޮޑު އަދި މިއުޒިކް ސްޓްރީމިން އަށް ހާއްސަ ހަމައެކަނި އެޕް ވެސް މެއެވެ. މި ޕްލެޓްފޯމަށް ވަނުމަށް އާޓިސްޓުން އަގެއް ދައްކަން ނުޖެހޭއިރު އެމީހުންގެ ލަވަ އާއި މިއުޒިކްގެ ޑިސްޓްރިބިއުޝަން ރައިޓްސް މި އެޕްލިކޭޝަނަށް ދީގެން ރޯޔަލްޓީގެ ގޮތުގައި ލަވަ އާއި މިއުޒިކުން އާމްދަނީ ލިބެއެވެ.\n"ލަވަފޮށި" ބޭނުންކުރާ މީހުންގެ އަދަދު 140،000 އާއި 150،000 އާ ދެމެދުގައި އުޅޭއިރު މީގެ ތެރެއިން ބައެއް މީހުންނަކީ ކޮންމެ މަހަކު 25ރ. ގެ އަގެއް "ފީއެއް" ގެ ގޮތުގައި ދީގެން "ޕްރިމިއަމް" ލެވެލްގައި ލަވަ އާއި މިއުޒިކް އަޑުއަހާ މީހުންނެވެ. އެގޮތުން "ލަވަފޮށީ" ގެ އެކްޓިވް ޔޫޒާސްގެ އަދަދު ގާތްގަނޑަކަށް 10،000 އަށް އަރާއިރު މި އެންމެން ޖަހާ ނުވަތަ އަޑުއަހާ ލަވަތަކަށް ލިބޭ "ޕްލޭ" އެއްގެ ނިސްބަތުން ލަވަފޮށިން ވަކި މުއްދަތެއްގެ ތެރޭގައި އާޓިސްޓުނަށް ހައްގުވާ "ރޯޔަލްޓީ" ދެއެވެ.\nއޮރިޖިނަލް ލަވައެއް ނަމަ "ރޯޔަލްޓީ" ގެ ގޮތުގައި ކޮންމެ ޕްލޭއަކަށް 20 ލާރި އާއި 15 ލާރިއާ ދެމެދުގެ އަގެއް ދޭއިރު ކޮޕީ އަދި ކަވާ ލަވަތަކަށް ދެނީ ފަސް ލާރި އާއި 10 ލާރިއާ ދެމެދުގެ އަގުތަކެކެވެ. މިއީ އެންމެ މަޝްހޫރު "ސްޕޮޓިފައި" ގެ ނިސްބަތުން ބެއްޔަސް ވަރަށް ރަނގަޅު ރޭޓްތަކެއް ކަމަށް އެމީހުން ބުނެއެވެ.\n"ލަވަފޮށިން މި ދެނީ އިންޓަނޭޝަނަލް ބޮޑެތި މިއުޒިކް ސްޓްރީމިން ޕްލެޓްފޯމުތަކުން ދިވެހި އާޓިސްޓުންނަށް ނުލިބޭނެ އެތައް ފައިދާއެއް. އަހަރެމެން 20 ލާރި ޕްލޭއަކަށް ދޭއިރު އެއީ 130 ޕަސެންޓް މަތީ އަދަދެއް އިންޓަނޭޝަނަލް ޕްލެޓްފޯމްތަކާ އަޅާބަލާއިރު،" ފަހުރުވެރިކަމާ އެކު ވާހަކަ ދައްކަމުން ލަވަފޮށީގެ ފައުންޑާ އަބްދުﷲ ނާޒިމް (އައްލޮ) ބުނީ މިހެންނެވެ.\nއައްލޮގެ މި ވާހަކައާއެކު "ރޯޔަލްޓީ" ގެ ނިސްބަތާ މެދު ސުވާލެއް އުފައްދާނެ ޖާގައެއް ނެތަސް ހިޔާލު ބަދަލުކުރި އާޓިސްޓުން ބުނީ ރާއްޖެ ކަހަލަ "މިއުޒިކްގެ މާ ބޮޑު އިންޑަސްޓްރީއެއް" ނެތް ތަނެއްގައި "ޕްލޭއަކަށް" 20 ލާރި ނުވަތަ 15 ލާރި ދިނުމަކީ ހާލަތަށް ބަލާއިރު ވަރަށް ވެސް ނުބައްދަލު އަގެއް ކަމަށެވެ. އަދި ހިލޭ ސާބަހަށް ލަވަފޮށި ހުރިހާ އާޓިސްޓުންނަށް ހުޅުވާލާފައި އޮތުމަކީ އަމިއްލަ ފައިދާއެއް ހާސިލުކުރުމުގެ އެޖެންޑާއެއް ކަމަށެވެ.\n"މިހާރު މިވާ ގޮތަކީ ލަވަފޮށި އަހަރެމެންނަށް މި ދެނީ ހިލޭއޭ ބުނާއިރު ރާއްޖޭގެ ކުޅަދާނަ އާޓިސްޓުންގެ ސަޅި މަސައްކަތްތަކާ އެކު ލަވަފޮއްޓަށް އެ ލިބެނީ ވަރަށް ބޮޑު ހައިސިއްޔަތެއް ދޯ އަސްލު. އާޓިސްޓުންނަށް އެމީހުން އެ ޕޭކުރާ ރޯޔަލްޓީ އަށް ބަލާއިރު ބުނެވިދާނެދޯ ރާއްޖޭގެ ހުރިހާ އާޓިސްޓުންގެ މަސައްކަތް ލަވަފޮއްޓަށް އެ ލިބެނީ ވެސް ގާތްގަނޑަކަށް ހަމަ ހިލޭސާބަހަށޭ،" ނަން ހާމަކުރަން ބޭނުންނުވާ ގޮތަށް ވާހަކަ ދެއްކި ޒުވާން މިއުޒީޝަނަކު ބުންޏެވެ.\n"ރޯޔަލްޓީގެ ގޮތުގައި ޕްލޭއަކަށް 20 ލާރި ދޭއިރު ގިނަ އާޓިސްޓުންނަށް ނުވެސް ލިބޭނެ އެއްޗެއް އެއަކުން. އެކަމަކު އާޓިސްޓަށް އެއްޗެއް ލިބުނަސް ނުލިބުނަސް ލަވަފޮއްޓަށް އެބަ ލިބޭ ހުރިހާ އާޓިސްޓުންގެ އުފެއްދުމެއް ހަމަ ހިލޭ ބޭނުން މުއްދަތަކަށް."\nއޭނާ ބުނީ ރޯޔަލްޓީގެ ނިސްބަތް ކުޑަކަމަށް ގަބޫލުކުރަނީ ރާއްޖޭގައި މިއުޒިޝަނުންނާއި ލަވަކިޔުންތެރިން ތިބި ހާލަތަށް ބަލައި ކަމަށެވެ.\n"އެހެންވީމަ އަހަރެން ބުނާނީ ލަވަފޮށިން އެ ނަގަނީ އާޓިސްޓުންގެ ނާޖާއިޒު ފައިދާއޭ. އާޓިސްޓުން މިތިބީ ގޮތެއް ނެތިފަ. ކޮންމެ ގޮތެއް ވެސް އޯކޭވެފަ،" އެ ޒުވާން މިއުޒިޝަން ބުންޏެވެ.\nނަމަވެސް މަޝްހޫރު ލަވަކިޔުންތެރިޔާ ހަސަން އިރުފާން (ޒަކިއްޓެ) ބުނަނީ ހާލަތަށް ބަލާއިރު ރޯޔަލްޓީގެ ގޮތުގައި 20 ލާރި ދިނުން ގޯހެއް ނޫން ކަމަށެވެ. އެކަމަކު އޭނާ ވެސް ބުނީ އެވަރުގެ ރޯޔަލްޓީއަކުން އާޓިސްޓުންނަށް ލިބޭ މޮޅެއް ވެސް ނެތް ކަމަށެވެ.\n"މިވަގުތަށް ބަލާއިރު ޕްލޭއަކަށް ދޭ 20 ލާރި ބޮޑު ނުކުރެވިދާނެ ކަމަށް އަހަރެމެން ވެސް ގަބޫލުކުރަން. އެކަމަކު އެއީ އާޓިސްޓުންނަށް ފައިދާވާވަރުގެ ރޭޓެއް ނޫން ގިނަ ފަހަރަށް. ސަބަބަކީ ރާއްޖޭގައި ލަވަ އާއި މިއުޒިކް އުފެއްދުމަކީ އެހާ ފަސޭހަކަމެއް ނޫން. ރަނގަޅު ދެ ތިން ޕްރޮޑިއުސަރެއް މި އުޅެނީ. އަނެއްކޮޅުން ބައެއް ޕްރޮޑިއުސަރުންގެ އަގުތައް ވެސް އެހާ ބޮޑު ލަވައެއް ރިކޯޑްކުރަން ބަލާއިރު،" ލަވަ އާއި މިއުޒިކުން އާމްދަނީ ހަމަޖައްސަމުން އައި ޒަކިއްޓެ ކިޔައިދިނެވެ.\n"މިއަށް ވުރެ ރަނގަޅު ގޮތްތަކެއް ވާނެ ކަމަށް އުއްމީދުކުރަނީ."\nމަގްބޫލު ލަވަކިޔުންތެރިޔާ ޒަކިއްޓެ: އޭނާ ބުނަނީ ލަވަފޮށި ކަހަލަ ޕްލެޓްފޯމެއް ކާމިޔާބުކުރަން މިހާރަށް ވުރެ ބޮޑަށް އެންމެން އެކަތިގަނޑަކަށްވާން ޖެހޭ ކަމަށް.\nއެކަމަކު ރޯޔަލްޓީގެ މައްސަލަ އެކަންޏެއް ނޫނެވެ. މަޝްހޫރު ލަވަކިޔުންތެރިޔާ ޝަލަބީ އިބްރާހީމާއި ޒުވާން އެހެން ލަވަކިޔުންތެރިން ވެސް މެނޭޖުކުރަމުން އަންނަ ޕްރޮޑިއުސަރު ސައްޕެ ބުނަނީ ލަވަފޮށީގައި އޮތީ ރޯޔަލްޓީގެ މައްސަލަ އެކަނި ނޫން ކަމަށާއި އެތަނުން ޖަހަނީ "ބޭއިންސާފު" ގެ އަޑުގަދަ ލަވައެއް ކަމަށެވެ.\n"ބެޔަސް ނުބެޔަސް" އުސޫލުން ވެސް ބައެއް އާޓިސްޓުންނަށް ލާރި އެބަދޭ!\n"މައްސަލަ އަކީ ލަވަފޮށީގައި އެބަ އުޅޭ، މިހާރު ބެޔަސް ނުބެޔަސް ލާރި ލިބޭ ގޮތަށް ލަވައެއް ލިޔަސް ނުލިޔަސް ލާރި ލިބޭ މީހުން ވެސް. ލަވަފޮށިން ޕްރޮޑިއުސްކޮށްދީގެން ލާރި ލިބޭ މީހުން ވެސް،" ރޯޔަލްޓީގެ ޝަކުވާ ހަވާސާއަށް ޖައްސާލާފައި ސައްޕެ ފަށައިގަތީ މިހެންނެވެ.\n"އަނެއް މައްސަލަ އަކީ ލަވަފޮށިން ކުރާ މުއާމަލާތްތަކުގައި ޓްރާންސްފޭރެންސީއެއް ނެތުން. މަގޭ ވާހަކަ އަކީ ހެސްކިޔާފަ ޑާޓާ އަށް އެބަ ޗާޖުކުރެއޭ (ޓެލެކޮމް ހިދުމަތް ދޭ ތަންތަނުން) ވީޑިއޯ ބެލިޔަސް ލަވަ އަޑުއެހިޔަސް. އެހެންވީމަ އެގޮތަށް ޗާޖުކުރާ ޑޭޓާއިން ނަގާ ފައިދާ މިސާލަކަށް ލަވަފޮއްޓަށް ވެސް ލިބޭ ނަމަ، ލިބޭ ނަމަ، އެ ފައިދާގެ ކޮންމެވެސް ޕަސެންޓެއް އާޓިސްޓުންނަށް ވެސް ދޭށޭ."\nސައްޕެ ބުނީ އަނގަޔާ އަތާ ދިމާނުވެގެން އުޅެން ޖެހޭ އާޓިސްޓަށް ހައްގު މިންވަރު ފޯރުކޮށްދޭން ލަވަފޮށިން މަސައްކަތްކުރުން ވަރަށް ވެސް މުހިންމު ކަމަށެވެ. ސަބަބަކީ ލަވަފޮށި ވެސް ލަވަފޮއްޓަކަށްވީ އާޓިސްޓުންނާ ހެދި ކަމަށްވުމުންނެވެ.\n"ސަބަބަކީ "ލަވަފޮއްޓަށް" އެ ޑޭޓާގެ ފައިދާ ލިބެނީ އާޓިސްޓުނާ ހެދިއޭ، އެމީހުންގެ ފޭނުންނާ ހެދިއޭ. އެމީހުން އުފައްދާ ކޮންޓެންޓަކާ ހެދިއޭ."\nސައްޕެގެ މި ކަންބޮޑުވުންތަކަށް ލަވަފޮށީގެ ވެރިޔާ، އައްލޮގެ އަތުގައި ވަރަށް ބައިވަރު ޖަވާބު އެބަހުއްޓެވެ. އެކަމަކު އޭނާ ފަށައިގަތީ އޭނާގެ އެޕްލިކޭޝަންގައި އޮތް "ޓްރާންސްޕޭރެންސީ" އާއި "ހަމަހަމަ އުސޫލުތަކުން" ނެވެ. އަދި މިއަދާ ހަމަ އަށް ރޯޔަލްޓީގެ ގޮތުގައި އާޓިސްޓުންނަށް ލަވަފޮށިން 450،013ރ. "ޕޭކޮށް ހަލާސްކޮށްފައި" ވުމަކީ މީގައި އޮޅުވާލުމެއް، ވަކި ބަޔަކު ތަފާތުކުރުމެއް ނުގެންގުޅޭ ކަމުގެ ހެއްކެއް ކަމަށެވެ.\n"އަހަރެމެން އެއްވެސް މީހަކަށް ފޭވާކޮށްގެން މީގައި ވާނެ ފައިދާއެއް ނެތް. އަހަރެމެންނަށް ވާނެ ފައިދާއެއް ނޯންނާނެ،" އައްލޮ ކިޔައިދިނެވެ.\n"ވަކި މީހަކަށް 20 ލާރި ވަކި މީހަކަށް5ލާރި ވަކި މީހަކަށް 10 ލާރި ހަދާކަށް ނުޖެހޭ. އޮރިޖިނަލް ކޮންޓެންޓް ނަމަ ކޮންމެ މީހަކަށް ވެސް ޕޭކުރަން ޖެހޭނީ 20 ލާރީގެ ރޭޓުން. އެހެންވީމަ ސިމްބޮލިކް ވިޔަސް ޝަލަބީވިޔަސް އޮރިޖިނަލް ކޮންޓެންޓެއް ނަމަ ލިބޭނީ ޕްލޭއަކަށް 20 ލާރި"\n"އާޓިސްޓަކަށް އިތުރު ޕްލޭތައް ދީގެން އަހަރެމެންނަށް ވާނެ ފައިދާއެއް ނެތް އޭގަ."\nމިއުޒިކް ސްޓްރީމްކުރުމަށް ބޭނުންކުރާ ޑާޓާ ޕެކޭޖުތަކުން ލަވަފޮއްޓަށް ލިބޭ ފައިދާ އާޓިސްޓުންނާ ހިއްސާކުރަން ޖެހޭނެ ކަމަށް ބުނާ ވާހަކަ އަށް އައްލޯ ވެސް ތާއީދެވެ. އެކަމަކު އޭނާގެ ހިޔާލު ސައްޕެ އާއި އެހެން އާޓިސްޓުންނާ ތަފާތުވާ ހިސާބެއް ވެސް އެބަ އާދެއެވެ.\nލަވަފޮށީގެ ފައުންޑާ އައްލޮ (ކ-3) އެމީހުންގެ އިވެންޓެއްގެ ތެރެއިން: އައްލޮ ބުނަނީ ޑޭޓާ ބަންޑްލިންގެ ފައިދާ އާޓިސްޓުންނަށް ބަހާ ވަރު ނުވާ ކަމަށް.\n"ޑޭޓާ ބަންޑްލް ކުރުމުގެ ކަންތަކާ ގުޅިގެން ރާއްޖޭގެ ޓެލެކޮމް ހިދުމަތް ދޭ ފަރާތްތަކުގެ އޮނެސްޓް ޖަވާބަކީ އެމީހުން ބޭނުންވޭ އެ ފައިދާގެ ބޮޑު ޕަސެންޓެއް. އެމީހުން ބޭނުންވާ ގޮތަށް އެއްބަސްވެގެން ޑޭޓާ ބަންޑްލިން ހަދައިފިއްޔާމު 30 ޕަސެންޓް ނުވަތަ 40 ޕަސެންޓް އަހަރެމެންނަށް ލިބިދާނެ. އޭރުން އެމީހުން އެބަ ނަގާ 60 ޕަސެންޓް،" ޑޭޓާ ބަންޑްލިންގެ ފައިދާ އާޓިސްޓުންނާ ހިއްސާކުރަން ގޮވާލާއިރު މިކަން އޮތް ގޮތް ފުރަތަމަ ބަލަން ޖެހޭ ކަމަށް ބުނެ ކިޔައިދެމުން އައްލޯ ބުންޏެވެ.\n"ޑޭޓާ ބަންޑްލިން ހެދީމަ އަހަރެމެންނަށް އޭގެ ސަބަބުން ޔޫޒާ ބޭސްޑް ބޮޑުވޭ. މޯ ޕްލޭ ކައުންޓް އަރައިގެންދޭ ލަވަތަކަށް. ޕްލޭ ކައުންޓް މައްޗަށް އަރައިގެން ދިއުމަކީ އާޓިސްޓުންނަށް އިތުރަށް ޕޭކުރަން ޖެހުން. އެހެންވީމަ ދެން ވާނެ ގޮތް ބިޒްނަސްގެ ނަޒަރަކުން ބަލައިލާ."\nއައްލޮ ބުނީ ރާއްޖޭގައި ޓެލެކޮމްގެ ހިދުމަތް ދޭ ފަރާތްތަކުން މީގައި ނަގަން ބޭނުންވާ ފައިދާގެ ނިސްބަތް އެހެން އޮވެގެން އާޓިސްޓުންނަށް ބަހާނެ ވަރުގެ "އެއްޗެއް" ލަވަފޮއްޓަކަށް ނުލިބޭ ކަމަށެވެ.\n"ޓެލެކޮމް ހިދުމަތް ފޯރުކޮށްދޭ ފަރާތުން 60 ޕަސެންޓް ނެގީމަ އަހަރެމެންނަށް ލިބޭ އެއްޗަކުން އާޓިސްޓުންނަށް ބަހާނެ މިންވަރެއް ނޯވޭ. ޕްލޭ ކައުންޓް އިތުރުވާ ވަރަކަށް އަހަރެމެން އަތުން އަނެއްކޮޅުން ވެސް ލާރި ދާނެ އަނެއްކާ،" އައްލޮ ކިޔައިދިނެވެ.\nސިމްބޮލިކާއި ބީޓޮލޮޖީގެ ޝަކުވާއަކީ ޕޭމަންޓް ލަސްވުން!\nލަވަފޮށީގައި އާޓިސްޓެއްގެ ލަވައަކަށް ލިބޭ ޕްލޭތަކަށް ބިނާކޮށް ދޭ ރޯޔަލްޓީ މަރުހަލާތަކަކަށް ބަހާލައިގެން "ގަނޑުކޮށް" ނަގާނެ އުސޫލެއް ހަދާފައި އޮވެއެވެ. މިސާލަކަށް 1500ރ، 2000ރ، ނުވަތަ 5000ރ. ހަމަވުމުން އާޓިސްޓަކު ބޭނުން ނަމަ އެ ފައިސާ އޭނާ ބޭނުންވާ އެކައުންޓަކަށް ޖަމާކޮށްދޭން ރިކްއެސްޓްކުރެވިދާނެއެވެ. މިގޮތަށް ލިބޭ އާމްދަނީ އާޓިސްޓަށް ޖަމާކޮށްދިނުމަށް ލަވަފޮށިން ކަނޑައަޅާފައި އޮންނަނީ ތިން މަސް ދުވަހުގެ މުއްދަތެކެވެ.\nނަމަވެސް ލަވަފޮށީގައި އެންމެ ހިންގާލައިގެން އުޅޭ ހިޕްހޮޕް އާޓިސްޓުން ކަމަށްވާ ސިމްބޮލިކާއި ބީޓޮލޮޖީން ބުނަނީ ރޯޔަލްޓީގެ ނިސްބަތާ މެދު މައްސަލައެއް ނެތަސް ލިބެން ޖެހޭ ފައިސާ ވަގުތުން ވަގުތަށް ލިބުމުގައި ދަތިތަކެއް އުޅޭ ކަމަށެވެ.\n"ރޯޔަލްޓީގެ ގޮތުގައި 20 ލާރި ލިބުން ނުވޭ އިޝޫއަކަށް އަހަރެމެންނަށް އެއްވެސް އިރަކު. އިޝޫއަކަށް ވަނީ ޕޭމަންޓް ހެދުމުގައި އަންނަ ޑިލޭތައް،" ސިމްބޮލިކް ރިކޯޑްސްގެ މެނޭޖިން ޑިރެކްޓާ އަހުމަދު މުހައްމަދު ބުންޏެވެ.\n"ލާރި ނުދޭ މައްސަލަ އަހަރެމެންގެ މައްސަލައަކީ. އެކަމަކު އެމީހުންނަށް ވީވަރަކުންނޭ ބުނެ ޕޭކުރަމުން ގެންދަނީ. އެންމެ ކުރިން ވަރަށް ރަނގަޅަށް އެމީހުން ޕޭކުރި"\n"ޕޭމަންޓްގެ އިޝޫއެއް އުޅުނަސް ލަވަފޮށިން ލަވަތައް ނެގުމުގެ ވިސްނުމެއް ނުގެންގުޅެން އަހަރެމެން. ސިމްބޮލިކްގެ 100 އަށް ވުރެ ގިނަ ލަވަ އުޅޭނެ ލަވަފޮށީގައި."\nނަމަވެސް އައްލޮ ބުނަނީ ލަވަފޮށިން ލާރި ނުދެއެކޭ އެއްވެސް އާޓިސްޓަކަށް ނުބުނެވޭނެ ކަމަށެވެ.\n"އާޓިސްޓަކަށް ލިބެން ޖެހޭ ފައިސާ ދޭން ޖެހޭ މުއްދަތުގެ ތެރޭގައި ނުދެއެކޭ ނުބުނެވޭނެ އެއްވެސް އާޓިސްޓަކަށް. އެކަން ސާބިތުކޮށްދޭން ދައްކާނެ ލިޔެކިޔުން ވެސް އެބަހުރި،" އައްލޮ ބުންޏެވެ.


Hoaarafushi Kairee Ohna Maafinolhugai Airporteh Tharaggee Kuranee - Vaguthu\nހޯރަފުށީ ކައިރީ އޮންނަ މާފިނޮޅުގައި އެއާޕޯޓެއް ތަރައްގީކުރަނީ\nހއ.މާފިނޮޅުގައި އެއާޕޯޓެއް ތަރައްގީކުރަން ނިންމާފައިވާކަަމަށް ރީޖަނަލް އެއާޕޯޓްސް އިން ބުނެފިއެވެ.\nރީޖަނަލް އެއާޕޯޓްސް އިން ކުރި އިއުލާނެއްގައި ބުނެފައި ވަނީ، މާފިނޮޅުގައި އެއަރޕޯޓެއް ތަރައްގީ ކުރުމަށް ބޭނުންވާތީ އެ އެކަމަށް އެންވަޔަރަންމަންޓަލް އިމްޕެކްޓް އެސަސްމަންޓެއް ހެދުމަށް ބޭނުންވާ ކަމަށެވެ.\nއެ އިއުލާނުގައި ބުނެފައިވަނީ އީއައިއޭ ހަދައިދިނުމަށް ޝައުގުވެރިވާ ފަރާތްތަކަށް މައުލޫމާތު ދިނުން މިމަހުގެ 18 ވަނަ ދުވަހުގެ 13:30 ގައި ރީޖަނަލް އެއަރޕޯޓްސް ގައި އޮންނާނެ ކަމަށެވެ. އަދި މިމަހުގެ 21ގެ ކުރިން އެ މަސައްކަތަށް އަންދާސީ ހިސާބު ހުށަހަޅަން ޖެހޭނެ ކަމަށްވެސް އިއުލާނުގައިވެއެވެ.\nހއ. ހޯރަފުށި ކައިރީ އޮންނަ އެ އަތޮޅު މާފިނޮޅުގައި އެއާޕޯޓެއް އެޅުމަށް ސަރުކާރުން ނިންމާފައިވާކަމަށް މީގެ ކުރިންވެސް ރީޖަނަލް އެއާޕޯޓުން ވަނީ ހާމަކޮށްފައެވެ.\nމި އަހަރު ތެރޭގައި އަތޮޅު ތެރޭގައި ގިނަ ރިޒޯޓްތަކެއް ނިންމައި ހިދުމަތްދޭން ފަށާނެކަމަށް ރައީސް އަބްދުﷲ ޔާމީން ވަނީ ވިދާޅުވެފައެވެ. އޭގެ ތެރޭގައި ހދ. ކުޅުދުއްފުށްޓާއި، ނ. މާފަރާއި، ށ. ފުނަދޫ އަދި ގދ. މާވާރުލުގައި އެއާޕޯޓު ހިމެނެއެވެ.\nމާޗް 12, 2018 13:26\nޝުކުރިއްޔާ އެމް.ޕީ މުހައްމަދު އިސްމާޢިލް\nމާޗް 12, 2018 13:39\nއޭރުން ހޯރަފުށި ކައިރީގައިވެސް ދެ އެއަރ ޕޯޓް ދޯ. ގަދަ. މިބުނީ މާފިނޮޅު އެއަޕޯޓާ އަދި އައިހެވަންގެ އެއަރޕޯޓް\nމާޗް 12, 2018 13:48\nކޮބާތޯ ޅ. އަތޮޅުގައި އަޅަންބުނި އެއަރޕޯރޓް


Isthufaa dheyne sababeh fenijje nama isthufaa dheynan: Shiuna\nޝިއުނާ-- ފޮޓޯ: އަވަސް\nއިސްތިއުފާ ދޭނެ ސަބަބެއް ފެނިއްޖެނަމަ އިސްތިއުފާދޭނަން: ޝިއުނާ\n28 މާރޗް 2021 - 16:57:06\nމަގާމުން އިސްތިއުފާ ދޭނެ ސަބަބެއް ފެނިއްޖެނަމަ އިސްތިއުފާދޭނެ ކަމަށް އެންޓި ކޮރަޕްޝަން ކޮމިޝަން (އޭސީސީ) ގެ ރައީސާ މަރިޔަމް ޝިއުނާ ވިދާޅުވެއްޖެ އެވެ.\nޝިއުނާ މިހެން ވިދާޅުވީ ވެންޓިލޭޓަރުގެ ކޮރަޕްޝަނުގެ މައްސަލައާއި ގުޅިގެން އޭސީސީން މިއަދު ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރި ސުވާލަކަށް ޖަވާބު ދެއްވަމުންނެވެ.\nއެގޮތުން މި މައްސަލައާ ގުޅިގެން ސޯޝަލް މީޑިއާގައިވެސް އެކި ފަރާތްތަކުން އޭނާގެ އިސްތިއުފާއަށް ގޮވާލާފައިވާކަން ޝިއުނާ ފާހަގަ ކުރެއްވި އެވެ. އަދި އެފަދަ މަގާމެއްގައި ހުންނައިރު އެކި ކަހަލަ ކޭސްތަކާއި ގުޅިގެން އެފަދަ ކޮމެންޓުތައް އަންނާނެ ކަމަށް ގަބޫލު ކުރައްވާ ކަމަށް ޝިއުނާ ވިދާޅުވިއެވެ.\nމީގެ އިތުރުން އޭނާ މަގާމުން އިސްތިއުފާ ދިނުމަށް ވަކި ފަރާތަކުން ޕްރެޝަރު ނުކުރާ ކަމަށާއި، ނަމަވެސް އޭނާ އަދާ ކުރައްވާ މަގާމުގެ ގޮތުން އޭނާ ޖަވާބުދާރީ ކުރަން ތިބި ފަރާތްތަކުން އޭނާގެ އިސްތިއުފާ އަށް އެދުމަކީ މައްސަލައެއް ކަމުގައި ދެކިވަޑައިނުގަންނަވާ ކަމަށް ޝިއުނާ ވިދާޅުވިއެވެ.\nޝިއުނާ ވިދާޅުވީ، އޭނާ މިހާރު ހުރި މަގާމުން އިސްތިއުފާ ދޭން ޖެހޭ ސަބަބެއް ފެންނަ ހިސާބުން މަގާމުން އިސްތިއުފާ ދޭނެ ކަމަށެވެ.\nވެންޓިލޭޓަރުގެ ހިޔާނާތުގެ މި މައްސަލައިގެ އައުޓްކަމް އާ ގުޅިގެން މަގާމުން ދުރުކުރާނެ ވާހަކަ މަޝްވަރާ ކުރެވިފައިވާކަން ޝިއުނާގެ ވާހަކައިގައި މިއަދުގެ ނޫސްވެރިންގެ ބައްދަލުވުމުގައި އޭނާ ފާހަގަ ކުރެއްވި އެވެ. އަދި އޭނާގެ ނޯ ކޮންފިޑެންސް ވޯޓު ނަގަންވެސް މަޝްވަރާ ކޮށްފައިވާ ކަމަށް ޝިއުނާ ވިދާޅުވިއެވެ.\nމީގެ އިތުރުން މި ފަދަ ކަންކަމަކީ އެކަމާ ގުޅިގެން ވަރަށް ހިތާމަ ކުރައްވާ ކަމެއް ކަމަށް ޝިއުނާ ވިދާޅުވިއެވެ. ޝިއުނާ ވިދާޅުވީ، މައްސަލައެއްގެ "އައުޓްކަމް" އަންނަ ގޮތަކުން ކޮންމެ ފަހަރަކު އޭސީސީގެ މެމްބަރުން މަގާމުން ދުރުކުރަން ވެއްޖެނަމަ، އޭސީސީގެ މެމްބަރުންނަށް އެމީހުންގެ މަސައްކަތް ކުރުމަށް އުނދަގޫ ވާނެ ކަމަށެވެ. އަދި މިއީ އޭސީސީ މިނިވަންކަމާއެކު މަސައްކަތް ކުރުމަށް އެޅޭ ހުރަހެއް ކަމަށް ގަބޫލު ކުރައްވާ ކަމަށް ޝީއުނާ ވިދާޅުވިއެވެ.


Furaana ahvure ehenihen kankan muhimmuvaa bayakah Rahkaatherikan gadhakamun hoadhaeh nudheveyne | ungoofaaru.com\nބަނޑޭރިގަނޑު/ރިޕޯޓް/ފުރާނަ އަށްވުރެ އެހެންކަންކަން މުހިއްމުވާ ބަޔަކަށް ރައްކާތެރިކަން ގަދަކަމުން ހޯދައެއް ނުދެވޭނެ.\nފުރާނަ އަށްވުރެ އެހެންކަންކަން މުހިއްމުވާ ބަޔަކަށް ރައްކާތެރިކަން ގަދަކަމުން ހޯދައެއް ނުދެވޭނެ.\nއިބްރާހީމް ޒަޔާން2މެއި 2020\nބަލާލި ކޮންމެ ދިމާލަކުން މިއަދު ފެންނަނީ މުޅި އިންސާނިއްޔަތަށް ކުރިމަތިވެފައިވާ ކޯވިޑް-19 ގެ ބަލާއާފާތުން ސަލާމަތް ވުމަށް ކެނޑި ނޭޅި ކުރަމުންދާ މަސައްކަތެވެ. އިވެމުންދަނީ މިކަމުން ސަލާމަތް ވުމަށް ކުރަންވީ ކަންތައްތަކާއި ބެހޭގޮތުން ކަމާބެހޭ ފަރާތްތަކުން ދެމުންދާ ނަސޭހަތްތަކުގެ އަޑެވެ. ސުވާލާކީ މުޅި ދުނިޔެ މިކުރާ މަސައްކަތްތަކާއި މިދޭ ނަސޭހަތްތަކާއި އިރުޝާދުގެ އަޑު އިވެނީ އަޅުގަނޑު މެންގެ ތެރެއިން ކިތައް މީހުންނަށް ތޯއެވެ.\nހުރިހާ ދިމާލަކުންވެސް އެންމެބޮޑަށް އިވެމުންދާ އަޑަކީ ގައިދުރުކޮށް އުޅުމަށާއި ގޭގައި މަޑުކުރުމަށާއި ސާފުތާހިރު ވުމަށް ދޭ ނަސޭހަތާއި އިރުޝާދުގެ އަޑެވެ. ފަރުދީ ޒިންމާގެ އަޑެވެ. ފެނިގެން މިދަނީ ސިހްހީ މިންގަޑުގެ ތެރެއިން ރައްކާތެރި ވުމަށް އަޅަމުންދާ ފިޔަވަޅުތަކެވެ. ނަމަވެސް ހިތާމަޔަކީ މިކަންކަން ބަލައި ނުގަންނަ ނުވަތަ މިފިޔަވަޅުތައް ޤަބޫލުނުކުރާ މަދު ބަޔަކު ނަމަވެސް އަޅުގަނޑު މެންގެ ތެރެއިން ފެންނަމުން ދާތީއެވެ.\nފެނިގެން މިދަނީ ކަމާއި ބެހޭ ފަރާތްތަކުން އަޅަމުންދާ ހޯމް ކަރަންޓީން އާއި އައިސޮލޭޝަން އާއި މޮނިޓަރިންގ އާއި ލޮކްޑައުން ފަދަ ފިޔަވަޅުތައް ތަންފީޒު ކުރުމުގައި ކަމާބެހޭ ފަރާތްތަކަށް ބާރުބޮޑުވެ ސިސްޓަމު ފުނޑެމުންދާ ހިތާމަވެރި މަންޒަރެވެ. މެޑިކަލް ޑޮކްޓަރުންނާއި ދާއިރާގެ ފަންނީ މީހުންނަށް ވުރެ ބައެއް މީހުންނަށް މާބޮޑަށްވެސް ކަންކަން އެނގި ގޮތްކިޔާ އެގޮތްތަކަށް ކަންކަން ކުރަން މަޖުބޫރު ކުރަމުންދާ މަންޒަރެވެ. މިއީ ހިތާމަ ހުރި ކަމެވެ.\nބަލިމަޑުކަމާއި ގުޅިގެން އައި “ހާއްސަ ހާލަތް” މަދުބަޔަކަށްވީ7ތަރީގެ ދިރިއުޅުމަކަށް އާދެވުން ކަހަލަ ކަމަކަށެވެ. ޒަރޫރީގެ ނަމުގައި ބޭނުން އިރަކު ބޭނުންތަނަކަށް އެއްވެސް ދަތިކަމެއް މަޑުޖެހުމެއް ނެތި ދެވެންޖެހުމެވެ. ކޮށްލާ އޯޑަރުގެ ޑެލިވަރީ މިނެޓެއްގެ ތެރޭގައި ލިބެންޖެހުމެވެ. ވަކި ވައްތަރެއްގެ މިނެރަލް ވޯޓަ ނޫނީ ނުބޮވުމެވެ. ފަސްއިރު މޮޅަށް ކެއުންބުއިން ލިބެންޖެހުމެވެ. ބޭނުންވާ ކޮންމެ ކަމަކަށް ގޮވާލުމުން ކައިރީގައި ދައުލަތުގެ ހާދިމުން ތައްޔާރަށް ތިބެން ޖެހުމެވެ. މިއީ ހިތާމަހުރި ކަންކަމެވެ.\nދެން ފެންނަށްފެށީވެސް ވަކި ދެރަ ކަމެއް ނޫނެވެ. ހެދިފައިވާ އުސޫލަށް މާނަ ކުރުމެވެ. ބަލަނީ ދެފޮޅުވަތް ދޭރެއިން މާނަ ނަގައިގެންވެސް ކޮންމެވެސް ގޮތަކުން ބޭރަށް ނިކުމެވޭތޯއެވެ. ލޮކްޑައުންގެ ހާލަތުގައި ވަކި އުސޫލެއްގެ ދަށުން ބޭރަށް ނިކުތުމުގެ ފުރުސަތު ދޭގޮތައް ނިންމުމުން ދެންވީ ކިހިނެތްތޯއެވެ. މުޅި މަގުމަތީގައި ޒަރޫރީ މީހުންނެވެ. ޑެލިވަރީ މީހުންނެވެ. ދުވަހަކު މަހަށް ނުފުރާ އުޅަނދު ތަކާއި މަހަށް ނުދާ މީހުންވެސް މަސްވެރިންނަށް ވަނީއެވެ. ކޮންމެ މީހަކަށް ވަގުތުން ފުލުހަކަށް ވެވޭނަމަ މިއެއްމެން ފުލުހުންނަށް ނުވަތަ ނަރުހުންނަށް ނުވަތަ ޑޮކްޓަރުންނަށްވެސް ވީހެވެ. ބޭނުމަކީ ހިދުމަތެއް ކުރުމެއްނޫނެވެ. ހާއްސަ ހުއްދައިގެ ދަށުން ގެއިންބޭރުގައި އުޅުމެވެ.\nއަދިވެސް އެއްފަހަރު ވިސްނާލާށެވެ. ކަމާބެހޭ ފަރާތްތަކުން އަޅާފައިވާ ފިޔަވަޅު ތަކާއި އަޅަމުންދާ ފިޔަވަޅުތައް އަޅަނީ ހަމަ ތިބާގެ ހައްޤުގައެވެ. މިބަލިމަޑުކަމުން ތިބާއާއި ތިބާގެވެސް އާއިލާ ސަލާމަތް ކުރެވޭތޯއެވެ. ލޮކްޑައުން ކުރަނީ މީހުން ގެއިން ބޭރަށް ނިކުތުން ހުއްޓުވުމަށެވެ. ނުވަތަ މަދުކުރުމަށެވެ. އަނެކަކާއި ބައްދަލުވުމުގެ ފުރުސަތު ކުޑަކުރުމަށެވެ. އެހެން މީހެއްގެ ގައިން ތިބާގެ ގަޔަށް އެބަލި އެރުން ހުއްޓުވުމަށެވެ. އަދި ތިބާގެ ގައިގައި އެބަލި ހުރިނަމަ އެހެން މީހުންގެ ގަޔަށް އެބަލި ފެތުރުން ހުއްޓުވުމަށެވެ. ފަހަރެއްގައިވެސް އެއީ ވަކިބަޔަކު ގޭގައި ބައިތިއްބާފައި އަނެއްބަޔަކު މަޖާކުރަން ކުރާ ކަމެއްނޫނެވެ.\nމިބަލިން ރައްކާތެރިވުމުގެ ފުރުސަތު އެންމެ ބޮޑު އެކަކީ ތިބާ ކަމުގައި ދެކޭށެވެ. ސަބަބަކީ ތިބާ ގޭގައި މަޑުކުރުމުން ތިބާގެ ހިދުމަތުގައި އެތަކެއްބަޔަކު މިއަދު މަސައްކަތް ކުރަމުންދާތީއެވެ. ތިބާއަށް ބޭނުންވާ ކާބޯތަކެތި އޯޑަރު ދިނުމުން ގެއަށް އެތަކެތި ފޯރުކޮށްދޭތީއެވެ. ގެއަށް ބޭނުންވާ އަސާސީ ހިދުމަތްތައް ލިބޭތީއެވެ.\nމިއީ ކެތްތެރި ކަމާއެކު މާތްﷲ އަށް ކުއްތަންވެ އެކަލާންގެ ހަޒުރަތަށް، މިބަލިމަޑުކަމުން ސަލާމަތް ކޮށްދެއްވުންއެދި ދުއާ ދެންނެވުމުގައި އާއި އަޅުކަމުގައި މަސްއޫލުވާން ލިބުނު ރަނުގެ ފުރުސަތެއްކަމުގައި ދެކޭށެވެ. މިއީ ތިން އިރު މޮޅުކޮށްތު ކާންނުލިބިގެން ބޮޑާހޭކުމުގެ ބަދަލުގައި އެއްއިރު ކައިގެންވިއަސް ކެއްތެރިވާންވީ ވަގުތެވެ.\nކަމާބެހޭ ފަރާތްތަކުން އަޅަމުންދާ ރައްކާތެރިކަމުގެ ފިޔަވަޅުތަކުން ރައްކާތެރިކަން ހޯދަން ބޭނުންނުވާ ބަޔަކަށް ގަދަކަމުން ހޯދައިދެވޭނެ ރައްކާތެރި ކަމެއް ނޯންނާނެއެވެ. އެފަދަ މީހުންގެ ސަބަބުން މުޅި މުޖުތަމަތު ދާނީ ނުރައްކަލަށް ހުށައެޅިގެންނެވެ. މަދު ބަޔަކު ގޯސްކޮށް ދެކުނު ކަމުގައި ވިއަސް އަޅުގަނޑުމެންގެ ތެރެއިން ގިނަބަޔަކު ކެއްތެރިކަމާއެކު މިބަލިމަޑުކަމުން ސަލާމަތްވުމަށް މިކުރަމުންދާ މަސައްކަތުގައި މާތްﷲ ބަރަކާތް ލައްވާށިއެވެ! އާމީން!\nހަޤީޤީ ވާހަކަ – ޒުވާނެއްގެ ދިރިއުޅުން ބަދަލުވިގޮތް


ޖިންނީންނަކީ ޙަޤީޤަތެކެވެ. ޚުރާފާތެއްނޫނެވެ.6– DhiSalafiyyah\nޖިންނީން ކައިބޮއެ ހަދާހެއްޔެވެ؟\nޖިންނީން ކައިބޮއެ ހަދާކަމަށް، ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްތަކުގައި ވަރަށް ޞަރީޙަކޮށް ބަޔާންކުރައްވާފައިވެއެވެ.\nޞަޙީހުލް ބުޚާރީގައިވެއެވެ. عَنْ أَبِي هُرَيْرَةَ رَضِيَ اللَّهُ عَنْهُ أَنَّهُ كَانَ يَحْمِلُ مَعَ النَّبِيِّ صَلَّى اللَّهُ عَلَيْهِ وَسَلَّمَ إِدَاوَةً لِوَضُوئِهِ وَحَاجَتِهِ فَبَيْنَمَا هُوَ يَتْبَعُهُ بِهَا فَقَالَ مَنْ هَذَا فَقَالَ أَنَا أَبُو هُرَيْرَةَ فَقَالَ ابْغِنِي أَحْجَارًا أَسْتَنْفِضْ بِهَا وَلَا تَأْتِنِي بِعَظْمٍ وَلَا بِرَوْثَةٍ فَأَتَيْتُهُ بِأَحْجَارٍ أَحْمِلُهَا فِي طَرَفِ ثَوْبِي حَتَّى وَضَعْتُهَا إِلَى جَنْبِهِ ثُمَّ انْصَرَفْتُ حَتَّى إِذَا فَرَغَ مَشَيْتُ فَقُلْتُ مَا بَالُ الْعَظْمِ وَالرَّوْثَةِ قَالَ هُمَا مِنْ طَعَامِ الْجِنِّ وَإِنَّهُ أَتَانِي وَفْدُ جِنِّ نَصِيبِينَ وَنِعْمَ الْجِنُّ فَسَأَلُونِي الزَّادَ فَدَعَوْتُ اللَّهَ لَهُمْ أَنْ لَا يَمُرُّوا بِعَظْمٍ وَلَا بِرَوْثَةٍ إِلَّا وَجَدُوا عَلَيْهَا طَعَامًا “އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ ވުޟޫކުރެއްވުމަށާއި، އެކަލޭގެފާނު ޤަޟާ ޙާޖަތްކުރެއްވުމަށްފަހު ޠާހިރުވެވަޑައިގަތުމަށްޓަކައި، ފެންހަމެއް ހިއްޕަވައިގެން ތިމަންކަލޭގެފާނު ވަޑައިގެންނަވަމެވެ. (އެއްދުވަހަކު) ފެންހަން ހިއްޕަވައިގެން ރަސޫލާ ޞައްލަﷲ ޢަލައިހިވަސައްލަމަގެ ފަހަތްޕުޅުން ވަޑައިގަންނަވަނިކޮށް ޙަދީޘްކުރެއްވިއެވެ. ކޮން ބޭކަލެއްތޯއެވެ؟ ދެންނެވީމެވެ. އަބޫ ހުރައިރާއެވެ. ދެން ޙަދީޘްކުރެއްވިއެވެ. ތިމަންކަލޭގެފާނު އިސްތިންޖާ ކުރެއްވުމަށްޓަކައި ހިލަތަކެއް ގެނެސްދެއްވާށެވެ. ކަށްޓާއި ޖަނަވާރުގެ (ހަރުވެފައިވާ) ބޮޑުކަމުދާ އެއްޗެހި ނުގެންނަވާށެވެ. އެހިނދު ތިމަންކަލޭގެފާނުގެ ހެދުމުގެ ފަސްބަޔަށް ހިލައަޅުއްވައިގެން ގެނެސް، ރަސޫލުﷲ ޞައްލަﷲ ޢަލައިހިވަސައްލަމަ ކައިރީގައި ބެހެއްޓެވުމަށްފަހު ވަޑައިގެންނެވީމެވެ. ދެން އެކަލޭގެފާނު ގަޟާޙާޖަތުން ނިމިވަޑައިގަތުމުން، އެކަލޭގެފާނުގެ އަރިހަށް ވަޑައިގެން ދެންނެވީމެވެ. ކަށްޓާއި ޖަނަވާރުގެ ބޮޑުކަމުދާ އެއްޗެހި (ނުގެންނަން އެންގެވީ) ކީއްވެތޯއެވެ؟ ޙަދީޘްކުރެއްވިއެވެ. އެއީ ޖިންނީންގެ ކާނާއެކެވެ. ތިމަންކަލޭގެފާނުގެ އަރިހަށް ނަޞީބީން ކިޔުނު ސަރަހައްދުގެ ޖިންނީންގެ ވަފުދެއް އަޔެވެ. އެ ޖިންނީންގެ ހެޔޮ (ރަނގަޅު) ކަމާއެވެ! އެސޮރުމެންގެ ކެއުމާއި ބެހޭގޮތުން އެސޮރުމެން ސުވާލުކުރިއެވެ. ދެންފަހެ، އެސޮރުމެންނަށް ލިބޭ ކޮންމެ ކަށްޓަކާއި، ޖަނަވާރުގެ ބޮޑުކަމުދާ އެއްޗެއްގައި (އެސޮރުމެންނަށްޓަކައި) ކާނާ ލެއްވުމަށް އެދި ތިމަންކަލޭގެފާނު، ﷲ ސުބުޙާނަހޫ ވަތަޢާލާއަށް ދުޢާ ދެންނެވީމެވެ. (އިންސީންގެ ޖަނަވާރުގެ ބޮޑުކަމުދާ އެއްޗަކީ، އެސޮރުމެންގެ ޖަނަވާރުތަކުގެ ކެއުމެވެ.)\nއިމާމް މުސްލިމް ރިވާކުރައްވާފައިވާ، ޢަބްދުﷲ ބިން ޢުމަރު ރަޟިޔަﷲ ޢަންހުގެ އަރިހުން ރިވާވެގެންވާ ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. إِذَا أَكَلَ أَحَدُكُمْ فَلْيَأْكُلْ بِيَمِينِهِ وَإِذَا شَرِبَ فَلْيَشْرَبْ بِيَمِينِهِ فَإِنَّ الشَّيْطَانَ يَأْكُلُ بِشِمَالِهِ وَيَشْرَبُ بِشِمَالِهِ “ތިޔަބައިމީހުންގެ ތެރެއިން މީހަކު ކާކަމުގައި ވަނީނަމަ ކަނައަތުން ކާހުށިކަމެވެ. އަދި އެއްޗެއް ބޯކަމުގައިވަނީނަމަ ކަނައަތުން ބޯހުށިކަމެވެ. ފަހެ ހަމަކަށަވަރުން ޝައިޠާނާ ކަނީ ވައަތުންނެވެ. އަދީ އެކަލޭގެ އެއްޗެހި ބޮނީވެސް ވައަތުންނެވެ.”\nޞަޙީޙް މުސްލިމުގައި ވާރިދުވެގެންވާ، ޙުޛައިފާ ރަޟިޔަﷲ ޢަންހުގެ އަރިހުން ރިވާވެގެންވާ ޙަދީޘެއްގައިވެއެވެ. كُنَّا إِذَا حَضَرْنَا مَعَ النَّبِىِّ -صلى الله عليه وسلم- طَعَامًا لَمْ نَضَعْ أَيْدِيَنَا حَتَّى يَبْدَأَ رَسُولُ اللَّهِ -صلى الله عليه وسلم- فَيَضَعَ يَدَهُ وَإِنَّا حَضَرْنَا مَعَهُ مَرَّةً طَعَامًا فَجَاءَتْ جَارِيَةٌ كَأَنَّهَا تُدْفَعُ فَذَهَبَتْ لِتَضَعَ يَدَهَا فِى الطَّعَامِ فَأَخَذَ رَسُولُ اللَّهِ -صلى الله عليه وسلم- بِيَدِهَا ثُمَّ جَاءَ أَعْرَابِىٌّ كَأَنَّمَا يُدْفَعُ فَأَخَذَ بِيَدِهِ فَقَالَ رَسُولُ اللَّهِ -صلى الله عليه وسلم- « إِنَّ الشَّيْطَانَ يَسْتَحِلُّ الطَّعَامَ أَنْ لاَ يُذْكَرَ اسْمُ اللَّهِ عَلَيْهِ وَإِنَّهُ جَاءَ بِهَذِهِ الْجَارِيَةِ لِيَسْتَحِلَّ بِهَا فَأَخَذْتُ بِيَدِهَا فَجَاءَ بِهَذَا الأَعْرَابِىِّ لِيَسْتَحِلَّ بِهِ فَأَخَذْتُ بِيَدِهِ وَالَّذِى نَفْسِى بِيَدِهِ إِنَّ يَدَهُ فِى يَدِى مَعَ يَدِهَا “ރަސޫލުﷲ ޞައްލަﷲ ޢަލައިހިވަސައްލަމައާއެކު، ފަރިއްކުޅުއްވަން ވަޑައިގެންފިނަމަ، އެކަލޭގެފާނު ފެއްޓެވުމުގެ ކުރިން ތިމަންބޭކަލުން ކާއެއްޗެހީގައި އަތް ނުލައްވަމެވެ. އެއްދުވަހަކު އެކަލޭގެފާނާއެކު، ތިމަންބޭކަލުން ފަރިއްކޮޅަކަށް ވަޑައިގެންނެވީމެވެ. ދެންފަހެ (ރަސޫލުﷲ ޞައްލަﷲ ޢަލައިހިވަސައްލަމަ ފަރީއްކުޅުއްވަން ފެއްޓެވުމުގެ ކުރިން) ކުޑަ އަންހެން ކުއްޖަކު އެތަނަށް އަޔެވެ. ފަހަތުން، މީހަކު އެކުއްޖާ ކޮއްޕަމުން އަންނަކަހަލައެވެ. އެއައިގޮތަށް އައިސް ކާއެއްޗިއްސަށް އަތްލުމަށް އެކުއްޖާ މަސައްކަތްކުރިއެވެ. ނަމަވެސް އެކުއްޖާގެ އަތުގައި، ރަސޫލުﷲ ޞައްލަﷲ ޢަލައިހިވަސައްލަމަ ހިއްޕެވިއެވެ. އެއަށްފަހު އަޢުރާބީއަކު އެތަނަށް އަޔެވެ. އޭނާ ކޮއްޕަމުންވެސް މީހަކު އަންނަކަހަލައެވެ. ރަސޫލުﷲ ޞައްލަﷲ ޢަލައިހިވަސައްލަމަ އޭނާގެ އަތުގައިވެސް ހިއްޕެވިއެވެ. އަދި ޙަދީޘްކުރެއްވިއެވެ. ހަމަކަށަވަރުން ބިސްމި ނުކިޔައި (ކާން ފެށިއްޖެ) ކޮންމެ ކާއެއްޗެއް ޝައިޠާނާ (އޭނައަށް) ޙަލާލުކުރެތެވެ. (ޔަޢުނީ: އެއިން އެކަލޭގެ ކާނެއެވެ.) މި އަންހެން ކުއްޖާ ގޮވައިގެން އެކަލޭގެ އައީ، މިކުއްޖާ ލައްވާ މި ކާއެއްޗެހި އެކަލޭގެއަށް ހުއްދަކުރުވުމަށްޓަކައެވެ. ދެންފަހެ ތިމަންކަލޭގެފާނު އެކުއްޖާގެ އަތުގައި ހިއްޕެވީމެވެ. ދެން މި އަޢުރާބީ ގޮވައިގެން އޭކަލޭގެ އައީވެސް ކާއެއްޗެހި އެކަލޭގެއަށް ހުއްދަކުރުވުމަށްޓަކައެވެ. ނަމަވެސް ތިމަންކަލޭގެފާނު އޭނާގެ އަތުގައިވެސް ހިއްޕެވީމެވެ. އެފަރާތެއްގެ އަތްޕުޅުގައި ތިމަންކަލޭގެފާނުގެ ނަފްސު ވާ އިލާހު ގަންދެއްވައި ތިމަންކަލޭގެފާނު ޙަދީޘްކުރައްވަމެވެ. ޝައިޠާނާގެ އަތް، (އެއަންހެން ކުއްޖާގެ އަތުގައި ހިއްޕެވިއިރު) އެއަންހެން ކުއްޖާގެ އަތާއެކު ތިމަންކަލޭގެފާނުގެ އަތްޕުޅުގައިވިއެވެ.” އަދި ޞަޙީޙް މުސްލިމްގެ އެހެން ރިވާޔަތެއްގައިވެއެވެ. ثُمَّ ذَكَرَ اسْمَ اللَّهِ وَأَكَلَ “އެއަށްފަހު ބިސްމިކިޔުއްވުމަށްފަހު އެކަލޭގެފާނު ފަރިއްކުޅުއްވިއެވެ.”\nޞަޙީޙް މުސްލިމްގައިވާ، ޖާބިރް ބިން ޢަބްދިﷲ ރަޟިޔަﷲ ޢަންހުގެ އަރިހުން ރިވާގެގެންވާ ރިވާޔަތެއްގައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ. إِذَا دَخَلَ الرَّجُلُ بَيْتَهُ فَذَكَرَ اللَّهَ عِنْدَ دُخُولِهِ وَعِنْدَ طَعَامِهِ قَالَ الشَّيْطَانُ لاَ مَبِيتَ لَكُمْ وَلاَ عَشَاءَ. وَإِذَا دَخَلَ فَلَمْ يَذْكُرِ اللَّهَ عِنْدَ دُخُولِهِ قَالَ الشَّيْطَانُ أَدْرَكْتُمُ الْمَبِيتَ. وَإِذَا لَمْ يَذْكُرِ اللَّهَ عِنْدَ طَعَامِهِ قَالَ أَدْرَكْتُمُ الْمَبِيتَ وَالْعَشَاءَ “މީހަކު ގެއަށް ވަންނައިރާއި ކާއިރު، ﷲގެ މަތިން ހަދުމަކޮށްފިނަމަ (ޔަޢުނީ: ގެއަށް ވަންނައިރާއި ކާއިރު ކިޔަން ވާރިދުވެފައިވާ ޛިކުރު ކޮށްފިނަމަ)، ޝައިޠާނާ (އޭނާގެ ޖަމާޢަތުގެ މީހުންނަށް) ބުނާނެތެވެ. ތިޔަބައިމީހުންނަށް ނިދާނެ ތަނެއްވެސް، އަދި ރޭގަނޑުގެ ކެއުމެއްވެސް ނެތެވެ. އަދި އޭނާ ގެއަށް ވަންނައިރު ޛިކުރު ނުކޮށްފިނަމަ، އެކަލޭގެ ބުނާނެތެވެ. ތިޔަބައިމީހުންނަށް ނިދާނެ ތަނެއް ލިބިއްޖެއެވެ. އަދި ކާއިރު ޛިކުރު ނުކޮށްފިނަމަ، އެކަލޭގެ ބުނާނެތެވެ. ތިޔަބައިމީހުންނަށް ނިދާނެތަނާއި، ރޭގަނޑުގެ ކެއުންވެސް ލިބިއްޖެއެވެ.”\nޖިންނީންގެ ކެއުމާއި ބުއިމާއި ބެހޭގޮތުން3ރައުޔެއް އައިސްފައިވެއެވެ.\n1-ޖިންނީންގެ ތެރެއިން އެއްވެސް ބަޔަކު ކައިބޮއެ ނަހަދައެވެ. މިއީ އެއްވެސް ދަލީލެއް ނެތް ބާޠިލު ރައުޔެކެވެ.\n2-ޖިންނީންގެ ތެރޭގައި ކައިބޮއެ ހަދާ ބައެއްވެސް އުޅެއެވެ. އަދި ނުކައި ނުބޮއެ އުޅޭ ބަޔެއްވެސް އުޅެއެވެ. މި ރައުޔުގެ އަހުލުވެރިން ދަލީލަކަށް ގެންނަވަނީ އިބްނު ޢަބްދިލްބައްރް، ވަހްބު ބިން މުނައްބިހުގެ އަރިހުން ރިވާކުރައްވާފައިވާ ރިވާޔަތެކެވެ. ވަހްބު ބިން މުނައްބިހް ވިދާޅުވިއެވެ. ޖިންނީންގެ ތަފާތު ވައްތަރުތަކެއް ވެއެވެ. އެސޮރުމެންގެ މައިގަނޑު ވައްތަރަކީ ވަޔެވެ. މިވައްތަރުގެ ޖިންނީން ކައިބޮއެ ނަހަދާނެއެވެ. އަދި އެސޮރުމެން ދަރިން ނުވިހާނެއެވެ. އަދި ޖިންނީންގެ ތެރޭގައި، ކައިބޮއެ ހަދާ، ދަރިން ވިހާ ވައްތެރެއްގެ ބަޔަކުވެސް އުޅެއެވެ. އޭގެ ތެރޭގައި ހަރުފައާއި ކުއްތާގެ ސިފައިގައި އުޅޭ ޖިންނީންވެއެވެ.\nމި ރައުޔުގެ އަހުލުވެރީންގެ އަނެއް ދަލީލަކީ އަބޫ ޘަޢުލަބަތިލް ޚުޝަނީ ރަޟިޔަﷲ ޢަންހުގެ އަރިހުން ރިވާވެގެންވާ ޙަދީޘެކެވެ. އެ ޙަދީޘް، މި ސިލްސިލާގެ ކުރީގެ ބައެއްގައި، ޖިންނީންގެ ވައްތަރުތައް ބަޔާންކުރަމުން ގެނެސްދީފައިވާނެއެވެ.\nމި ރައުޔަކީ މިއީ ބުރަދަނެއް ހުރި، ޙައްޤުކަމުގައިވުން ގާތް ރައުޔެކެވެ.\nހުރިހާ ޖިންނީންވެސް ކައިބޮއެ ހަދައެވެ. މިއީ އެންމެ ބޮޑަށް ޙައްޤުކަމުގައިވުން ގާތް ރައުޔެވެ. އަދި ކިއެއްތަ! މިސިލްސިލާގެ ކުރީގެ ބައިތަކުގައި ގެނެވިފައިވާ، ޞައްޙަ ޙަދީޘްތަކުން ބާރުލިބެނީ މި ރައުޔަށެވެ.\nޖިންނީންގެ ކެއުމާއި ބެހޭގޮތުން އިބްނު މަސްޢޫދް ރަޟިޔަﷲ ޢަންހުގެ އަރިހުން ރިވާވެގެން އައިސްފައިވާ ޙަދީޘްގެ އެކި ރިވާޔަތްތަކަށް ބަލާއިރު، އޭގެ ރާވީއަށް އޮޅުމެއް ނުވާކަމުގައިވާނަމަ، އެ ރިވާޔަތްތައް ޖަމަޢަކުރުމަށްޓަކައި، ‘ﷲގެ އިސްމުފުޅު ކިޔުމަށްފަހު ކަތިލާފައިވާ ޖަނަވާރުތަކުގެ ކަށްޓަކީ މުސްލިމް ޖިންނީންގެ ކާނާއެކެވެ. އަދި ބިސްމި ނުކިޔައި ކަތިލާފައިވާ ޖަނަވާރުތަކުގެ ކަށްޓަކީ ކާފަރު ޖިންނީންގެ ކާނާއެކެވެ.’ ބުނެވިދާނެއެވެ. އެންމެ މޮޅަށް ދެނެވޮޑިގެންވަނީ ﷲ ސުބުޙާނަހޫ ވަތަޢާލާއެވެ.


ުއަގުބޮޑު ޖަވާހިރއް – Esfiya\nއުފެއްދުންތެރި ލިޔުން އެހެނިހެން މަޒުމޫނު 17 hours ago\nއަޅުގަނޑުމެންގެ މިއަދުގެ މުޖުތަމައުގައި އެންމެ ކާމިޔާބުއެއް ބަޔެއްގެ ގޮތުގައި ފާހަގަކުރެވިފައިވަނީ އަންހެނުންނެވެ. މުއައްސަސާތަކުގައި ވަޒީފާ އަދާކުރާ މީހުންގެ ނިސްބަތުން ބެލިޔަސް އަންހެނުންގެ އަދަދު މާ ގިނައެވެ. މިކަމާމެދު އަޅުގަނޑު ވަރަށް ބޮޑަށް ފަހުރުވެރިވަމެވެ. ހަމަމިފަދައިން އިސްލާމްދީނުގައިވެސް އަންހެނުންގެ ދަރަޖަ ފިރިހެނުންނަށްވުރެ އެތައް ގުނައެއް މަތިވެރިވެގެންވެއެވެ. ކުރު އިބާރާތާކުން އަންހެނުން ސިފަ ކުރާނަމަ ސިފަ ކުރެވޭނީ އަގުބޮޑު ޖަވާހިރެއްގެ ގޮތުގައެވެ.\nއަންހެނުންނަކީ މިހާ ގަދަރު ވެރި ބަޔަކަށް ވެފައިވާއިރު އެ މީހުންނަށް ލިބެންޖެހޭ ފުރުސަތުތައް އެންމެ ފުރިހަމަ ގޮތުގައި ލިބެންޖެހެއެވެ. ނަމަވެސް ޖާހިލިއްޔަ ޒަމާނުގައި އޮތް ބޯދާ ވިސްނުމެއްގެ ސަބަބުން އަންހެނުން ވަނީ އެތައް ފުރުސަތުތަކެއް ލިބުމުން މަހްރޫމް ވެފައެވެ. އެގޮތުން ކުރީ ޒަމާނުގައި ކިޔެވުމުގެ ފުރުސަތު ލިބެނީ ހަމައެކަނި ފިރިހެން ކުދިންނަށް ، ވަޒީފާ އަދާކުރުމުގެ ފުރުސަތު ލިބެނީ ހަމައެކަނި ފިރިހެން ކުދިންނަށެވެ. ނަމަވެސް މިއަދު ﷲ ގެ ރަހްމަތްފުޅުން އަންހެންކުދިންވަނީ މިކަންކަމަށް ގޮންޖަހާލާ ފިރިހެންކުދިންނަށްވުރެ މޮޅު ހިތްވަރުގަދަ ބައެއް ކަން ސާބިތުކޮށްދީފައެވެ. މިކަންކަމާ ހުރެ އަންހެނުންނަކީ ބަތަލުންތަކެކޭވެސް ބުނެވިދާނެއެވެ.\nހަމަމިފަދައިން ކަންތައްތައް ވަމުންދާއިރު މުޖުތަމައުގައި ދެކެވެމުންދާ އެއް ވާހަކައަކީ އަންހެނުންނަށް ލިބެންޖެހޭ މިނިވަންކަން ނުލިބޭކަމުގެ ވާހަކައެވެ. އަންހެނުންނަށް ގެވެހި ދިރިއުޅުމެއް އުޅުމުގެ މިނިވަންކަން ލިބެންޖެހެއެވެ. މިގޮތުން އަންހެނުންނަށް ލިބިދެންޖެހޭ ހައްގުތަކެއްވެއެވެ. އެގޮތުން ބަލާއިރު ދިރިހުރުމުގެ ހައްގަކީ އަންހެނުންނަށްވެސް އަދި ފިރިހެނުންނަށްވެސް ކޮންމެހެން ލިބުން ލާޒިމް ހައްގެކެވެ. ހަމަ އެއާއެކު އިންސާނީ ހައްގުތައް އެންމެ ފުރިހަމައަށް ލިބިދެންޖެހޭނެއެވެ.\nއިންސާނީ ހައްގުތަކުގެ ތެރޭގައި ހިމެނޭ މައިގަނޑު އެކައްޗަކީ ރައްކާތެރިކަން ލިބުމެވެ. މި ހައްގުތައް ކޮންމެ އަންހެނަކަށް ލިބެންޖެހޭނެއެވެ. ބޭއިންސާފުން ކަމެއް މެދުވެރިވެއްޖެނަމަ ވަކާލާތު ކުރަން ޖެހޭނެއެވެ. ޖަވާހިރު ޖަވާހިރަކަށް ވާނީ ޖަވާހިރަކަށް ވުމަށް ޓަކައި ބޭނުންވާ ހުރިހާ ކަމެއް ފުރިހަމަ ވުމުންނެވެ. ޖާވާހިރެއްގެ އަގު ވަޒަން ކުރެވޭނީ ހަމަ ޖަވާހިރަކަށެވެ.\nThis is the first i’ve uplodedawriting onawebsite.So there may be some mistakes.If you notice any mistakes please let me know.So I can correct it.Provide your feedback here in the comments.I’d really appreciate all your feedbacks.Hope you all will like this writing.\nއޭރުހިތް ޔާރާދީފާ 1\nއެހެނިހެން August 26, 2014\nއުފެއްދުންތެރި ލިޔުން July 9, 2019\nސައިރެން – 06\nހިތާމަ އުފެއްދުންތެރި ލިޔުން އެހެނިހެން ލޯބި January 18, 2021


ރާއްޖޭގައި ވެކްސިން ދިން މީހުންގެ އަދަދު 137,124 އަށް އަރައިފި – Dhen.mv\nރާއްޖޭގައި ވެކްސިން ދިން މީހުންގެ އަދަދު 137,124 އަށް އަރައިފި\nމަރްޔަމް ވަޙީދާ March 4, 2021 - 10:24 pm\nވެކްސިން ޖެހުމަށް ކިއު ހަދާފައި.. ދެން އިމޭޖްްސް/އިބްރާހީމް ޝަމްވީލް\nކޮވިޑް-19 އިން ރައްކާތެރިވުމަށް މިއަދު އަތޮޅުތެރެއިން 4,144 މީހުންނަށާއި، އަދި މާލެ ސަރަޙައްދުން 3,568 މީހުންނަށް ވެކްސިން ދީފިއެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އާންމު ކޮށްފައިވާ ޑޭޓާއަަށް ބަލާއިރު 7،712 މީހުންނަށް މިއަދު ކޮވިޑަށް ވެކްސިން ދީފައި ވެއެވެ. އަދި މިހާތަނަށް މުޅި ރާއްޖެއިން ޖުމްލަ 137،124 މީހުންނަށް ވެކްސިން ދީފައި ވެއެވެ.\nމާލެ ސަރަޙައްދުގައި ވެކްސިން ދިނުމަށް ގާއިމް ކޮށްފައިވާ6ސެންޓަރުން މިހާތަނަށް ޖުމްލަ 84،891 މީހުންނަށް ވެކްސިން ދީފައިވާއިރު އަތޮޅުތެރޭގެ ދެ ސެންޓަރުން މިހާތަނަށް ޖުމްލަ 52،233 މީހަކަށް ވެކްސިން ދީފައި ވެއެވެ.\nއެޗްޕީއޭއިން އާއްމުކޮށްފައިވާ ސާވޭލަންސް ޑޭޓާއަށް ބަލާއިރު މިއަދު ރާއްޖެއިން ކޮވިޑަށް ފައްސި ވެފައިވަނީ މާލެއިން 135 މީހުންނާއި، އަތޮޅުތެރެއިން 17 މީހުންނާއި، ހިންގަމުން އަންނަ ރިސޯޓުތަކުން 15 މީހެކެވެ.\nމިހާރު ރާއްޖެއިން މިބައްޔަށް ޖުމްލަ 20،447 މީހުން ފައްސި ވެފައިވެއެވެ.\nރާއްޖެއިން މިހާރު ކޮވިޑް ބަލިން ފަސޭހަ ވެފައިވަނީ ޖުމްލަ 17،712 މީހުންނެވެ. އަދި މިބަލީގައި ރާއްޖެއިން 64 މީހުން ނިޔާވެެފައި ވެއެވެ.\nހޮސްޕިޓަލުތަކުގައި މިހާރު ފަރުވާ ހޯދަމުން ދަނީ 180 މީހުންނެވެ.\nރާއްޖެއިން ކޮވިޑަށް ޓެސްޓު ކުރަން މިހާރު 541،164 ސާމްޕަލް ނަގައިފައި ވެއެވެ.\nކޮރޯނާ ވައިރަސް ވެކްސިން\nޓޫރިޒަމް ދާއިރާގެ 33،000 އަށް ވުރެ ގިނަ މީހުންނަށް ވެކްސިން ދީފި\nވެކްސިންގެ2ޑޯޒް ފުރިހަމަކުރި މީހުންގެ ޢަދަދު 34،000އިން މައްޗަށް\nވެކްސިން ނުޖަހާ މީހުންނަށްވެސް ބައެއް ރަށްރަތަކަށް ކަރަންޓީންވުމަކާ ނުލާ ދެވޭ ގޮތަށް ހުޅުވާލައިފި\nސޯޝަލް ސެންޓަރަށް ވެކްސިން ޖަހަން ދިޔަ މީހުންގެ ކިޔޫ، ތާޖުއްދީނާ ހަމައަށް!\nވެކްސިން ޖެހުމުން ލޭ ގަނޑުވާ މިންވަރަށްވުރެ ކޮވިޑް-19 ޖެހުމުން ލޭގަނޑުވާ މިންވަރު 8 ގުނަ އިތުރު\nނޭނގި ހިތޭ ގެންދެވީމާ ލޯބިން (ފުރަތަމަ ބައި)\nއަންހެނަކު ރޭޕްކުރި ކަމަށް ބުނާ ދެ މީހުންގެ ބަންދަށް ފަސް ދުވަސް ޖަހައިފި\nއަޅަންވީ2މާސްކު، ރައްކާތެރިކަން އިތުރުކޮށްދޭ!\nޕްރިންސް ފިލިޕްގެ ޖަނާޒާ: ޝޭޕަލްއަށް ވަދެވުނީ 30 މީހުންނަށް، 730 ސިފައިން ހަރަކާތްތެރިވި


Ali Waheed massala: Ingireysi bahun liyefaivaa court amuru hoadhan fuluhun fonuvi sitee court ah libijje - One Online\nކުރިމިނަލް ކޯޓު ކައިރީ ފުލުހުންތަކެއް ހަރަކާތްތެރިވަނީ --- ވަން ފޮޓޯ: މުހައްމަދު އައުޒަމް\nކުރީގެ ޓުއަރިޒަމް މިނިސްޓަރު އަލީ ވަހީދު ބަންދުކޮށްގެން ރާއްޖެ ގެނައުމަށް ބޭނުންވާ، އިނގިރޭސި ބަހުން ލިޔެފައިވާ ކޯޓު އަމުރު ހޯދަން ފުލުހުން ފޮނުވި ސިޓީ ކުރިމިނަލް ކޯޓަށް ލިބިފައިވާ ކަމަށް އެ ކޯޓުން ބުނެފި އެވެ.\nފުލުހުންގެ މީޑީއާ އޮފިސަރު "ވަން" އަށް މީގެ ކުރިން ވިދާޅުވީ އަލީ ވަހީދު ނުގެނެވި ލަސްވަނީ އިންޓަޕޯލް އަށް ބޭނުންވާ މައުލޫމާތު ހިމެނޭހެން އިނގިރޭސި ކޯޓު އަމުރެއް ނުލިބިގެން ކަމަށެވެ. އަދި ދެ ފަހަރެއްގެ މަތިން އިނގިރޭސި އަމުރަކަށް އެދި ކޯޓަށް ސިޓީ ހުށަހަޅާފައިވާނެ ކަމަށްވެސް އޮފިސަރު ވިދާޅުވި އެވެ.\nއެހެން ނަމަވެސް ކުރިމިނަލް ކޯޓުން ކުރީން ބުނީ ފުލުހުން ސިޓީ ފޮނުވި ކަމަށް ބުނާ ތާރީހުގައި އަދި މިމަހުގެ 13 ވަނަ ދުވަހާއި ހަމަޔަށްވެސް ފުލުހުން ފޮނުވި ސިޓީ އެ ކޯޓަށް ލިބިފައިނުވާ ކަމަށެވެ. އެކަމަކު ފުލުހުން ބުނީ 13 ވަނަ ދުވަހުގެ ކުރިން އެ ސިޓީ ފޮނުވި ކަމަށެވެ.\nކުރިމިނަލް ކޯޓުގެ މީޑިއާ އޮފިސަރު "ވަން" އަށް މިއަދު ވިދާޅުވީ ފުލުހުން ފޮނުވި ސިޓީ މިހާރު އެ ކޯޓަށް ލިބިފައިވާ ކަމަށެވެ. ނަމަވެސް ސިޓީ ލިބުނު ތާރީހެއް ހާމަ ކޮށްފައެއް ނުވެ އެވެ.\nއޮފިސަރު ވިދާޅުވީ އިނގިރޭސި ބަހުން އަމުރު ނެރުމުގެ މަސައްކަތް މިހާރު ކުރަމުން އަންނަ ކަމަށާއި އަމުރު ނެރޭނެ ސީދާ ދުވަހެއް އެ ކޯޓުން ހާމަ ނުކުރާނެ ކަމަށެވެ.\nއަލީ ވަހީދު ވިދާޅުވި މުއްދަތަށް އޭނާ ހާޒިރު ނުވެ، އޮންލައިންކޮށް ޝަރީއަތްތައް ބާއްވައިދިނުމަށް އޭނާ ވަނީ އެދިވަޑައިގެންފަ އެވެ. ނަމަވެސް އޮންލައިންކޮށް އަލީ ވަހީދުގެ ޝަރީއަތްތައް ނުގެންދަން ސުޕްރީމް ކޯޓުން ކުރި އަމުރާ ގުޅިގެން ޝަރީއަތްތައް އެގޮތަށް ބޭއްވުން ވަނީ ހުއްޓާލައިފައެވެ.\nގުޅޭ ޓެގު ޕޮލިސް ސުޕްރީމް ކޯޓް ކުރީގެ ޓޫރިޒަމް މިނިސްޓަރު އަލީ ވަހީދު


“Darr” ge Shooting therey Sunny rulhi ai varun amilla fatloonu veedhaalevun\nޝާހް އާއި ސަނީ އަދި ޖޫހީ ޗައުލާ\n“ޑަރް”ގެ ޝޫޓިން ތެރޭ ސަނީ ރުޅި އައި ވަރުން އަމިއްލަ ފަޓުލޫނު ވީދާލި\n21 ޖުލައި 2021 - 10:38:47\nފިލްމް “ޑަރް”އޭ ބުނުމުން މީހުންގެ ހިތައް ފުރަތަމަ ވެސް އަންނާނީ ޝާހްރުކް ހާން އެ ފިލްމުގައި “ކި ކި ކި ކިރަން” ކިޔާ ޑައިލޮގެވެ.\nނަމަވެސް ޝާހް އަކީ އެ ފިލްމުގައި ނުބައި ރޯލު ކުޅުނު މީހާ އެވެ. އެ ފިލްމުގެ ބަތަލުގެ ރޯލް ކުޅުނީ އޭރުގެ މަޝްހޫރު ތަރި ސަނީ ޑިއޯލް އެވެ.\nއެ ފިލްމު ރިލީސްކުރި 1993ގެ ދުވަސްކޮޅު މީގެ 28 އަހަރު ކުރިން ސަނީ އަކީ ޝާހް އަށްވުރެ މާ ބޮޑު އަދި ކާމިޔާބު އެކްޓަރެކެވެ.\nދާދި ފަހުން “އާޕްކީ އަދާލަތު”ގެ އެޕިސޯޑެއްގައި ސަނީ ވަނީ އެ ފިލްމުގެ ޝޫޓިން ތެރެއިން އޭނާ ވަރަށް ރުޅި އައި ކަމަށާއި، ރުޅި އައި ވަރުން އަމިއްލަ ފަޓުލޫނު ވީދާލައި، އެފަހުން 16 އަހަރު ވަންދެން ޝާހް އާއި ވެސް ވާހަކަ ނުދައްކާ ކަމަށް ބުނެފަ އެވެ.\nމާ ގިނަ ބަޔަކަށް ނޭނގުނަސް ސަނީ އާއި އެ ފިލްމުގެ ޑައިރެކްޓަރު ޔަޝް ޗޯޕްރާ އާ ދެމެދު ފިލްމުގެ ކްލައިމެކްސް އާއި ގުޅޭ ގޮތުން ހޫނު ޒުވާބެއް ކުރިއަށް ދިޔަ އެވެ. އެއަށްފަހު ސަނީ ވަނީ ރުޅި އައިިސްފައި ހުރި ވަރުން އަމިއްލަ ފަޓުލޫން ވީދާލައިފަ އެވެ.\nސަނީ ބުނީ ފިލްމުގައި އޭނާ އަކީ ކޮމާންޑޯ އޮފިސަރެއް ކަމަށާއި، އޭނާގެ ކެރެކްޓާ އަކީ “އެކްސްޕާޓް އަދި ފިޓް” ކަމަށެވެ. އެހެން ކަމުން އެހެން އަންނަ ކުއްޖަކަށް (ޝާހްގެ ކެރެކްޓާ) އޭނާ އެހާ ފަސޭހައިން ބަލި ކުރެވޭނީ ކިހިނެތްކަން ސަނީ ވަނީ ސުވާލު އުފައްދާފަ އެވެ. އަދި އޭނާއަށް ނުފެނި ޝާހްއަށް އޭނާ ގައިގަ ތަޅާ ލެވިދާނެ ނަމަވެސް އޭނާއަށް ފެނިފެނި ހުރި މީހެއް ކުރިމަތިން އައިސް ގަޔަށް “ވަޅި ވައްދާލެވޭ” ނަމަ އޭނާ ކޮމާންޑޯ އެކޭ ނުބުނެވޭނެ ކަމަށް ސަނީ ބުނެއެވެ.\nސަނީ ބުނީ ޑައިރެކްޓަރު އޭނާ ދެއްކި ވާހަކައަކަށް ސަމާލުކަން ނުދީ ކުރިއަށް ދިޔުމުން ރުޅިއައިސް ހުރި ވަރުން އަމިއްލަ ފަޓްލޫނު ވީދާލެވުނު ކަމަށެވެ.\n“ރުޅި އައިސް ހުރި ވަރުން އަހަންނަށް ނުވެސް އިނގުނު އަހަންނަށް އަހަރެންގެ އަމިއްލަ އަތުން އަމިއްލަ ފަޓްލޫނު ވީދާލެވުނު އިރުވެސް.” ސަނީ ބުނެއެވެ.\nސަނީ ބުނީ އެފަހުން ޝާހް އާއި ވެސް 16 އަހަރު ވަންދެން ވާހަކަ ނުދެކެވި ދިޔަ ކަމަށާއި، އެއީ ހިތްބުރަކަމެއް އޮވެގެން ނޫން ނަމަވެސް ވާހަކަ ދައްކަން ޖެހޭ ސަބަބެއް ނެތީމަ ކަމަށް ސަނީ ބުނެއެވެ.\nޝާހުރުކް ހާންސަނީ ޑިއޯލްބޮލީވުޑް


School thah hulhuvumaa gulhigen, mudhaa ufuley gadi thakah badhalu genesfi - One Online\n19 އޭޕްރީލް 2020، މާލެ، މޯލްޑިވް ގޭސް ގެ ޑެލިވަރީކުރާ ޕިކަޕެއް -- ވަން ފޮޓޯ: މުހައްމަދު ހައްޔާން\nސްކޫލުތައް ހުޅުވުމާ ގުޅިގެން އަނެއްކާވެސް މުދާ އުފުލޭނެ ވަކި ގަޑިތަކެއް ޓްރާންސްޕޯޓު އޮތީރިޓީން ކަނޑައަޅައިފިއެވެ.\nކޮވިޑް 19 އާ ގުޅިގެން ސްކޫލުތައް ބަންދު ކުރުމާއެކު ޓްރާންސްޕޯޓު އޮތޯރިޓީން ވަނީ އަލުން ސްކޫލުތައް ހުޅުވެންދެން ހުރިހާ ގަޑިތަކެއްގައިވެސް މުދާ އުފުލާ އުޅަނދުފަހަރަށް މުދާ ބަރުކޮށްގެން މާލެތެރޭގައި މުދާ އުފުލުމުގެ ހުއްދައާއި ބުރިޖު މަތީގައި 24 ގަޑިއިރު މުދާ އުފުލުމުގެ ހުއްދަ ދީފައެވެ.\nނިއު ނޯމަލް ގައި މިއަދު އަލުން ސްކޫލުތައް ހުޅުވި އިރު، ޓްރާންސްޕޯޓުން ވަނީ މިއަދުން ފެށިގެން އަމަލު ކުރަން ޖެހޭ ގޮތަށް މުދާ އުފުލޭނެ ވަކި ގަޑިތަކެއް ކަނޑައަޅައި އެކަން އިއުލާނު ކޮށްފައެވެ.\nއެގޮތުން މާލެ އާއި ހުޅުމަލޭގައިވެސް 350 ކިލޯ އިން ދަށުގެ ޕިކަޕަށް 24 ގަޑިއިރު ޑެލިވަރީ ކުރުމާއި ހުރިހާ ބާވަތެއްގެ މުދާ އުފުލޭނެ ކަމަށް ޓްރާންސްޕޯޓުން ބުނެއެވެ. ހުރިހާ ގިންތިއެއްގެ އުޅަނދު ތަކަށްވެސް ހެނދުނު 9:00 އިން 11:30 އަށް އަދި މެންދުރު 13:30 އިން އަނެއް ދުވަހުގެ ހެންދުނު 6:00 އަށް ފެނާއި ގޭސް ފިޔަވައި އެހެން މުދާ އުފުލޭނެ ކަމަށް އެ އޮތޯރިޓީން ބުނެއެވެ.\nމީގެ އިތުރުން އެ އޮތޯރިޓީން ވަނީ 350 ކިލޯއިން ފެށިގެން މަތީގެ އެއްވެސް އުޅަނދަކަށް ހެނދުނު 11:30 އާއި މެންދުރު 13:30 އާއި ދެމެދު މުދާ އުފުލުން މަނާ ކަމަށް ކަނޑައަޅައިފައެވެ. ހަވީރު 18:00 އިން ހެނދުނު 06:00 އަށް ހުރިހާ ގިންތިއެއްގެ އުޅަނދެއްގައިވެސް ފެން އަދި ގޭސް އުފުލޭނެ ކަމަށް ޓްރާންސްޕޯޓު އޮތޯރިޓީން ބުނެއެވެ.\nބްރިޖު މަތީގައި މުދާ އުފުލުމުގައި އުޅޭ ދެ ޓަނުން މަތީގެ އުޅަނދުތަކަށް ބްރިޖު މަތިން މުދާ ހިފައިގެން ދަތުރު ކުރެވޭނީ ހަވީރު 18:00 އާއި ހެނދުނު 06:00 އާއި ދެމެދު ކަމަށް އެ އޮތޯރިޓީން ބުނެއެވެ. އަދި ހުޅުމާލެއަށް މުދާ ގެންދިއުމުގައި އުޅޭ ދެ ޓަނުން ދަށުގެ އުޅަނދުތަކަށް ބްރިޖު މަތިން 24 ގަޑިއިރު މުދާ އުފުލޭނެ ކަމަށް ޓްރާންސްޕޯޓު އޮތޯރިޓީން ބުނެއެވެ. ނަމަވެސް މި އުޅަނދުތައް ދަތުރު ކުރަންވާނީ ހަމައެކަނި ބޮޑުތަކުރުފާނު މަގުން ކަމަށް ވަނީ ކަނޑައަޅައިފައެވެ.\nކޮންސްޓްރަކްޝަން މަސައްކަތަށް ބޭނުންވާ ތަކެތި އުފުލުމުގައި އަމަލު ކުރަންވީ ކުރިންވެސް އަމަލު ކުރަމުން އައި ފަދައިން ކަމަށް ޓްރާންސްޕޯޓު އޮތޯރިޓީންވަނީ ބުނެފައެވެ. އެއީ މާލެ އަދި ހުޅުމާލެއަށް ގަނޑުކޮށް އުފުލާ ލަކުޑި، ދަގަނޑު، ހިލަ، ހިލަވެލި، ބިއްލޫރި، ސިމެންތި އަދި އިމާރާތް ކުރުމަށް ބޭނުން ކުރާ ގާ، ހުރިހާ ގިންތިއެއްގެ އުޅަނދެއްގައިވެސް އުފުލޭނީ ހަވީރު 18:00 އާއި ހެނދުނު 06:00 އާ ދެމެދު ކަމަށް ޓްރާންސްޕޯޓު އޮތޯރިޓީން ބުނެއެވެ.\nގުޅޭ ޓެގު ސިނަމާލެ ބްރިޖް މާލެ މިނިސްޓްރީ އޮފް ޓްރާސްޕޯޓް އެންޑް ސިވިލްއޭވިއޭޝަން މޯލްޑިވްސް ޓްރާންސްޕޯޓް އޮތޯރިޓީ ކޮވިޑް 19 ލޮކްޑައުން ނިއު ނޯމަލް ހެލްތު ޕްރޮޓެކްޝަން އެޖެންސީ (އެޗްޕީއޭ) އިމާރާތްކުރުމުގެ ދާއިރާ


ކްރިމިނަލް ކޯޓަށް ޤާޟީއަކާއި ސިވިލް ކޯޓަށް ހަތަރު ޤާޟީއަކު ޢައްޔަން ކުރައްވައިފި\nބުދަ, 18 ފެބްރުއަރީ 2015\nސުޕީރިއަރ ކޯޓުތަކުގެ ތެރެއިން ކްރިމިނަލް ކޯޓަށް ޤާޟީއަކާއި ސިވިލް ކޯޓަށް ހަތަރު ޤާޟީއަކު18 ފެބްރުއަރީ 2015 ވަނަ ދުވަހުގެ ރޭ ޢައްޔަން ކުރައްވައިފިއެވެ. މިގޮތުން ކްރިމިނަލް ކޯޓުގެ ޤާޟީ ކަމަށް ޢައްޔަންކުރައްވާފައިވަނީ ހުޅުމާލޭ ގޯތި 14-06، އަލްއުސްތާޛު އަޙްމަދު ރަޝީދެވެ. ސިވިލްކޯޓުގެ ޤާޟީކަމަށް ޢައްޔަންކުރައްވާފައިވަނީ ހދ.މަކުނުދޫ/ޕިކެޑްލީ އަލްއުސްތާޛު ޙަސަން ފަޙީމް އިބްރާހީމާއި ގ.ފަރިދޫ އަލްއުސްތާޛު ޢަލީ ޢަބްދުﷲ އާއި ޅ.ކުރެންދޫ ރީޙުއްޞަބާ އަލްއުސްތާޛު ޢަބްދުއްނާޞިރު ޝަފީޤާއި ނ.ވެލިދޫ/އެލްޕާޝޯ އަލްއުސްތާޛު މުޙައްމަދު ޙަލީމެވެ.\nމިކަމަށްޓަކައި ދިވެހިރާއްޖޭގެ ސުޕްރީމް ކޯޓުގައި ރޭ ބޭއްވުނު ރަސްމިއްޔާތުގައި އަލަށް ޢައްޔަންކުރެވުނު ޤާޟީންނަށް ހުވާ ލައިދެއްވީ ހައިކޯޓުގެ ފަނޑިޔާރު އަލްއުސްތާޛު ޢަލީ ސަމީރު އެވެ. އަދި އަލަށް ޢައްޔަންކުރެވުނު ޤާޟީންނަށް ފަތްކޮޅު ޙަވާލުކޮށްދެއްވީ ދިވެހިރާއްޖޭގެ އުއްތަމަ ފަނޑިޔާރު އޮނަރަބަލް އަލްއުސްތާޛު ޢަބްދުﷲ ސަޢީދުއެވެ.\nމި ރަސްމިއްޔާތުގައި އަލަށް ޢައްޔަންކުރެއްވި ޤާޟީންނާ މުޚާތަބުކުރައްވައި ދިވެހިރާއްޖޭގެ އުއްތަމަ ފަނޑިޔާރު އޮނަރަބަލް އަލްއުސްތާޛް ޢަބްދުﷲ ސަޢީދުގެ ދެއްކެވި ވާހަކަފުޅުގައި ފަނޑިޔާރުންގެ އިންޓެގުރިޓީއާއި ޖުޑީޝަލް ވެލިއުސް އަދި ރޫލް އޮފް ލޯ ނެގެހެއްޓުމުގެ މައްޗަށް އަލިއަޅުއްވާލެއްވިއެވެ. މި ރަސްމިއްޔާތުގައި ދިވެހިރާއްޖޭގެ ސުޕްރީމް ކޯޓުގެ ފަނޑިޔާރުންނާއި ޖުޑީޝަލް ސަރވިސް ކޮމިޝަނުގެ ރައީސް އަލްއުސްތާޛު ޢަލީ ޙަމީދު މުޙައްމަދުގެ އިތުރުން ޖުޑީޝަލް ސަރވިސް ކޮމިޝަނުގެ ބޭފުޅުންނާއި ދިވެހިރާއްޖޭގެ ސުޕްރީމް ކޯޓުގެ އިސްވެރިން ބައިވެރިވެވަޑައިގަތެވެ.


SunOnline: Hulhumale Beach aanmun ah, Haadha hiyfasheyha ey!\nހުޅުމާލޭ ބީޗް އާންމުންނަށް، ހާދަ ހިތްފަސޭހައޭ!\nޝަފްނާ ހުސައިން 19 Aug 2019, 10:05\nހުޅުމާލެ ގޮނޑުދޮށުގައި އާއިލާއެއް -- ސަން ފޮޓޯ/ ޝަފްނާ ހުސެއިން\nގޮނޑުދޮށުގައި ޖަހާފައިި ހުރި ކުޑައެއްގެ ހިޔަލުގައި އަންހެނަކު މަޑުކޮށްލައިގެން އިންއިރު ކުރިމަތީ އޮތް ދޮންވެލިގަނޑުގައި އޭނާގެ ދަރިންކޮޅު ކުޅެލަ ކުޅެދާ ތިއްބެވެ. ކުޑަކުޑަ ކުދިން އެ ކުދިންގެ މައިންބަފައިންނާ އެކު މޫދުގައި މަޖާ ނަގަމުން ދިޔަ އިރު، ދެތިން ކުއްޖަކު ގޮނޑުދޮށުގެ ރާޅު ޖަހާ ހިސާބުގައި ދުވެލަ ދުވެލާ ތިއްބެވެ. މިއީ މީގެ ދުވަސްކޮޅެއް ކުރިން ކެފޭތަކުން ފުރާލާފައިވާ ހުޅުމާލޭ ގޮނޑުދޮށުން މިހާރު ފެންނަ ހިތްފަސޭހަ މަންޒަރެވެ.\nޒަމާންގަނޑަކަށް ފަހު ގޮނޑި މޭޒުތަކުން ފުރިފައި އޮތް ބީޗު މިއަދު މިވަނީ އާންމުންނަށް ލިބިފަ އެވެ. މިހާރު ރާޅުފަށުން ފެށިގެން ހޭޅިއާ ހަމައަށް ހުޅުމާލެ ބީޗުގެ ރީތިކަން ފެންނަން އެބަ އޮތެވެ. ވަރަށް މިނިވަންކަމާ އެކު ހޭޅިފަށުގައި ވެސް ދުވެލައި ހިތްހަމަ ޖައްސާލުމުގެ ފުރުސަތު ލިބިއްޖެ އެވެ.\nމިއީ މިއަދު ހުޅުމާލޭ އިރުމަތީ ފަރާތު ބީޗު ސަރަހައްދުން ފެންނަ މަންޒަރު ނަމަވެސް މީގެ މަހެއްހާ ދުވަސް ކުރިން ހަމަ މި ބީޗުން ފެނުނީ މިހާރުގެ ހާލަތާ ދިމާ އިދިކޮޅު މަންޒަރެކެވެ.\nވިޔަފާރިވެރިންގެ އުނދަގުލާ ހެދި ހުޅުމާލޭ ބީޗްގެ ހަގީގީ ހިތްފަސޭހަކަން އޮތީ ގެއްލިފަ އެވެ. އެތަނުން ހިތްހަމަ ޖައްސާލަން ދާ މީހާއަށް އެ ފުރުސަތެއް ނުލިބެ އެވެ. ބީޗުގައި އެމީހުންގެ ވިޔަފާރި ފުޅާކޮށް، ބީޗަށް އަންނަ މީހުން އެތަނުން ބޭރުކޮށް، އެ މީހުން މަޖާކޮށްލަން ލިބިފައި އޮތީ މޫދު އެކަންޏެވެ.\nހޭޅިފަށުގައި ހަޓު ޖަހައި މޭޒާއި ގޮނޑި ބަހައްޓައިގެން އޭރު ރެސްޓޯރަންޓުތަކުން ދިޔައީ ވިޔަފާރި ކުރަމުންނެވެ. ގާތްގަނޑަކަށް މޫދާ ޖެހެންދެން ވެސް ބައެއް ރެސްޓޯރަންޓުތަކުން މޭޒާއި ގޮނޑި ޖަހާފައި ހުއްޓެވެ. އަދި ބައެއް ފަރާތްތަކުން ވަނީ އެ ސަރަހައްދުގައި އިންވަކިކޮށް ވަށައި ފާރުރާނައި އާންމު ސަރަހައްދެއްގެ ގޮތުގައި އޮތް ހުޅުމާލެ ބީޗް "އަމިއްލަ" ވެސް ކޮށްލައިފަ އެވެ.\nމީގެ ކުރިން ހުޅުމާލެ ބީޗް ސަރަހައްދު -- ސަން ފޮޓޯ/ ފަޔާޒު މޫސާ\nއެކަމުގެ ސަބަބުން މޫދަށް ގޮސް އުޅޭ ފަރާތްތަކަށް ބީޗް ބޭނުން ކުރާނެ ޖާގަ ނެތިގެން އެކަމުގެ ޝަކުވާ ވަރަށް ގިނައިން ކުރި އެވެ. އެ ބީޗު ބޭނުން ކުރަނީ ހަމައެކަނި ހުޅުމާލޭގައި ދިރިއުޅޭ މީހުންނެއް ނޫނެވެ. އެއީ މުޅި ގްރޭޓާ މާލޭ އޭރިއާގެ ގިނަ ބަޔަކު ހިތް އުފާ ކޮށްލަން ދާ ތަނެކެވެ. ސަބަބަކަށް ވީ ޕިކްނިކް ދާނެ ރަށެއް ވެސް މާލެ ސަރަހައްދުގައި ނެތުމެވެ.\n"އޭރު ވަރަށް އުނދަގޫވޭ. ކުދިންނަށް ވެސް ދުވެލާ ނޫޅެވެ އޭރަކު. އަޅުގަނޑު މީ މޫދަށް އެރެން އަންނަ މީހެއް ނޫން. ކުދިން މޫދުން އަރަން ދެން ފެން ފުޅިއާ ދަބަސް ހިފައިގެން މަޑުކޮށްލަނީ. އެކަމަކު ކުރިން އަބަދު ވެސް ގެއަށް ދާން ޖެހެނީ ފަސްބައި ތެއްމައިގެން،" ކުޑަ ދޮށުގައި މަޑުކޮށްލައިގެން އިން މެދު އުމުރުގެ އަންހެނަކު ބުންޏެވެ.\nހުޅުމާލެ ބީޗުގައި ހުރި މޭޒާއި ގޮނޑިތައް ނަގައި ބީޗު ހުސްކޮށްފައި --- ސަން ފޮޓޯ\nމިއީ ހަމަ އެކަނި އޭނާގެ ހިޔާލު ހުރި ގޮތެއް ނޫނެވެ. ބީޗުގައި ތިބި ގިނަ މީހުން ބުނީ ދެން އަލުން ވިޔަފާރިވެރިން ބީޗު ހިސޯރު ކުރަން އެމީހުން ބޭނުން ނުވާ ކަމަށެވެ. އެ މީހުން ބޭނުންވަނީ ހުޅުމާލެ ބީޗް، އެ ހިތްފަސޭހަ ކަމުގައި ބާއްވާށެވެ. އެއީ ކެފޭތަކުގެ ގޮނޑިތަކާއި މޭޒުން ފުރާލާފައި އޮންނަން ޖެހޭ ތަނެއް ކަމަށް އެ މީހުން ގަބޫލެއް ނުކުރެ އެވެ.\nހައުސިންގް ޑިވެލޮޕްމަންޓް ކޯޕަރޭޝަން (އެޗްޑީސީ) އިން ވަނީ މީގެ ކުރިން އެތައް ފަހަރެއްގެ މަތިން ބީޗު ހުސްކުރުމަށް މަސައްކަތް ކޮށްފައެވެ. ނަމަވެސް ކާމިޔާބު ވާ ގޮތެއް އޭރަކު ނުވި އެވެ. އެއަށް ވުރެ ބީޗް ފްރޮންޓް ގެސްޓްހައުސްތައް ހިންގާ މީހުންގެ ބާރު ގަދަވީ އެވެ.\nއެންމެ ފުރަތަމަ އެޗްޑީސީ އިން ބީޗު ހުސްކުރުވީ މި އަހަރުގެ ޖެނުއަރީ މަހުއެވެ. ނަމަވެސް އޭގެ ފަހުން ދެ މަސް ވެސް ނުވަނީސް އަނެއްކާ މުޅި ބީޗުގައި ގޮނޑި މޭޒު ޖަހައި ފުރާލީ އެވެ.\nއޭރު އެޗްޑީސީ އިން ބުނީ އެ ކޯޕަރޭޝަންގެ އެންގުމާ އެއްގޮތަށް ބީޗުގައި ހުރި ސްޓްރަކްޗާތައް ނަގާ، އެ ސަރަހައްދު ހުސްކުރި ފަރާތްތަކަށް ސްޓްރަކްޗާ އާ ނުލާ ވަގުތީގޮތުން އެ ސަރަހައްދު ބޭނުން ކުރުމުގެ ހުއްދަ ދީފައިވާ ކަމަށެވެ. އެ ހުއްދަ ދިނީ އެ ސަރަހައްދުގައި ކުރުމަށް ހަމަޖެހިފައިވާ ނަރުދަމާ ހޮޅި ވަޅުލުމުގެ މަސައްކަތް ފެށުމާ ހަމައަށެވެ.\nއެގޮތުން ނަރުދަމާ ހޮޅި ވަޅުލުމުގެ މަސައްކަތް ކުރުމަށް މި މަހުގެ ފުރަތަމަ ދުވަހު އަނެއްކާ ވެސް އެޗްޑީސީ އިން ވަނީ ބީޗް ހުސްކުރުވައިފަ އެވެ. އަދި އެ މަސައްކަތް މުޅިން ނިމުމަށް ފަހު ވެސް ވިޔަފާރިވެރިންނަށް ހުޅުމާލޭ ބީޗުގައި ގޮނޑި ޖެހުމުގެ ފުރުސަތު ދެން ނުދޭނެ ކަމަށް އެޗްޑީސީ އިން ބުނެ އެވެ.\nއެޗްޑީސީގެ މެނޭޖިން ޑިރެކްޓަރު ސުހައިލް އަހްމަދު "ސަން" އަށް ވިދާޅުވީ އާންމު ރައްޔިތުންނަށް ފަސޭހަ ވާނޭހެން އެތަން ތަރައްގީ ކުރުމަށް އެޗްޑީސީގެ ޕްލޭނެއް އޮތް ކަމަށެވެ.\n"ބީޗް އޮންނާނީ ހަމަ ޕަބްލިކް ސަރަހައްދެއްގެ ގޮތުގައި. އަޅުގަނޑުމެން ނިންމާފައި އޮތީ އެތަނުގައި ޕަބްލިކަށް ބޭނުންކުރެވޭ ގޮތަށް ގޮނޑި ޖަހަން ފުރުސަތު ދިނަސް ފުރުސަތު ދޭން،" ސުހައިލް ވިދާޅުވި އެވެ.\nމިހާރު ރާވާފައި އޮތީ، ހުޅުމާލޭ އިރުމަތީ ފަރާތުގެ މޫދަށް އެރޭ ފަރާތްތަކުން ބޭނުންކުރާނެ އެކި އެކި ވަސީލަތްތައް އެ ސަރަހައްދުގައި ގާއިމް ކުރުމަށެވެ. ފާހާނާތައް ހެދުމާއި ފެން މާގަނޑުތައް ހަރުކުރުމުގެ މަސައްކަތް ކުރަން ޕްލޭނިން މިނިސްޓްރީ އިން ވަނީ ނިންމައިފަ އެވެ.\nހުޅުމާލޭ އިރުމަތީ ފަރާތުގައި އޮންނަ ބީޗާއި ހޭޅިފަށަކީ އެންމެ ކުރިން ފެށިގެން ވެސް އާންމު ސަރަހައްދެއްގެ ގޮތުގައި އޮތް ތަނެކެވެ. އެ ސަރައްދުގައި ވިޔަފާރި ކުރުމުގެ ހުއްދަ އެއްވެސް ފަރާތަކަށް ދީފައި ނުވާއިރު، އެ ސަރަހައްދުގައި ވިޔަފާރި ކުރަނީ އެއްވެސް ފަރާތެއްގެ ހުއްދަ ލިބިގެނެއް ނޫނެވެ.\nއެޗްޑީސީ އިން މިހާރު އަންނަނީ ހުޅުމާލޭގެ އާންމު ސަރަހައްދުތައް ބޭނުންކުރުމާ ގުޅޭ އުސޫލެއް އެކުލަވާލުމުގެ މަސައްކަތް ކުރަމުންނެވެ. ސުހައިލް ވިދާޅުވީ މިހާރު އެ މަސައްކަތް ގާތްގަނޑަކަށް ނިމިފައިވާ ކަމަށާއި، ވަރަށް އަވަހަށް އުސޫލު އާންމު ކުރާނެ ކަމަށެވެ.\nގިނަ ދުވަސް ތަކަކަށް ފަހު، އާންމު ސަރަހައްދެއްގެ ގޮތުގައި އޮތް ހުޅުމާލެ ބީޗުގެ ބޭނުން އެންމެ ފުރިހަމަ ގޮތުގައި ހިފުމުގެ ފުރުސަތު، ލިބުމަކީ ގްރޭޓާ މާލެ ސަރަހައްދުގައި ދިރިއުޅޭ އެއް ލައްކައަށް ވުރެ ގިނަ މީހުންގެ ހިތްހަމަޖެހުމާ ގުޅިފައިވާ ކަމެކެވެ. ހުޅުމާލޭ ގޮނޑުދަށުން މިހާރު ފެންނަނީ ހިތްފަސޭހަކަމާއި އުޖާލާ މަންޒަރެވެ. އެ މަންޒަރު ފަނޑުވެ ދިޔުމަށް، އެ މީހުން ބޭނުމެއް ނުވެ އެވެ.


Naeemaththa Anehkaaves Hahyaru Kohfi - Vaguthu\nނައީމާއްތަ އަނެއްކާވެސް ހައްޔަރުކޮށްފި\nއެމްޑީޕީގެ އަންހެނުންގެ ރޫހުގެ މެންބަރު ނައީމާ އިބްރާހިމްއާއި މާފަންނު މެދުދާއިރާގެ މެންބަރު އަޒްރާ މޫސާ ފުލުހުންގެ ބެލުމުގެ ދަށައް ގެންގޮސްފިއެވެ.\nMaafannu Medhu Dhaairage Councillor Azra Moosa adhi MDP Anhenunge Roohuge Member Naeema Mohamed (Naeemaththa) Fuluhun hayyarukohfi pic.twitter.com/6ekUMh2K1l\nމިދެމީހުން ފުލުހުންގެ ބެލުމުގެ ދަށައްގެންދިޔަ އިރު، ފުލުހުން މިރޭ ބޭއްވި ނޫސްވެރިންގެ ބައްދަލުވުމެއްގައި ސްޕްރިންޑެންޓެންޓް އޮފް ޕޮލިސް އަހްމަދު ޝިފާން ވިދާޅުވީ ހަތަރު މީހަކު އޭރު ހައްޔަރުކޮށްފައިވާކަމަށާއި ހައްޔަރު ކުރީ މާލޭގައި އަލިފާން ރޯކޮށް ހަމަނުޖެހުން ހިންގާ ސަރުކާރު މަގުމަތިން ވައްޓާލަން މަސައްކަތް ކުރާ ކަމުގެ ތުހުމަތުގައި ކަމަށެވެ.\nޝިފާން އިތުރަށް މިއަދު ވިދާޅުވީ، ހަމަނުޖެހުން ހިންގައި އަމަންއަމާންކަން ނަގާލައި ހުޅުޖަހަން ރާވާ އިތުރު ބަޔަކުވެސް ހައްޔަރު ކުރުމުގެ މަސައްކަތް ކުރިއަށްދާ ކަމަށެވެ. އަދި އެކަން ހުއްޓުވުމުގެ މަސައްކަތް ގާނޫނުގެ ތެރެއިން ކުރަމުން އަންނަކަމަށްވެސް ވިދާޅުވިއެވެ.\nމާޗް 8, 2018 22:33\nމި ދައްތާ ރެވިތެޔޮ ގަންނަނީ ކޮންތަނަކުންބާ! އެކަން އެގުނިއްޔާ އަހަރެމެންވެސް އެ ގަނެގެން ގައިގާ އުނގުޅައިގެން މަތަމާރައިގެން އުޅޭނަން.\nމާޗް 8, 2018 22:47\nކިހާ ދެރަކަމެއްތަ ނައީމާ. އަންހެން ދަރި މަރުވި އިރުވެސް ނޭނގުނީ މުޒާހަރާކުރަން ހަދައިގެން\nމާޗް 8, 2018 22:52\nޔާﷲ! އެމްޑީޕީގެ ނަމުން ނަންކިޔާ ޝައިޠާނީ ބައިގަނޑާއި އެ ޝައިޠާނުންގެ ކިއްލާ މުލުން ލުހެލައްވާންދޭވެ! މ ޝައިޠާނުންގެ އަތާ ފަޔާ އަގައިގެ ނުބައިކަމުން ދިވެހި އުއްމަތް އެކުގައި ސަލާމަތްކޮށްދެއްވާންދޭވެ! އާމީން! ޔާ ރައްބަލް ޢާލަމީނ!\nމާޗް 8, 2018 22:53\nބަލާލަ މިތިބަ ލަދުކުޑަ އަންހެނުންތަކެއް!\nމާޗް 8, 2018 23:22\nހާދަ ލަދެއް ހަޔާތެއް ނެތް ބައެކޭ


SunOnline: Beyru league akah Raajjein dhaane furathama coach akah Nizambe\nބޭރު ލީގަކަށް ރާއްޖެއިން ދާނެ ފުރަތަމަ ކޯޗަކަށް ނިޒާމްބެ\nޢަބްދުﷲ އައިމަން 30 Oct 2019, 20:18\nޓީސީގެ ކުރީގެ ކޯޗު، މުހައްމަދު ނިޒާމް (ނިޒާމްބެ) --- ސަން ފޮޓޯ/ ފަޔާޒް މުސާ\nގައުމީ 16 އަހަރުން ދަށުގެ ކޯޗެއްގެ ގޮތުން ހަރަކާތްތެރިވަމުން އަންނަ ޓީސީގެ ކުރީގެ ކޯޗު މުހައްމަދު ނިޒާމް (ނިޒާމްބެ) ބަންގްލަދޭޝްގެ ޕްރިމިއާ ލީގުގެ ކުލަބެއްގެ ކޯޗުކަމާ ހަވާލުވާން ނިންމާފައިވާ ކަމަށް އޭނާ ބުނެފިއެވެ.\nމިއަދު ނިޒާމްބެގެ އޮފިޝަލް ޓްވިޓާރ އެކައުންޓުގައި ކުރި ޕޯސްޓެއްގައި އޭނާ ވަނީ ބަންގަލަދޭޝްގެ ޕްރިމިއާ ލީގްގައި ވާދަ ކުރާ ސައިފް ސްޕޯޓްސް ކުލަބުގެ ކޯޗް ކަމާ އޭނާ ހަވާލުވާކަން އިއުލާން ކޮށްފައެވެ. އެއާ އެކު ނިޒާމް ވެގެންދާނީ ރާއްޖެއިން ބޭރުގެ ޓޮޕް ޑިވިޝަންގައި މަސައްކަތްކުރާނެ ފުރަތަމަ ދިވެހި ކޯޗަށެވެ. މީގެ ކުރިން ރާއްޖޭގެ ބައެއް ކުޅުންތެރިން ބޭރުގެ ކުލަބުތަކަށް ކުޅުނު ނަމަވެސް ކޯޗެއް އެހެން ގައުމެއްގެ ބޮޑު ކުލަބަކާ ހަވާލެއް ނުވެއެވެ.\nމިދިޔަ އަހަރުގެ ލީގު ޗެމްޕިއަންކަން ހޯދި ޓީސީގެ ކޯޗުކަމުގައި ނިޒާމްބެ ވަނީ އޭނާ އަލަށް ހަވާލުވި ސައިފް ސްޕޯޓްސް ކުލަބާ ދެކޮޅަށް މެޗެއް ކުޅެފައެވެ. އޭއެފްސީ ކަޕް ކޮލިފިކޭޝަންގައި ޓީސީއިން މިިދިޔަ އަހަރު މާލޭ އާއި ބަންގުލަދޭޝްގައި ކުޅުނު މެޗުންވެސް ސައިފްގެ މައްޗަށް ނިޒާމް ކުރި ހޯދިއެވެ.\nޓީސީ ސްޕޯޓްސް ކުލަބާއެކު ބޮޑެތި ކާމިޔާބީތަކެއް ހޯދުމަށްފަހު ނިޒާމްބެ މިފަހުން މަސައްކަތް ފެށީ ރާއްޖޭގައި 2023 ވަނަ އަހަރު ބާއްވާ އިންޑިއަން އޯޝަން އައިލެންޑް ގޭމްސްއަށް ގައުމީ ޓީމު ތައްޔާރުކުރުމުގެ މަސައްކަތެވެ. އެގޮތުން މިހާރު އޮތް 16 އަހަރުން ދަށުގެ ގައުމީ ޓީމާ ހަވާލުވެ ނިޒާމްބެ ވަނީ އެ ޓީމު ރަނގަޅު މިސްރާބަކާ ދިމާލަށް ގެންދިއުމަށް މަސައްކަތްތަކެއް ފަށައިފައެވެ.\nދިވެހި ފުޓްބޯޅައަށް ފާހަގަކޮށްލެވޭ ގިނަ ކުޅުންތެރިންތަކެއް އުފައްދައި ނެރެދީފައިވާ ނިޒާމްބެއަކީ ކޯޗުކަމުގައި ކުރިއަރަމުން އަންނަ އެހެން ކޯޗުންނަށްވެސް ހުރި ނަމޫނާއެކެވެ. ނިޒާމްބެ ދިވެހި ފުޓްބޯޅަ، ހާއްސަ ގޮތެއްގައި ޓީސީ ސްޕޯޓްސް ކުލަބަށް ކޮށްދީފައި ވާ މަސައްކަތްތަކަކީ ފުޓުބޯޅައަށް ލޯބި ކުރާ ގިނަ ބަޔަކު ބަލައިގަންނަ މަސައްކަތްތަކެކެވެ.\nދަގަނޑޭއާއި ސެންޓޭ ގެންގޮސް ވެލެންސިއާ ގަދަބާރަކަށް


covid 19 - kamadoo in dhivehsaku covid 19 ah posite vejje\nހިތަދޫ އަށް މީހުން އަރާ ފޭބުން ...\nބ. ކަމަދޫ ހޯމް ކަރަންޓީނުގައި ހުރި ދިވެއްސަކު ކޮވިޑް-19 އަށް ޕޮޒިޓިވްވެއްޖެ އެވެ.\nހެލްތު އިމަޖެންސީ އޮޕަރޭޝަން ސެންޓަރު(އެޗްއީއޯސީ)ން ބުނީ ކަމަދޫއިން ޕޮޒިޓިވް ވެފައިވަނީ އުމުރުން 38 އަހަރުގެ ދިވެހި ފިރިހެނެއް ކަމަށާއި އޭނާ ޕޮޒިޓިވްވިކަން އެނގުނީ ހޯމް ކަރަންޓީނަށްފަހު އިއްޔެ ހެދި ޓެސްޓުންނެވެ.\nހޯމް ކަރަންޓީނުގައި 14 ދުވަސް ވަންދެން ތިބެންޖެހޭއިރު، ކަރަންޓީނުން ދޫކޮށްލަނީ އެ މުއްދަތު ހަމަވުމުން ހަދާ ޓެސްޓުން އެ ބައްޔަށް އެމީހާ ނެގެޓިވް ވުމުންނެވެ.\nކަމަދޫ އިން މީހަކު ޕޮޒިޓިވް ވެފައިވާއިރު އައްޑޫ ސިޓީ ހިތަދޫގައި މަސައްކަތް ކުރަމުން ދިޔަ ބިދޭސީއަކު ވެސް މިއަދު ވަނީ ކޮވިޑް-19 އަށް ޕޮޒިޓިވްވެފައެވެ.\nމީގެ އިތުރުން ރޭ އައްޑޫ ސިޓީގެ ފޭދޫގައި ހޯމްކަރަންޓީނުގައިހުރި ފުލުހަކު ވެސް ވަނީ ކޮވިޑަށް ޕޮޒިޓިވްވެފަ އެވެ.\nކޮވިޑާއެކު އުޅެން ދަސްކުރަންޖެހޭކަމަށްބުނެ މާލެން އަތޮޅުގެ ރަށްރަށަށް ހޯމް ކަރަންޓިނަށް ފޮނުވާ މީހުން ދަތުރުކުރަމުން މިދަނީ އާއްމު ދަތުރުފަތުރުގެ ތެރެއިން ކަމަށްވާތީ ކުރިއަށްއޮތްތަކުގައިވެސް އަތޮޅުތެރެއިން ކޮވިޑަށް ޕޮޒިޓިވްވާ މީހުން ގިނައިން ފެނުމުގެ ފުރުސަތު ބޮޑެވެ.\nއަތޮޅު ތެރެއަށް މިބަލި ފެތުރުނަ ނުދިނުމަށްޓަކައި މާލެން އަތޮޅުތެރެއަށް ކަރަންޓީނަށް ފޮނުވާ މީހުން ކޮވިޑަށް ޓެސްޓްކުރުމަށްފަހު އޭގެ ނަތީޖާ ލިބުމުން ކަރަންޓީނަށް ފޮނުވޭ އުސޫލެއް ހަމަޖެހުމަކީ އަތޮޅުތެރެއަށް މިބަލި ފެތުރުން ކޮންޓްރޯލް ކުރެވެންއޮތް ހަމައެކަނިގޮތެވެ. އެހެންކަމުން މިގޮތައް ކަމާބެހޭ ފަރާތްތަކުން އަމަލުކޮށްދެއްވުމަކީ އަތޮޅުތެރޭގައި ދިރިއުޅެމުންދާ މީހުންގެ ވަރަށްބޮޑު އެދުމެކެވެ.